***Монгол Улсын Их Хурлын 2022 оны намрын ээлжит чуулганы***

***Эдийн засгийн байнгын хорооны 12 дугаар сарын 07-ны өдөр***

***/Лхагва гараг/-ийн хуралдааны товьёг***

|  |  |  |
| --- | --- | --- |
| **1№** | **Баримтын агуулга** | **Хуудас** |
| **1** | **Хуралдааны товч тэмдэглэл:** | 1-5 |
| **2** | **Хуралдааны дэлгэрэнгүй тэмдэглэл:** | 6-56 |
| **6** | 1.Байнгын хорооны тогтоолын төсөл /Монгол Улсын Их Хурлын намрын ээлжит чуулганы 12 дугаар сард Эдийн засгийн байнгын хорооны хэлэлцэх асуудлын цаглавар батлах тухай/ | 6-8 |
| 2.“Ажлын хэсэг байгуулах тухай” Байнгын хорооны тогтоолын төсөл /Төлбөрийн чадваргүйдлийн тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүдийг хэлэлцүүлэгт бэлтгэх үүрэг бүхий/ | 8-9 |
| 3.“Хянан шалгах түр хорооны ажиллах хугацааг сунгах тухай” Улсын Их Хурлын тогтоолын төсөл | 9-28 |
| 4.Байнгын хорооны тогтоолын төсөл /Нүүрсний экспортын асуудлаар ерөнхий хяналтын сонсгол явуулах товыг тогтоох, сонсгол даргалагчийг сонгох тухай/ | 28-35 |
| 5.Хот, суурины ус хангамж. ариутгах татуургын ашиглалтын тухай хуульд нэмэлт, өөрчлөлт оруулах тухай хуулийн төсөл /Улсын Их Хурлын гишүүн Х.Баделхан нарын 3 гишүүн 2021.07.05-ны өдөр өргөн мэдүүлсэн, эцсийн хэлэлцүүлэг/ | 35-37 |
| 6.Газрын тосны бүтээгдэхүүний тухай хуульд нэмэлт оруулах тухай хуулийн төсөл /Засгийн газар 2021.11.29-ний өдөр өргөн мэдүүлсэн, эцсийн хэлэлцүүлэг/ | 37-42 |
| 7.Уул уурхайн бүтээгдэхүүний биржийн тухай хуулийн төсөл болон хамт өргөн мэдүүлсэн бусад хуулийн төслүүд /Засгийн газар 2021.01.05-ны өдөр өргөн мэдүүлсэн, анхны хэлэлцүүлэг/ | 42-53 |

***Монгол Улсын Их Хурлын 2022 оны намрын ээлжит чуулганы***

***Эдийн засгийн байнгын хорооны 12 дугаар сарын 07-ны өдөр***

***/Лхагва гараг/-ийн хуралдааны товч тэмдэглэл***

Эдийн засгийн байнгын хорооны дарга Ц.Цэрэнпунцаг ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52,6 хувийн ирцтэйгээр хуралдаан 14 цаг 19 минутад Төрийн ордны “Үндсэн хууль” танхимд эхлэв.*

*Томилолттой: Т.Аюурсайхан, Д.Бат-Эрдэнэ, Ж.Ганбаатар;*

*Чөлөөтэй: Б.Жавхлан, Ч.Хүрэлбаатар;*

*Эмнэлгийн чөлөөтэй: Ч.Ундрам.*

***Нэг.Байнгын хорооны тогтоолын төсөл*** */Монгол Улсын Их Хурлын намрын ээлжит чуулганы 12 дугаар сард Эдийн засгийн байнгын хорооны хэлэлцэх асуудлын цаглавар батлах тухай/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Тогтоолын төслийн танилцуулгыг Байнгын хорооны дарга Ц.Цэрэнпунцаг танилцуулав.

Тогтоолын төсөлтэй холбогдуулан Улсын Их Хурлын гишүүн Ц.Даваасүрэн, Ж.Бат-Эрдэнэ нарын тавьсан асуултад Байнгын хорооны дарга Ц.Цэрэнпунцаг хариулж, тайлбар хийв.

**Ц.Цэрэнпунцаг**: “Монгол Улсын Их Хурлын 2022 оны намрын ээлжит чуулганы 12 дугаар сард Эдийн засгийн байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 10

Татгалзсан: 0

Бүгд: 10

100 хувийн саналаар Байнгын хорооны тогтоол батлагдлаа.

*Уг асуудлыг 14 цаг 27 минутад хэлэлцэж дуусав.*

***Хоёр.“Ажлын хэсэг байгуулах тухай” Байнгын хорооны тогтоолын төсөл*** */Төлбөрийн чадваргүйдлийн тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүдийг хэлэлцүүлэгт бэлтгэх үүрэг бүхий/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Тогтоолын төслийг Байнгын хорооны дарга Ц.Цэрэнпунцаг танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гаргаагүй болно.

**Ц.Цэрэнпунцаг**: “Ажлын хэсэг байгуулах тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 10

Татгалзсан: 0

Бүгд: 10

100 хувийн саналаар Байнгын хорооны тогтоол батлагдлаа.

*Уг асуудлыг 14 цаг 28 минутад хэлэлцэж дуусав.*

***Гурав.“Хянан шалгах түр хорооны ажиллах хугацааг сунгах тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Хяналт шалгалт, үнэлгээний газрын Төсвийн хяналт, шинжилгээний хэлтсийн дарга Д.Эрдэнэсамбуу, мөн газрын Хяналт шалгалтын хэлтсийн референт Х.Хэрлэн, Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Тогтоолын төслийг ажлын хэсгийн ахлагч, Улсын Их Хурлын гишүүн Г.Ганболд танилцуулав.

Тогтоолын төсөлтэй холбогдуулан Улсын Их Хурлын гишүүн М.Оюунчимэг, Ц.Даваасүрэн, С.Чинзориг, Х.Ганхуяг, Ж.Бат-Эрдэнэ, Б.Баттөмөр, Т.Доржханд, Х.Булгантуяа нарын тавьсан асуултад ажлын хэсгийн ахлагч, Улсын Их Хурлын гишүүн Г.Ганболд хариулж, тайлбар хийв.

**Ц.Цэрэнпунцаг:** “Хянан шалгах түр хорооны ажиллах хугацааг сунгах тухай” Улсын Их Хурлын тогтоолын төслийг чуулганы нэгдсэн хуралдаанаар хэлэлцүүлэх нь зүйтэй гэсэн санал хураалт явуулъя.

Зөвшөөрсөн: 11

Татгалзсан: 1

Бүгд: 12

91.7 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Т.Доржханд Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 15 цаг 42 минутад хэлэлцэж дуусав.*

***Дөрөв.Байнгын хорооны тогтоолын төсөл*** */Нүүрсний экспортын асуудлаар ерөнхий хяналтын сонсгол явуулах товыг тогтоох, сонсгол даргалагчийг сонгох тухай/*

Хуралдаанд Улсын Их Хурлын Тамгын газрын Хяналт шалгалт, үнэлгээний газрын Төсвийн хяналт, шинжилгээний хэлтсийн дарга Д.Эрдэнэсамбуу, мөн газрын Хяналт шалгалтын хэлтсийн референт Х.Хэрлэн, Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Нүүрсний экспортын асуудлаар ерөнхий хяналтын сонсгол явуулах товыг тогтоох, сонсгол даргалагчийг сонгох тухай хүсэлтийг Улсын Их Хурлын гишүүн Т.Доржханд, Байнгын хорооны тогтоолын төслийг Байнгын хорооны дарга Ц.Цэрэнпунцаг нар танилцуулав.

Танилцуулга болон Байнгын хорооны тогтоолын төсөлтэй холбогдуулан Улсын Их Хурлын гишүүн М.Оюунчимэг, Х.Ганхуяг, С.Чинзориг нарын тавьсан асуултад Байнгын хорооны дарга Ц.Цэрэнпунцаг, Улсын Их Хурлын гишүүн Г.Ганболд нар хариулж, тайлбар хийв.

**Ц.Цэрэнпунцаг:** Нүүрсний экспортын асуудлаар ерөнхий хяналтын сонсгол явуулах товыг тогтоох, сонсгол даргалагчийг сонгох тухай Байнгын хорооны тогтоолын төслийг батлах санал хураалт явуулъя.

Зөвшөөрсөн: 7

Татгалзсан: 5

Бүгд: 12

58.3 хувийн саналаар Байнгын хорооны тогтоол батлагдлаа.

Ерөнхий хяналтын сонсгол даргалагчаар Улсын Их Хурлын гишүүн С.Чинзориг ажиллахаар тогтов.

*Уг асуудлыг 14 цаг 28 минутад хэлэлцэж дуусав.*

***Тав.Хот, суурины ус хангамж. ариутгах татуургын ашиглалтын тухай хуульд нэмэлт, өөрчлөлт оруулах тухай хуулийн төсөл*** */Улсын Их Хурлын гишүүн Х.Баделхан нарын 3 гишүүн 2021.07.05-ны өдөр өргөн мэдүүлсэн,* ***эцсийн хэлэлцүүлэг****/*

Хэлэлцэж буй асуудалтай холбогдуулан Барилга, хот байгуулалтын яамны Нийтийн аж ахуй, инженерийн дэд бүтцийн бодлогын хэрэгжилтийг зохицуулах газрын дарга Г.Цогтсайхан, ахлах шинжээч Р.Батчимэг, Хот, суурины ус хангамж, ариутгах татуурга ашиглалт, үйлчилгээг зохицуулах зөвлөлийн Тусгай зөвшөөрөл хэрэглэгчийн газрын дарга Г.Нарантуяа нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийг эцсийн хэлэлцүүлэгт бэлтгэсэн талаар ажлын хэсгийн танилцуулгыг ажлын хэсгийн ахлагч, Улсын Их Хурлын гишүүн М.Оюунчимэг танилцуулав.

Танилцуулгатай холбогдуулан Улсын Их Хурлын гишүүн Х.Ганхуягийн тавьсан асуултад ажлын хэсгийн ахлагч, Улсын Их Хурлын гишүүн М.Оюунчимэг, Барилга, хот байгуулалтын яамны Нийтийн аж ахуй, инженерийн дэд бүтцийн бодлогын хэрэгжилтийг зохицуулах газрын дарга Г.Цогтсайхан нар хариулж, тайлбар хийв.

Байнгын хорооноос гарах танилцуулгыг Улсын Их Хурлын гишүүн М.Оюунчимэг Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 16 цаг 20 минутад хэлэлцэж дуусав.*

***Зургаа.Газрын тосны бүтээгдэхүүний тухай хуульд нэмэлт оруулах тухай хуулийн төсөл*** */Засгийн газар 2021.11.29-ний өдөр өргөн мэдүүлсэн,* ***эцсийн хэлэлцүүлэг****/*

Хэлэлцэж буй асуудалтай холбогдуулан Уул уурхай, хүнд үйлдвэрийн дэд сайд О.Батнайрамдал, Уул уурхай, хүнд үйлдвэрийн яамны Газрын тосны бодлогын газрын дарга Б.Анхбаяр, мөн яамны Газрын тосны бодлогын хэрэгжилтийг зохицуулах хэлтсийн дарга Ч.Хишигдалай, Иргэний нисэхийн ерөнхий газрын дарга С.Мөнхнасан, мөн газрын Агаарын тээврийн бодлого зохицуулалтын газрын дарга Г.Батбаяр, Ашигт малтмал, газрын тосны газрын Газрын тосны бүтээгдэхүүний хэлтсийн дарга Д.Даваабаяр, “МИАТ” ТӨХК-ийн Санхүү, удирдлагын газрын захирал Н.Цэгц, “Эрчис Ойл” ТӨХК-ийн захирал З.Ширзана, менежер Х.Эрдэнэбилэг нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Баярсайхан, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийг эцсийн хэлэлцүүлэгт бэлтгэсэн талаар ажлын хэсгийн танилцуулгыг Байнгын хорооны дарга Ц.Цэрэнпунцаг танилцуулав.

Танилцуулгатай холбогдуулан Улсын Их Хурлын гишүүн С.Чинзориг, Х.Ганхуяг нарын тавьсан асуултад Уул уурхай, хүнд үйлдвэрийн дэд сайд О.Батнайрамдал, Иргэний нисэхийн ерөнхий газрын дарга С.Мөнхтамир нар хариулж, тайлбар хийв.

Байнгын хорооноос гарах танилцуулгыг Улсын Их Хурлын гишүүн Х.Ганхуяг Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 16 цаг 39 минутад хэлэлцэж дуусав.*

***Долоо.Уул уурхайн бүтээгдэхүүний биржийн тухай хуулийн төсөл болон хамт өргөн мэдүүлсэн бусад хуулийн төслүүд /****Засгийн газар 2021.01.05-ны өдөр өргөн мэдүүлсэн,* ***анхны хэлэлцүүлэг/***

Хэлэлцэж буй асуудалтай холбогдуулан Уул уурхай, хүнд үйлдвэрийн дэд сайд О.Батнайрамдал, Уул уурхай, хүнд үйлдвэрийн яамны Хуулийн хэлтсийн дарга Т.Ганбаатар, Санхүүгийн зохицуулах хорооны Үнэт цаасны газрын дарга Б.Дөлгөөн, ахлах референт А.Нинжин нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Баярсайхан, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Хуулийн төслийг анхны хэлэлцүүлэгт бэлтгэсэн талаар ажлын хэсгийн санал, дүгнэлтийг ажлын хэсгийн ахлагч, Улсын Их Хурлын гишүүн Ж.Бат-Эрдэнэ танилцуулав.

*Байнгын хорооны хуралдаан 16 цаг 43 минутад завсарлаж, 19 цаг 30 минутад цахимаар үргэлжлэв*.

**Ц.Цэрэнпунцаг**: Санал хураалтыг гар өргөж явуулах горимын санал гаргав.

Зөвшөөрсөн: 7

Татгалзсан: 6

Бүгд: 13

53.8 хувийн саналаар горимын санал дэмжигдлээ.

Санал. дүгнэлттэй холбогдуулан Улсын Их Хурлын гишүүн Б.Энхбаярын тавьсан асуултад ажлын хэсгийн ахлагч, Улсын Их Хурлын гишүүн Ж.Бат-Эрдэнэ, Уул уурхай, хүнд үйлдвэрийн дэд сайд О.Батнайрамдал, Санхүүгийн зохицуулах хорооны Үнэт цаасны газрын дарга Б.Дөлгөөн нар хариулж, тайлбар хийв.

Байнгын хорооны дарга Ц.Цэрэнпунцаг асуудал хариуцсан сайд гадаадад томилолттой байгаа тул уг асуудлыг хойшлуулъя гэсэн горимын санал гаргав.

**Ц.Цэрэнпунцаг:** Горимын саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 5

Бүгд: 13

61.5 хувийн саналаар горимын санал дэмжигдсэн тул уг асуудлыг хойшлуулахаар тогтов.

Байнгын хорооны хуралдаанаар 7 асуудал хэлэлцэв.

*Хуралдаан 3 цаг 05 минут үргэлжилж, 19 гишүүнээс 13 гишүүн хүрэлцэн ирж, 68.4 хувийн ирцтэйгээр 20 цаг 11 минутад өндөрлөв.*

**Тэмдэглэлтэй танилцсан:**

ЭДИЙН ЗАСГИЙН БАЙНГЫН

ХОРООНЫ ДАРГА Ц.ЦЭРЭНПУНЦАГ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ЭДИЙН ЗАСГИЙН БАЙНГЫН ХОРООНЫ 12 ДУГААР САРЫН 07-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ц.Цэрэнпунцаг:** Байнгын хорооны эрхэм гишүүдийн энэ өдрийн амгаланг айлтгая. Хуралдаанд оролцож байгаа гишүүдээ танилцуулъя. Төмөрбаатарын Аюурсайхан гишүүн гадаад томилолттой. Дашдэмбэрэлийн Бат-Эрдэнэ гишүүн гадаад томилолттой. Жамбалын Ганбаатар гишүүн гадаад томилолттой байна. Ундрам гишүүн өвчтэй. Бусад гишүүд маань хүрэлцэн ирсэн тул энэ өнөөдрийн хуралдаанаа эхэлье. Байнгын хорооны гишүүдийн ирц 52.6 хувьтай бүрдэж Эдийн засгийн байнгын хорооны 2022 оны 12 дугаар сарын 7-ны өдрийн хуралдаан нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя. Өнөөдөр 7 асуудал хэлэлцэнэ.

Нэгдүгээрт.Монгол Улсын Их Хурлын чуулганы хуралдааны дэгийн тухай хуулийн 10 дугаар зүйлийн 10.6 дахь хэсэгт заасны дагуу 12 дугаар сард Байнгын хороогоор хэлэлцэх асуудлын цаглавар батлах тухай Байнгын хорооны тогтоолын төсөл

Хоёр.Ажлын хэсэг байгуулах тухай Байнгын хорооны тогтоолын төсөл

Гурав.Хянан шалгах түр хорооны ажиллах хугацааг сунгах тухай Улсын Их Хурлын тогтоолын төсөл

Дөрөв.Монгол Улсын Их Хурлын даргын 2022 оны 12 дугаар сарын 5-ны өдрийн 190 дүгээр захирамж болон Улсын Их Хурлын гишүүн Т.Доржханд нарын 9 гишүүний хүсэлтийг үндэслэн нүүрсний экспортын асуудлаар ерөнхий хяналтын сонсгол явуулах товыг тогтоох. сонсгол даргалагчийг сонгох тухай Байнгын хорооны тогтоолын төсөл

Тав.Хот суурины ус хангамж ариутгах. татуургын ашиглалтын тухай хуульд нэмэлт. өөрчлөлт оруулах тухай хуулийн төсөл

Зургаа.Газрын тосны бүтээгдэхүүний тухай тухай хуульд нэмэлт оруулах тухай хуулийн төсөл

Долоо.Уул уурхайн бүтээгдэхүүний биржийн тухай хуулийн төсөл болон хамт өргөн мэдүүлсэн бусад хуулийн төслүүд хэлэлцэнэ.

Монголбанкны Ерөнхийлөгч гадаад томилолттой. эзгүй байгаад бол хэлэлцэх асуудлын хуваарьт байсныг хойшлуулж байгаа. Төмөр замын тээврийн тухай хуулийн төсөл гүйцэд бэлэн болж амжаагүй гэж хэлэлцүүлэгт бэлтгэх ажлын хэсгийн санал гарсан тул өнөөдрийн Байнгын хорооны хуралдаанаас хойшлуулж байна. Хэлэлцэх асуудал дээр өөр саналтай гишүүд байна уу. алга байна. Хэлэлцэх асуудалдаа оръё.

**Нэг.12 дугаар сарын Байнгын хороогоор хэлэлцэх суудлын цаглавар батлах тухай Байнгын хорооны тогтоолын төслийг хэлэлцэж эхэлье**.

Монгол Улсын Их Хурлын 2022 оны намрын ээлжит чуулганы 12 дугаар сард Эдийн засгийн байнгын хорооны хэлэлцэх асуудлын цаглавар батлах тухай

Монгол Улсын Их Хурлын тухай хуулийн 23 дугаар зүйлийн 23.2.14 дэх заалт. Монгол Улсын Их Хурлын чуулганы хуралдааны дэгийн тухай хуулийн 10 дугаар зүйлийн 10.6 дахь хэсгийг үндэслэн Эдийн засгийн байнгын хорооноос ТОГТООХ НЬ:

Нэг.Монгол Улсын Их Хурлын даргын 2022 оны 11 дүгээр сарын 28-ны өдрийн Монгол Улсын Их Хурлын 2022 оны намрын ээлжит чуулганы 12 дугаар сард хэлэлцэх асуудлыг тогтоох тухай 186-дугаар захирамжид заасан Эдийн засгийн байнгын хорооны эрхлэх асуудлын хүрээнд хамаарах хууль. Улсын Их Хурлын бусад шийдвэрийн төслийг хэлэлцэх цаглаврыг хавсралтаар баталсугай.

Хоёр.Хуульд хугацааг тусгайлан заасан асуудал болон Байнгын хорооны эрхлэх асуудлын хүрээнд өргөн мэдүүлсэн хууль. Улсын Их Хурлын бусад шийдвэрийн төсөлтэй хамт өргөн мэдүүлсэн Эдийн засгийн байнгын хорооны эрхлэх асуудлын хүрээний хууль, Улсын Их Хурлын бусад шийдвэрийн төслийг хэлэлцэхэд энэ цаглавар хамаарахгүй.

Гурав.Тогтоолын биелэлтийг хангаж. хэлэлцэх асуудлын бэлтгэл хангахыг Улсын Их Хурлын Тамгын газар /Л.Өлзийсайхан/-т үүрэг болгосугай.

Төсөлтэй холбогдуулан асуулт асууж. санал хэлэх Улсын Их Хурлын гишүүн нэрээ өгнө үү. Ж.Бат Эрдэнэ гишүүнээр тасаллаа. Даваасүрэн гишүүн асуултаа асууя.

**Ц.Даваасүрэн:** Нэг зүйл асууя би. Энэ Валютын зохицуулалтын хуулийн ажлын хэсгийг би ахлаад. валютын зохицуулан хуулийг эцэслээд өгчихсөн байгаа. Нэг асуудлаас болоод гацаад байх шиг байна. Валютын зохицуулалтын хууль дээр би юу юу гэсэн гэхээр байгалийн баялгийг гадагшаа арчуулсан 72 хоногийн дотор Монголын татварын дансанд орлогыг нь оруулдаг байя гэсэн заалт оруулчихсан байхгүй юу. Ингээд гацаж авсан. Өөрөөр хэлбэл нөгөө Оюутолгойн асуудал хөндөгдчихөж байгаа учраас л зогссон. Энэ асуудлыг хэлэлцээд шийдчихвэл яасан юм бэ. Энэ яах вэ. гаднын хөрөнгө оруулалт байх л даа. Тэгэхдээ энэ чинь хуулийн дагуу тухайн улс орныг хүндэтгээд татварын данс. ер нь аль ч улс оронд хүн хөрөнгө оруулалт хийсэн бай татварын дансаар мөнгө нь дамжихгүй байна гэж юу байх вэ дээ. Нэг ийм заалтаас болоод гацчих юм. Энийг яах гэж байна.

**Ц.Цэрэнпунцаг:** Даваасүрэн гишүүний энэ саналыг даргын дэргэдэх зөвлөл дээр санал оруулж хэлэлцүүлье гээд шийдүүлээд шийдвэрийг нь мэдэгдье. Оруулъя гэдэг санал оруулъя. Даргын дэргэдэх зөвлөлөөр. Бат-Эрдэнэ гишүүн асуултаа асууя.

**Ж.Бат-Эрдэнэ:** Төмөр замын тухай хуулиа яая гэж байгаа билээ. Сая татчихлаа. Тэгэхээр Төмөр замын тухай хууль даргынхаар орж ирэх юм уу. Яах юм.

Хоёрдугаарт энэ цаглавар хэрвээ зөрчигдвөл ер нь ямар хуулийн заалт юмнууд байгаа вэ. Зүгээр өөрчлөөд явчих юм уу. Батлаад явчих юм уу. Ямар процедур, хууль дүрэм журмын ямар процедур байгаа юм? Даргын зөвлөлөөр дахиж хуралдаж тогтоох гээд байгаа билүү? Яах билээ?

**Ц.Цэрэнпунцаг:** Цаглавар бол яг тодорхой нарийн зохицуулалт байхгүй юм байна. Тэгэхээр бид нар ярилцаад л асуудлууд шинээр гарч ирэх юм уу? Өөрчлөгдөх юм уу. Солигдох юм бол даргын дэргэдэх зөвлөлөөрөө 7 хоногт ярилцаад л бид нар дараагийн 7 хоногийн хэлэлцэх асуудлуудыг бид нар батлаад явчхаж байгаа шүү дээ. Заримдаа бол яаралтай юмнууд дээр бид нар группээр ороод л саналуудаа хураагаад л явчхаж байгаа юм. Төмөр замынхыг бол та буцаагаад Засгийн газарт өргөн барьсан. татсан тийм ээ. Тэгэхээр Засгийн газар дээрээ дахиж боловсруулагдаад хэзээ бэлэн болох юм. ерөнхийдөө тэр үед та саналаа өгөөд л. ер нь багцаатай бид нар намрын чуулганаар амжих юм уу. амжихгүй юм уу. Амжихгүй бол хаврын чуулганаар оруулах юм уу гээд л энийгээ та саналаа өгөөд л. тэрний нь даргын дэргэдэх зөвлөл дээрээ бид нар ярилцаж байгаад л батлаад явж байгаа юм.

Гишүүд асуулт асууж. санал хэлж дууслаа. Санал хураалт явуулж эхэлье. Монгол Улсын Их Хурлын 2022 оны намрын ээлжит чуулганы 12 дугаар сард Эдийн засгийн байнгын хороогоор хэлэлцэх асуудлын цаглавар батлах тухай Байнгын хорооны тогтоолын төслийг баталъя гэсэн томьёоллоор санал хураалт явуулъя. Санал хураалт. Гишүүд 100 хувь дэмжиж санал дэмжигдлээ. Цаглавар батлагдлаа. Санал хураалт явуулж дууслаа.

Монгол Улсын Их Хурлын 2022 оны намрын ээлжит чуулганы 12 дугаар сард Эдийн засгийн байнгын хороогоор хэлэлцэх асуудлын цаглавар тухай Байнгын хорооны тогтоолын төслийн хэлэлцүүлэг дууслаа.

**Дараагийн асуудалдаа оръё. Хэлэлцэх асуудал хоёр. “Ажлын хэсэг байгуулах тухай” Байнгын хорооны тогтоолын хэлэлцүүлгийг хийе.**

Ажлын хэсгийн бүрэлдэхүүний талаарх тогтоолын төслийг уншиж танилцуулъя. Ажлын хэсэг байгуулах тухай Монгол Улсын Их Хурлын тухай хуулийн 25 дугаар зүйлийн 25.5 дахь хэсгийг үндэслэн Эдийн засгийн байнгын хорооноос ТОГТООХ НЬ:

Нэг.Төлбөрийн чадваргүйдлийн тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүдийг хэлэлцүүлэгт бэлтгэх үүрэг бүхий ажлын хэсгийг дараах бүрэлдэхүүнтэйгээр байгуулсугай. Ажлын хэсгийн ахлагч Х.Булгантуяа гишүүд Т.Доржханд. Б.Дэлгэрсайхан. О.Цогтгэрэл. Б.Энхбаяр.

Хоёр.Ажлын хэсэгт мэргэжил арга зүйн туслалцаа авах чиглэлээр холбогдох яам. агентлаг. бусад байгууллагаас мэргэжилтэн. албан хаагчийг оролцуулж ажиллуулахыг ажлын хэсэг Х.Булгантуяа-д зөвшөөрсүгэй.

Ажлын хэсгийн бүрэлдэхүүний талаар саналтай гишүүд байна уу. Саналтай байна уу. Алга байна. Санал хураалт явуулъя. Ажлын хэсэг байгуулах тухай Байнгын хорооны тогтоолын баталъя гэсэн томьёоллоор санал хураая. Санал хураалт. Гишүүд 100 хувь дэмжиж санал дэмжигдлээ.

**Дараагийн ажлын хэсгийг танилцуулъя.** Зөвшөөрлийн тухай хуулийг Улсын Их Хурлын даргын 2021 оны 38 дугаар захирамжаар байгуулагдсан Улсын Их Хурлын гишүүн Х.Ганхуягаар ахлуулсан ажлын хэсэг хэлэлцүүлэгт бэлтгэж батлуулсан байгаа.

Энэ ажлын хэсэг сая өргөн мэдүүлсэн Зөвшөөрлийн хуульд нийцүүлэх хуулийн төслүүдээ авч яваад ажлаа дуусгаарай гэсэн чиглэл Байнгын хорооны даргын хувиар өгч байна. Ажлын хэсэгт дараах гишүүд байгаа. Х.Ганхуяг гишүүн ахалсан. Х.Булгантуяа гишүүн. Д.Өнөрболор гишүүн. Б.Пүрэвдорж гишүүн. Б.Энхбаяр гишүүн гэсэн. Ийм ажлын хэсэг байгуулагдсан. Хуучин зөвшөөрлийн хуулийн ажлын хэсэг байна шүү дээ. Дагаж орж ирж байгаа хуулиуд дээр ажиллах ажлын хэсэг нь тэр чигээр нь үргэлжлүүлээд байгуулчихъя гээд эд нар он дуусахаас өмнө энэ хуулиудаа гаргах ёстой. Тийм учраас зөвшөөрлийн хууль дагаж орж ирж байгаа 89 хууль байгаа шүү дээ. Тэгэхээр энэ хууль дээр ажилласан ажлын хэсэг нь бол хугацаа богино байгаа. угаасаа ажлын хэсэг нь энэ бүрэлдэхүүнээрээ ажиллавал хурдан шуурхай явах байх гэж бодож байна. Ганхуяг гишүүн ахалж байгаа Булгантуяа гишүүн Өнөрболор гишүүн. Пүрэвдорж. Энхбаяр гэсэн ийм ажлын хэсэг байна.

**Дараагийн асуудалдаа оръё. Хэлэлцэх асуудал гурав. Монгол Улсын Их Хурлын 2022 оны 6 дугаар сарын 10-ны өдрийн 31 дүгээр тогтоолоор байгуулсан “Хянан шалгах түр хорооны ажиллах хугацааг сунгах тухай” Улсын Их Хурлын тогтоолын төслийг хэлэлцэж эхэлье.**

Хянан шалгах түр хорооны ажиллах хугацааг сунгах тухай саналаа ирүүлсэн Улсын Их Хурлын гишүүн. Түр хорооны дарга Г.Ганболдын санал болон “Хянан шалгах түр хорооны ажиллах хугацааг сунгах тухай” Улсын Их Хурлын тогтоолын төслийг Та бүхэнд уншиж танилцуулъя. Ганболд гишүүний микрофоныг нээе.

**Г.Ганболд:** “Хянан шалгах түр хорооны ажиллах хугацааг сунгах тухай” Монгол Улсын Их Хурлын 2022 оны 6 сарын 10-ны өдөр өдрийн 31 дүгээр тогтоолоор хилийн боомтоор ачаа тээвэр. нүүрс тээвэрлэх болон чөлөөт бүсийн үйл ажиллагаанд учирч байгаа хүндрэлийг шалган тогтоох. хянан шалгах түр хороо байгуулагдан үйл ажиллагаа явуулж байна. Хянан шалгах түр хорооны үйл ажиллагааны явцад хянан шалгагч нарыг томилж. ажлын даалгаврыг баталсан бөгөөд холбогдох байгууллагуудаас шаардлагатай нотлох баримтыг гаргуулан авч. ирсэн нотлох баримтуудыг нягтлан боловсруулах. нотлох баримтыг сонсголоор шинжлэн судлах хугацаа шаардлагатай байна.

Монгол Улсын Их Хурлын хяналт шалгалтын тухай хуулийн 33 дугаар зүйлийн 33.8 дахь хэсэгт заасныг үндэслэн Хянан шалгах түр хорооны ажиллах хугацааг дахин 6 сарын хугацаагаар сунгаж ажиллуулах шаардлагатай байх тул “Түр хорооны ажиллах хугацааг сунгах тухай” Улсын Их Хурлын тогтоолыг хэлэлцэн шийдвэрлэж өгөхийг хүсье.

Хянан шалгах түр хороо байгуулагдаад хамгийн гол удааширсан шалтгаан нь өнгөрсөн жил нөгөө түр хороо байгуулах төсөв батлагдаагүй. үүнтэй холбогдуулаад Их хурлаас 10 сард бага хэмжээний төсөв баталж өгсөн. Ингээд хянан шалгагч нар. шинжээчдийг томилоод ажиллуулж байгаа. Хянан шалгагчдын хүрээнд зарим нь одоогоор ч томилолтоос ирээгүй байна. Хилийн боомтууд. төмөр зам. Зам. тээврийн яам. хуулийн байгууллагууд гээд олон байгууллагуудаас материал цуглуулж байгаа. Энэ дээр бид нар шинжээчдийг томилж. авагдсан материалууд дээр шинжээчийн дүгнэлт гаргуулах ийм шаардлагатай байгаа. Нөгөө талаас бид нар энэ зөвхөн дангаараа нотлох баримт цуглуулахаас гадна Хятадын талд нотлох баримт цуглуулахад дэмжлэг үзүүлээч гэдэг хүсэлтүүд явуулсан. Хятадын Хөгжил шинэтгэлийн хороонд Гадаад харилцааны яамаар дамжуулж хүсэлт явуулсан. Шинэтгэлийн хорооноос гаалийн байгууллагад хандаж энэ мэдээллүүдээ ав гэдэг ийм хариу ирсэн. Хятадын хилийн гаалийн байгууллагуудад мөн Гадаад хэргийн яамаар дамжуулаад хүсэлтээ явуулсан. Энэ материалуудыг иртэл бид нар нотлох баримт болгож ашиглахад зайлшгүй шаардлагатай байгаа учраас хугацаагаа бага сунгах ийм шаардлага байгаа юм. Тэгэхдээ бид нар бол энэ 12 сардаа багтаагаад нээлттэй сонсгол зохион байгуулаад Их Хуралд тайлангаа тавья гэсэн ийм төлөвлөгөөтэй байгаа. Тийм учраас энэ хугацааг зайлшгүй сунгах ийм шаардлага байгаа юм. Шийдвэрлэж өгөхийг хүсье.

**Ц.Цэрэнпунцаг:** Тогтоолыг уншиж танилцуулъя.

Хянан шалгах түр хорооны ажиллах хугацааг сунгах тухай

Монгол Улсын Их Хурлын Хяналт шалгалтын тухай хуулийн 33 дугаар зүйлийн 33.8 дахь хэсэг. Монгол Улсын Их Хурлын чуулганы хуралдааны дэгийн тухай хуулийн 93 дугаар зүйлийн 93.2 дахь хэсгийг үндэслэн Монгол Улсын Их Хурлаас ТОГТООХ НЬ:

Нэг.Хилийн боомтуудаар ачаа тээвэр. нүүрс нэвтрүүлэх болон чөлөөт бүсийн үйл ажиллагаанд учирч байгаа хүндрэлийг шалгахаар Монгол Улсын Их Хурлын 2022 оны 6 дугаар сарын 10-ны өдрийн 31 дүгээр тогтоолоор байгуулсан Улсын Их Хурлын Хянан шалгах түр хорооны ажиллах хугацааг 2022 оны 12 дугаар сарын 11-ний өдрөөс 6 сараар сунгасугай.

Энэ тогтоолыг батлагдсан өдрөөс эхлэн дагаж мөрдсүгэй.

Хянан шалгах түр хорооны ажиллах хугацаа сунгах тухай тогтоолын төсөлтэй холбогдуулан асуулт асууж. үг хэлэх гишүүд нэрсээ өгнө үү. Доржханд гишүүнээр тасаллаа. Оюунчимэг гишүүн асуултаа асууя.

**М.Оюунчимэг:** Өнөөдөр нийгмийн уур амьсгалд хамгийн их анхаарлын төвд байгаа асуудлаарх түр хороо энэ түр хороо. Би уг нь Доржханд гишүүнийг ахлаад байгаа юм болов уу гэж бодсон чинь манай Ганболд дарга ахалж байсан юм байна. 40 их наяд гээд мэдээллийг сая жишээ нь та хэлсэн шүү дээ. Энэ ажлын хэсгийн нэг гишүүн. Үнэхээр энэ нүүрс дээр ийм их хэмжээний тоотой хулгай нь яг байна уу. ил байна уу? Энэ тоог яаж гаргасан юм бол? Ер нь тэмцэж чадахгүй байгаад байна л даа. Энэ түр хороо маань ч гэсэн чадамж муу байгаад байна уу эсвэл санхүүгийн чадамж уу. хүний нөөц үү эсвэл энд тэндээс шахалт байгаад байгаа юм уу? Байгуулагдаад нэлээн л удлаа. Хил гааль. хууль хүчний байгууллагынхантай нэг удаа нэг нээлттэй уулзалт хийсэн. Жишээ нь гааль. цагдаа. прокуророос бас ч гэж мэдээлэл өгөөд л байх юм. Тэгээд л нүцгэн мэдээлэл баахан хүний нэр яваад л байдаг. яг шалгаж байгаа гээд харахаар зүгээр нэг туслах. зөвлөх. дор нь ажиллаж байсан хүмүүс л шалгагдаж байгаа. саатуулагдсан буцаад гарсан ийм байгаа гээд л зарим нь гадагшаа гарчихсан гээд яг үнэнийг хэлэхэд нүүрсний хулгайтайгаа би тэмцэж чадахгүй байна шүү дээ. Их Хурал ялангуяа түр хороо маань ажиллах цаг хугацааны хувьд удах юм бол нээлттэй сонсгол хийхийг өчигдөр бүлгээс Эдийн засгийн байнгын хороон дээр жишээ нь чиглэл өгч байсан. Бид хэзээ нээлттэй сонсголоо хийж. ер нь энэ асуудалд шуурхай хандмаар байна. Тэрнээс биш үнэн худлаа нь мэдэгдэхгүй баахан тоо. хүний нэр явдаг. Зарим нь би тэгээгүй. ингээгүй гээд л мэдээлэл өгдөг. Сүүлдээ энэ чинь өөрөө Улсын Их Хурлын тогтолцоо руу чадамжийг сулруулах. эсрэгээрээ харин нүүрсний хулгайчид маань Улсын Их хурлаа ч гэсэн тараах. Засгийн газраа тарааж байгаад ер нь замбараагүй байдлыг үүсгэх ийм юм руугаа орчих магадлал өндөр байна шүү дээ. Өнөөдөр энэ жагсаал цуглаанд үнэхээр чин сэтгэлээсээ олон мянган иргэд ирж байхад үймүүлээд дотор нь явж байгаа хүмүүс ч цөөнгүй байгааг Ерөнхий сайд нь өөрөө. жишээ нь зочид буудлуудаар мөнгө тараасан. тийм тийм хүмүүс хуучин Эрдэнэс тавантолгойн хүмүүс энэ дээр ингэж зохион байгуулалтад орж байна гээд өчигдөр хэвлэлийн хурлын үеэр мэдэгдээд байсан. Тэгэхээр түр хороонд энэ мэдээлэл нь байгаа юу? Ер нь энэ дээр яг мэдээж одоогоор хүний нэрийг зарлах нь эрт байх. тэгэхдээ хууль хүчний байгууллагуудад яг энэтэй холбоотой цаад эзэд нь тэр мөнгийг яаж угааж байгаа юм? Жишээ нь өчигдөр Ардчилсан намын бүлгээс Эрдэнэс тавантолгойд ажиллаж байсан. нэг хэлтсийн дарга Казахстанд бүхэл бүтэн хороолол барьсан тухай мэдээлэл ил байгаад байхад хэн ч ярихгүй байна гээд л ярьж байсан. Ийм явган мэдээлэл яваад л байгаа. Үнэхээр ийм зүйлүүд яригдсан уу? Яг одоогоор түр хороонд энэ нүүрсний хулгайтай холбоотой бодит мэдээлэл юу ирсэн бэ? Энэ дээр би нэг мэдээлэл авъя гэж бодож байна. Баярлалаа.

**Ц.Цэрэнпунцаг:** Ганболд гишүүн хариулъя.

**Г.Ганболд:** Түр хороо зөвхөн нүүрсний хулгай биш. Боомт дээр гарч байгаа хүндрэл бэрхшээл. нүүрс тээврийн асуудал. төмөр замын тээврийн асуудал гээд олон асуудал явж байгаа учраас зөвхөн нүүрсний хулгайтай холбоотой асуудал нэг сэдэв нь. Бид нар дээр яг 40 их наяд энэ тэр гэж яригдаад байгаа тийм мэдээлэл бол ирээгүй. Бид нар яг энэ нийгэм дээр байгаа энэ мэдээллүүдийг шалган тогтоох. нотлох баримт баримт цуглуулах. гэрч асуух түвшинд явж байгаа. Тийм учраас тэр мөнгөний дүн хэлж байгаа хүмүүс бол өөрсдөө энэндээ тайлбар өгөх байх гэж бодож байна.

Түр хороон дээр ийм мөнгөний дүнтэй холбоотой асуудал биш. Гаалийн 3 шалгалтаар хийгдсэн 2 сая гаран тонн нүүрсний хулгайн асуудал яригдаж байгаа. Энийг манай түр хорооны гишүүд буруу. зөв бодох эсвэл алдагдсан боломжийг тооцох гэх мэтчилний янз бүрийн тоо хэлж байгаа зүйлүүд байгаа. Бид нарын хувьд нэг тал дангаараа энийг нотлох боломжгүй байгаа юм. Одоо бид нарын өнөөдөр яригдаж байгаа зүйл улсын хилээр хил хамгаалах байгууллагын гарсан. автомашины тоо. гааль дээр бүрдүүлэлт хийгээд гарсан автомашины тоо 2-ын зөрүүгээр энэ хулгайн тухай асуудал яригдаж байгаа юм. Тэгэхээр бид нар энүүгээр шууд нотолж бол болохгүй. тэгэхээр бид нар Хятадын Хөгжил шинэтгэлийн хороо руу албан ёсоор Гадаад харилцааны яамаар дамжуулж хүсэлт өгсөн. Эднээс бол хариу ирсэн. Гаалийн байгууллагаас ав гээд. Тийм учраас бид нар Гадаад харилцааны яамаар дамжуулаад Хятадын гаалийн байгууллага руу энэ хоосон гарсан гээд байгаа машинуудын бүх мэдээллүүдийг ирүүлээч гэдэг хүсэлтээ өгсөн. Энийг ирсний дараа бид нар нотлох баримт дээр тулгуурлаж ярихгүй бол өнөөдөр зүгээр хүмүүсийн ярьж байгаа зүйлээр бид нар шууд энийг хулгай хийсэн гэж нотлох ямар ч боломжгүй байгаа юм. Тэгэхээр энэ түр хорооны асуудлыг сунгаж бид нар нотлох баримтаа цуглуулах шаардлагатай зарим гэрчүүдийг дуудаж байцаах ийм асуудлууд зөндөө байна.

Тийм учраас өнөөдөр энийг сунгаж байгаа юм. Тэгэхээр би хэлэх гээд байна. Тэр байгууллагуудын мэдээллүүдийг ирсний дараа бид нар өөрсдийн түвшинд олон улсын нээлттэй сайтуудаас тухайлах юм бол Америкийн Нэгдсэн улс. Хятад 2-ын хилийн гаалийн мэдээлэл өдөр тутамдаа аль хилээр, аль гаалиар хэдий хэмжээний энэ ямар чанартай нүүрс орж байна вэ гэдэг бүх мэдээлэл нь нээлттэй. Энэ мэдээллүүдийг бид нар аваад ер нь иймэрхүү хэмжээний зүйлүүд байна гэдгийг урьдчилсан байдлаар түр хороон дээр нүүрсний хэмжээний хувьд тодорхой хэмжээний хэмжээнүүд байгаа. Тэгэхээр энийг нотлохын тулд л бид нар цаг хугацаа хэрэгтэй. Хятадын гаалийн байгууллагаас тулгалт хийж байж энийг тодорхой болгож ярихгүй бол өнөөдөр түр хороо дээр шууд энийг тэдэн сая тонн нүүрс хулгайлагдсан гэдэг эрт байгаа юм.

**Ц.Цэрэнпунцаг:** Оюунчимэг гишүүн нэмэлт 1 минут.

**М.Оюунчимэг:** Түр хороо хууль хүчний байгууллагуудтай хэр тулж ойртож ажиллаж байгаа вэ. Та сая Хятадын хөгжил шинэчлэлийн хороо бол гаальтай холбоотой асуудал дээр туслахад бэлэн гэж хэлсэн гэлээ. Өчигдөр жишээлбэл нүүрсний хулгайг илрүүлэхэд танай том дарга нарын нэрийг зарлахад БНХАУ туслахад бэлэн байна гээд энэ эмэгтэй хүнтэй зураг гээд бүх хэвлэл. мэдээлэл. сошиалаар явж байсан. Яг ийм зарлалын нэр устай нь та нартай хамтарч ажиллая гээд албан ёсны бичиг яг ийм мэдээлэл гарсан юм уу. Эсвэл энэ ташаа мэдээлэл. худал мэдээлэл юм уу? Тэр хөгжил шинэчлэлийн хороо гэдэг нь зөвхөн гаальтай холбоотой асуудал дээр үү? энэ дээр нэг хариулт авъя.

**Ц.Цэрэнпунцаг:** Ганболд гишүүн хариулъя.

**Г.Ганболд:** Бид нар түр хорооны зүгээс бол шууд харьцах боломжгүй байгаа юм. Тийм учраас бид нар Гадаад харилцааны яамаар дамжуулж хүсэлтээ уламжилж байгаа. Хятадын Хөгжил шинэтгэлийн хороонд бид нар Гадаад харилцааны яамаар дамжуулаад хүсэлт өгсөн. Хятадын хөгжил. шимтгэлийн хороо энэ мэдээллийг яг манай хороо өгөхгүй. Хятадын гаалийн төв байгууллага руу хандаж ав гэдэг ийм хариу ирсэн. Бид нар Гадаад харилцааны яамаар дамжаад Хятадын гаалийн байгууллага руу хүсэлтээ өгсөн байгаа. Үүнтэй холбогдуулаад хууль. хүчний байгууллагуудтай ч гэсэн бид нар хамтарч ажиллаж байгаа. Улсын прокурор. хууль хүчний байгууллагуудтай хамтарч байгаа. Эд нарын зүгээс ч гэсэн 2 улсын хууль зүйн яамнуудын хооронд хуулийн хамтран дэмжлэг үзүүлэх гэрээнийхээ хүрээнд Хууль зүйн яамнаас Гадаад хэргийн яамаар дамжуулаад Хятадын Хууль зүйн яам руу хүсэлтээ явуулчихсан. Тэгэхээр энэ мэдээллүүдийг ирсний дараа бүх асуудал тодорхой болно. Тийм учраас бид нар тэр мэдээллүүдийг ирээгүй байхад бол ямар нэгэн байдлаар тоо.../минут дуусав/

**Ц.Цэрэнпунцаг:** Даваасүрэн гишүүн асуултаа асууя. Бид нар нэг сэдэв дээр шуугиад л. дараа нь мартаад л явдаг ийм л үндэстэн юм. Үгүй ээ. саяхан чинь л Хөгжлийн банк гээд л л ерөөсөө зүгээр алаад өг гээд байсан юу ч байхгүй. Одоо нүүрсний хулгай ёстой жинхэнэ аймаар юм байна. Одоо энийг жинхэнэ алъя л гээд байгаа юм. Алах юм уу. үгүй юм уу. Би ч итгэл үнэмшил байхгүй болчхоод байгаа юм. Тэгэхдээ би хугацаагаа сунгая гэж байгааг чинь ойлгож байна. Хэрвээ сайн ажиллах юм бол зөв. Тэгэхдээ энэ нэг хянан шалгах түр хороо гэдэг юмны анхны замыг та нар тавьж өгч байгаа юм шүү. Та нар сулхан ажиллачих юм бол тэгээд нэг сулхан хуучин нэг сонсгол хийдэг шиг юм болоод л өнгөрчихнө. Тийм учраас би хугацаа сунгахыг бол зөвшөөрч байна. Харин үр дүн гаргаарай гэж хэлмээр байна.

Энэ дээр бол яг нүүрсний хулгайтай холбогдолтой юмнууд нэлээн яригдах ёстой гэж би бодож байгаа юм. Тэр нүүрс тээвэр гэдэг юм чинь бол айхтар том авлига байдаг гээд л ярих юм байна шүү дээ. Тэр нэг чиргүүлтэй 100 тоннын машин хэд ч гэнэ үү. Тэр нүүрс тээврийн бөмбөлөг гэдгийг чинь Сангийн сайд шийддэг юм уу. Чи тэрийг надад нэг хэлээч. Тэгдэг гээд байх юм. Энэ Сангийн сайд Жавхлан чинь одоо банк байвал очоод ухаад хаячихна. сан байвал очоод ухаад хаячихна. тэгээд нүүрсний хулгайгаас бас зүгээр байж болдоггүй юм уу? Би нэг тийм мэдээлэл сонслоо. Тэр бөмбөлгийг нь шийддэг юм гэнэ гэж. Ер нь энэ асуудлуудыг нэг мөр цэг тавихгүй яваад байвал болдог юм байна гээд л гаршчихаад байгаа байхгүй юу. Сая бол би Их Хурал дээр наад Чингис бонд. энэ Хөгжлийн банкны гадаад төлбөрийг зээл авсан улсуудаар нь төлүүллээ гэхэд л төр төлөхөөр. төр баталгаагаараа төлөхөөр болоод л шийдчихэж байгаа байхгүй юу. Тэгэхээр хэн төлөхийг хэн ч төлөхгүй шүү дээ. Тэгээд хэдэн жилийн дараа нөгөө Хөгжлийн банк нь экспортын банк болоод л ор сураггүй болоод л л алга болно.

Би энэ нүүрсний асуудлыг ер нь цаашдаа тэгж байгаад өчигдрөөс эхлээд хамааралгүй улсууд болж эхлэх шиг болсон. Хэдэн чапак нэрлэж байгаа юм. Тэгээд одоо нэг мэргэжилтэн нэрлээд л. Эхлэхдээ аймар сүр дуулиантай том том гарууд нэрлээд л. одоо бүр доошоо. ороод доошоо ороод явсан. Сүүлдээ худлаа юм байна лээ гээд л дуусах нь уу л гэж хараад байна. Тийм учраас Ганболд минь энэ дээр их сайн ажиллахгүй бол хянан шалгах түр хороо гэдэг юмны зам мөр та нарын үйл ажиллагаанаас шалтгаалах нь ээ. Тэр Америкийн хянан шалгах түр хороо Клинтоныг яаж байцааж асууж байлаа. Тэр шиг л байх ёстой л тэр бүтцийг л бид нар Их Хуралд хийсэн юм шүү дээ. Тийм учраас тэр шаардлагатай улсуудыг нь авчраад байцаагаад. шалгаад. нотлоод. хуулийн хариуцлагыг нь мэдээлэл. хууль хүчний байгууллагууд гаргаж өгөхгүй бол хуулийн дагуу хариуцлагыг нь тооцоод явах ёстой шүү. Тийм учраас энэ дээр зөв замыг нь гаргахад анхаараарай. Хөгжлийн банкны түр хороо. танай түр хороо 2-оос их шалтгаалах гээд байна.

**Ц.Цэрэнпунцаг:** Сая санал. үг хэллээ тийм үү? Бөмбөлөг гэсэн Ганболд гишүүн хариулъя.

**Г.Ганболд:** Манайх бол 3 дахь түр хороо. Хөгжлийн банкны асуудлаар түр хороо. эмийн асуудлаар дахиад түр хороо байгаа. Манайх бол 3 дахь түр хороо. Түр хороо бол би үүргээ гүйцэтгэж байгаа гэж ойлгож байгаа. Нүүрсний хулгайг өмнө нь Их Хурлын гишүүн асан хүн 3 жил орилсон хэн ч тоогоогүй. Түр хороо байгуулагдаад энэ Засгийн газраас нүүрсний хулгай ярьж эхэлснээс хойш энэ нийгмийн анхаарлын төвд орсон. Нүүрсний хулгайтай холбоотой асуудал. Тэгэхээр түр хороо байгуулахын хувьд манайх ерөөсөө Их Хурлын хяналт. шалгалтын тухай хуулиа бид нар эргэж харах ёстой юм байна лээ. Анх санаа нь яг сая Даваасүрэн гишүүний хэлж байгаа гадаад улс орнуудын Мөрдөн шалгах түр хороо шиг ийм хороо байгууллага явж байгаад одоо яг хуулиа судлаад үзэх юм бол Хянан шалгах түр хорооны эрх мэдэл бол их бөөрөнхий. тийм мөрдөн шалгахыг нь бол авчихсан. Тэгэхээр хянан шалгах түр хороо гэдэг юм өөрөө яг санаа нь яг тэр мөрдөн шалгах хороо шиг боловч яг эрх. үүргийн хувьд их бүрхэг байгаа юм. Тэгэхдээ энэ түр хороог бол бид нар аль болохоор анх тавьж байсан зорилгод нь хүргэхийн төлөө ажиллаж байгаа.

Бөмбөлөг тээвэртэй холбоотой асуудал бол харьцангуй нэг үеэ бодох юм цэгцэрсэн юм байна лээ. Одоо 300 гаран бөмбөлөг байна. Энэ бөмбөлгүүд бол яг хүрдний системээр дундуур нь тэгж дайрдаг. барьдаг юм бол харьцангуй байхгүй. Тэгэхдээ Хятадын Чалко компанийн хүсэлтийн дагуу өдөр болгон гардаг 100 машин хүртэл байна. Өдөр болгон гардаг. Бид нар Боомтын ерөнхий зөвлөлийг авчрахад боомтын зөвлөлийнхнөөс тодруулахад Засгийн газраас байгуулсан ажлын хэсэг. нүүрс тээврийг нэмэгдүүлэх чиглэлээр шууд энэ машинуудыг шууд гарга гэдэг ийм чиглэл өгсөн гээд явж байгаа юм. Тэгэхээр энэ болгоныг бид нар цэгцлэхийн тулд хянан шалгагчид ажиллаж байгаа. Ер нь бол бөмбөлөг тээврийн хувьд харьцангуй цэгцэрсэн. Одоо энэ бөмбөлөгт бол 7000 орчим машин байна. Цаана нь энэ бөмбөлөгт орж чадаагүй 10 гаран мянган машин байгаа юм. Тэгэхээр бол бөмбөлөг тээвэр бол эхлээд үнэхээр энэ хүмүүсийн анхаарлыг татаж байгаа шиг бөмбөлөгт орно гэдэг асуудал. тэр бөмбөлөг нь өөрөө жишээлэх юм бол миний яриад байгаа тэр 100 машин байна шүү дээ. Чалкогийн нэртэй Монголд ч PCR өгдөггүй гараад явж байдаг машинууд хүртэл байна. Өдөр болгон гардаг. Эхлээд 30 40 машин гардаг байсан бол бараг 100 машин гараад явж байгаа. Энийг л цэгцлэх гэж бид нар энэ дээр ажиллаж байгаа юм. Тэгэхээр таны хэлээд байгаа яг Боомтын зөвлөл эхлээд энэ бөмбөлгийн зөвшөөрлийг өгч байсан. Бөмбөлгийн зөвшөөрлийг одоо ч Боомтын зөвлөл өгөөд явж байгаа. Тэгэхээр цаашдаа ч гэсэн асар их хүлээлт байгаа. Бид нарын авч байгаа мэдээлэл бол урд хилээс ороод ирсэн. Боомтын зөвлөлийн даргын Сангийн сайд. Тэгээд одоо боомтын зөвлөгөө байж байгаа. Одоогоороо дахиад өчнөөн олон бөмбөлөг үүсгэнэ гэсэн хүлээлттэй маш олон хүмүүс тэнд бөмбөлгийн зохих шаардлагуудыг нь тавиад кемп үүсгээд баахан хүмүүс амьдрах. орчин бүрдүүлээд хөрөнгө мөнгө зараад тэрэнд нь орох гэсэн 4.5 мянган шинэ машин тавантолгойд бөөгнөрсөн байж байгаа. Энийг цаашдаа энэ бөмбөлөг хэлбэрээрээ байх уу. энэ бөмбөлгүүдийн тоог нэмэх юм уу. Зарим юу гэдэг юм. Баруун хил дээр Ховдын Булганы хил. Шивээ хүрнийн хил дээр бол бөмбөлөггүй явж байгаа. Энийг хамгийн гол нь энэ бөмбөлөг тээвэр нь цаашдаа байх уу. үгүй юу гэдгийг л гол нь энэ түр хорооны хяналт шалгалтаар. дүгнэлтээр гарч ирж байж цаашдаа аль хэлбэрээр нь явуулах вэ гэдгээ л шийдэх гэж байгаа юм.

**Ц.Цэрэнпунцаг:** Даваасүрэн гишүүн тодруулъя.

**Ц.Даваасүрэн:** Ганболд гишүүн ээ. тэр бөмбөлгийг Сангийн сайдын даргалдаг зөвлөл шийддэг юм байна шүү дээ. Тэгэхдээ тэр цөөрүүлсэн дээ биш. Цөөрүүлж байна гээд өөрсдийнхөө нөлөө бүхий компаниудыг хийгээд харин бусдыг шахаад хаячих юм бол харин асуудал байхгүй юу? Би зүгээр яах вэ тэр чинь янз бүрийн аймгаас л явдаг юм байна. Манай Хөвсгөлөөс ч л байдаг юм байна. танайхаас ч байдаг л байх. Өвөрхангайгаас. Одоо болтол гомдолтой байдаг юм байна лээ. Манайхыг хасаад хаячихлаа. тэрийг хасаад хаячихлаа. оруулж өгөөч. ингэж өгөөч гээд л. Бид нар тийм юманд оролцох боломжгүй гээд л хэлдэг л дээ. Тийм учраас энийг заавал Сангийн сайд дээр хүрч шийддэггүйгээр болгох чиглэлийн саналыг та нар оруулаарай. Арай хялбарчилсан маягаар тэр хил гаалийн байгууллагууд нь шийдээд явдаг. Аль эсвэл тээврийн байгууллага гэж байгаа биз дээ. Энэ чинь тээврийн яам гэж байгаа байлгүй дээ. Тэр мэрийг нь шийдээд явдгаар зохицуулахгүй бол.../минут дуусав/

**Ц.Цэрэнпунцаг:** Чинзориг гишүүн асуулт асуу.

**С.Чинзориг:** Тэгэхээр энэ түр хороо байгуулагдаад 6 сар болчихсон байгаа юм. Тэгэхлээр үр дүн. ажлын үр дүн, ахиц юу байна вэ гэдгийг Байнгын хорооны гишүүд сонирхох болов уу гэж бодож байгаа юм. Тэгэхээр сая түр хорооны дарга товч хэлсэн. Ер нь бид нар ямар үр дүнд хүрээд байгаа юм бэ? Яг тодорхой хийчхээд байгаа. Үр дүнд хүрчихээд байгаа ажлууд юу байгаа юм бэ гэдгийг нэг тодруулж хэлбэл яасан юм бэ гэж.

2 дахь асуудал нь гадаа чинь энэ жагсаал болоод бараг л 4 дэх өдрөө үргэлжилж байна шүү дээ. Үндсэндээ л энэ нүүрстэй холбоотой. Нүүрсний хулгайтай холбоотой асуудлыг ил тод болго. Ялангуяа энэ эрх барьж байгаа улс төрчид холбогдсон бол тэрийг нь зарла гээд шахаад л байдаг. Бид нар чинь 4 хоног л ийм улс төрийн хүнд нөхцөлтэй ажиллаж байна шүү дээ. Тэгэхээр энэ иргэд. жагсагчдын энэ шаардлагад хариу өгөхөд түр хороо нэлээн богино хугацаанд нэлээн эрчимтэй ажиллах зайлшгүй шаардлагатай болов уу гэж л бодож байна. Тэр хүрээндээ бид нар энэ хугацааг нь сунгах асуудлыг нь шийдээд өгье гэж.

Тэгэхээр Ганболд дарга маань тодорхой үр дүн гаргах богино хугацаанд л нэлээн тийм эрчимтэй ажиллаж. энэ олон түмний эргэлзээг тайлах талаар л та бүхэн маань нэлээн сайн ажиллах хэрэгтэй болох нь. Би нарийн учрыг нь ойлгохгүй байгаа юм. Энэ нүүрсний асуудлыг юу яриад байдаг юм. Зарим нь тэр бөмбөлөг тээвэр гээд байх юм. Би учрыг нь олохгүй зүгээр нүүрс зөөдөг л юм бодоод байгаа. Тэгэхлээр л бөмбөлөг л гэж яриад байгаа юм. Би учрыг нь олох ч үгүй юм байна. Тэгэхээр хэд хэдэн иргэдийн эргэлзээтэй холбоотой юманд бол хариулт өгөх талаар танай түр хороо анхаармаар байгаа юм. Нэг дэх асуудал нь энэ нүүрснийхээ квотыг худалдах квотыг хаанаас тогтоодог юм? Зүгээр нэг даргын цохолтоор өгдөг юм уу? эсвэл тэр тендерээр зарлаж. сонгон шалгаруулалтаа зарладаг юм уу? Тэрийг тодорхой болгомоор байна.

2 дахь асуулт нь тэр хилийн үнэ нь хэд байдаг юм? Тэр амны үнэ гэж яриад байгаа юм. Тэр амны үнэ нь хэд байдаг юм? Энэ 2-ын зөрүү нь ямар хэмжээтэй болоод байгаа юм? Энэ нь хаашаа ордог юм энэ зөрүү нь гэдэг талаар иргэдэд тодорхой мэдээлэл өгмөөр байгаа юм.

3 дахь асуудал нь тэр тээвэртэй холбоотой асуудал байх шиг байгаа юм. Ноднин нэг хэсэг энэ тээвэр чинь асар үнэтэй боллоо. Зарим улсууд ярьж байхад маань үнэтэй машин бараг 3 зуугаар нэг машин авдаг билүү нэг яриа байдаг юм байна лээ шүү дээ. Бараг ч. 3 сард ч гэнэ үү 2 сарын дотор энэ машиныхаа үнийг олчихдог гээд л ноднин баахан л шуугиан болоод л би гайхаад л байсан юм. Тийм богино хугацаанд өртгөө олдог тийм тээвэр ба байдаг юм байх гээд. Энэ нь тээврийг яаж шийддэг юм. Энэ улс төрчтэй холбоотой энэ юмнууд нь байдаг юм уу. хэчнээн машин явдаг юм. яахаараа ийм өндөр үнэтэй яваад байдаг юм гэх мэтчилэн энэ эргэлзээтэй холбоотой юм байна.

4 дэх юм нь тэр оффтейк гэрээтэй холбоотой юмнуудыг та бүхэн одоогоор бол нууцаас гараагүй байгаа байх. Тэгэхээр энэ оффтейк гэрээтэй холбоотой асуудлуудыг Засгийн газартай яриад ил тод болгох. нууцаас гаргах асуудал. олон түмэнд үнэн зөв. мэдээлэл өгөх асуудал.

Эцэст нь тэр төмөр замтай холбоотой асуудлууд бол байгаа юм. Энэ чинь бүтээгдэхүүнээ урьдчилж өгөөд. төмөр зам бариулж байгаа асуудлууд байгаа шүү дээ. Гэтэл энэ төмөр замуудад чинь өртөг нь хамгийн бага нь 1.7 сая километр нь. зарим дээд тал нь найман сая доллароор баригдаж байгаа л гээд байгаа шүү дээ. Энэ үнэн бодитой юм уу. Энэ яахаараа ийм өөр өртөгтэй байдаг юм гэх мэтчилэн ийм иргэдийн эргэлзээтэй. бид нар ч нарийн мэдээлэл байхгүй байгаа асуудлуудыг ил тод. болгож. тодорхой мэдээлэлтэй болгож өгөх талаар та бүхэн нэлээн сайд анхаарч бол ажиллаарай гэж бодож байна.

2 дахь асуудал нь энэ түр хорооны үйл ажиллагааг 6 сараар сунгаад орхичих юм уу. эсвэл ерөөсөө энэ дотор та бүхэн түр хорооны дарга юу гэж бодож байгаа юм?

**Ц.Цэрэнпунцаг:** Чинзориг гишүүн нэмэлт минут.

**С.Чинзориг:** Хугацаа нь 6 сараар сунгаад явчихад болно гэж бодож байгаа юм уу? Та бүхний ажиллах нөхцөл боломжийг нэмэгдүүлэх талаар Их Хурлын зүгээс ямар дэмжлэг үзүүлмээр байгаа юм. Ялангуяа энэ түр хорооны чиг үүрэгтэй холбоотойгоор нэмэлт. өөрчлөлт оруулах тийм асуудал байхгүй гэж та бүхэн бол үзэж байгаа юм уу? Хугацааг нь сунгаад явчихвал энэ нүүрсний хулгайтай холбоотой асуудал дээр олон түмний шаардаад байгаа энэ шаардлагад та бүхэн хариулт өгчхөж болно. бид нар одоо байгаа чиг үүргийнхээ дагуу ажиллах болно гэж би үзэж байгаа юм уу? гэсэн ийм нэг асуулт төгсгөлд нь тодруулъя.

**Ц.Цэрэнпунцаг:** Ганболд гишүүн хариулъя.

**Г.Ганболд:** Ямар ахиц дэвшил байгаа вэ гэж. Тэгэхээр түр хорооны гаргаж байгаа энэ нотлох баримтууд яг хууль шүүхийн байгууллага дээр энийг яг нотлох баримтаар авах уу. үгүй юу гэдэг бол эргэлзээтэй. Тэгэхээр түр хорооны зорилго ерөөсөө нийгмийн анхаарлын төвд л хандуулах. Тухай асуудлыг нийгмийн анхаарлын төвд оруулж. ард иргэдтэй нийлж энэ хууль хүчний байгууллагуудыг шахах л ийм зорилготой. Бид нар бол зорилгодоо хүрч байгаа. Хамгийн том зорилго бид нарын энэ оффтейк гэрээ гээд байгаа нууц гэрээнүүд. Энийг бид нар өчигдөр Ерөнхий сайдад. Хэрэг эрхлэхийг даргад хандсан. Удахгүй болох энэ Их Хурлын хяналтын ерөнхий сонсголоос өмнө оффтейк гэрээнүүд ил болно. Энэ хамгийн том зорилго. Энэ оффтейк гэрээний цаана нөгөө үнэ ямар байгаа юм. Аман дээр байгаа үнэ 70 доллар байгаа бол биржийн үнэ 400 доллар гэдгийн зөрүү нь гарч ирнэ. Энэ оффтейк гэрээний чинь цаана тэр төмөр замын бид нарын хардаад байгаа нөгөө 1 сая 700 мянга юм уу. 7, 8 сая юм уу гэдэг ил гарч ирнэ. Тэгэхээр энэ олон оффтейк гэрээнүүд ил болсны дараа бид нар ер нь ямар нөхцөлөөр ер нь зараад байгаа юм? Зарахдаа хямдхан зараад байгаа юм уу, хэн гэрээ хийж аваад байгаа юм гэдэг бүх юм ил болох учраас энэ хамгийн том зорилго бол нууц гэрээнүүдийг ил болгож, нээлттэй сонсголын үеэр маш олон зүйлүүд тодорхой болно. Энэ бол түр хорооны гол ажлын үр дүн гэж нэгдүгээрт хараад байгаа юм.

Тэгэхээр бид нар түр хороо хугацааг нь сунгаад бид нар 6 сар гээд байх зүйл байхгүй. Аль болохоор бид нар энэ 12 сард багтаагаад түр хорооныхоо тайланг сонсголоо хийгээд Их Хурал дээр тайлангаа тавья гэж ингэж бодож байна. Тэгэхээр энэ 6 сар гэхээсээ илүүтэй сая бол зүгээр хугацаа хоцорсон шалтгаануудыг бол би хэлсэн. Нотлох баримт цуглуулахын тулд заавал 2 талын баримтууд шаардлагатай байгаа учраас нотлох баримт хангалттай ирээгүй байгаа үед бол бид нарт нийгэмд ямар ч юм ярих боломжгүй байгаа юм. Тийм учраас сунгаж байгаа юм. Тэгэхээр хамгийн том ахиц, дэвшил бол эд нар гэж хэлэх гээд байгаа юм.

**Ц.Цэрэнпунцаг:** Чинзориг гишүүн хариулт хангалтгүй гэж үзсэн учраас Чинзориг гишүүнд нэмэлт 1 минут.

**С.Чинзориг:** Үгүй ээ, үгүй хариулт хангалтгүй гэж үзсэн учраас биш. Зүгээр нэг санал хэлэх гэсэн юм. Хууль хяналтын байгууллагуудаас энэ өмнө нь гарсан хяналт шалгалтын дагуу хийж байгаа ажлуудын үр дүнг Ганболд даргааа нэлээн нэхмээр байгаа юм. Тухайлбал, Даваасүрэн гишүүн бид 2-ыг Засгийн газарт байхад 2018 билүү 2019 онд санаж байна. Хүрэлбаатар сайд энэ нүүрстэй холбоотой асуудлыг шалгаад танилцуулсан юм. Тэгэхэд 370 орчим мянган тонн нүүрс хулгайлагдсан байна гэдэг асуудал тэр үүд яригдсан юм. Гаалиар маш олон тооны улсын дугаартай тодорхой дугаартай машинууд 2 талдаа дандаа хоосон орж гарсан байна. Гаалийн мэдүүлэгтэй байна гэдэг асуудал 2019 онд засаг дээр яригдаад, тухайн үедээ цагдаагийн байгууллагад шалгуул, учрыг нь ол гээд л бөөн юм болсон юм. Би тэрийг чих тавиад шагнаад л байдаг юм. Өнөөдрийг хүртэл 3 жил болоход тэр талаар энэ хууль хяналтын байгууллагууд, цагдаагийнхан юу ч ярихгүй байгаа юм. Энэ мэтчилэн юмнуудыг ч гэсэн хуулийн.../минут дуусав/

**Ц.Цэрэнпунцаг:** Санал байна. Ганболд гишүүн хариулах юм уу. Ганболд гишүүн нэмж хариулъя.

**Г.Ганболд:** Ер нь бол яг Чинзориг гишүүний хэлж байгаа үнэн л дээ. 2013 онд энэ гаалийн шалгалтаар 379 мянган тонн нүүрс хулгайд алдагдсан нь бол 2 талын гаалийн мэдээллээр тогтоогдсон зүйл. 2 талын нэг ёсондоо Хятадын гаалийнхнаас мэдээлэл аваад бүх машин тэрэгнийхээ хоосон нүүрстэй гарснаар нь тулгаад тогтоогдсон ийм зүйл. Энийг тухайн үед нь хэрэг үүсгээд прокурор руу шилжүүлсэн. Харамсалтай нь 2014 онд хэрэгсэхгүй болгосон байдаг. Энэнээс эхлээд энэ нүүрсний хулгай гэдэг юм бол гаарсан гэж бид нар бол үзэж байгаа юм. Тэгэхээр бид нар яг энэний дараагийн хэлэлцэх асуудлаар ерөнхий хяналтын сонсголоор хэлэлцэх асуудлуудын нэг нь ерөөсөө энэ хуулийн байгууллагууддаа нүүрсний хулгайтай холбоотой шалгагдаж байсан, шалгагдаж байгаад хэрэгсэхгүй болсон хэргүүдийн ямар үндэслэлээр хэрэгсэхгүй болгосон ю, одоо хэрэв шалгагдаж байгаа хэргүүдийн явц.../минут дуусав/

**Ц.Цэрэнпунцаг:** Ганхуяг гишүүн асуулт асууя.

**Х.Ганхуяг:** Бид нар чинь яг сүүлийн 2 жил дан хулгай ярьсаар байгаад л ер нь таарлаа л даа. Дараагийн сэдэв рүүгээ орчихлоо. Ер нь бол энэ дүн, яригдаж байгаа тоо эд нар бол Монголын эдийн засгийг сөхрүүлэх хэмжээний тоонууд яригдаад байна л даа. Ганболд даргад нэгэнт түр хороо байгуулаад ажиллаад явж байгаа тохиолдолд хамрах хүрээгээ эсвэл жоохон тэлмээр юм шиг санагдаж байна. Яагаад гэхээр энэ чинь нөгөө экспортоор гарч байгаа зөвхөн тоо хэмжээнээс гадна үнийн зөрүүний асуудал байгаа. Тэгэхээр манайхаас яг хэдэн доллароор экспортлогдсон юм, тэндээ хэдээр импортлогдож байгаа. Компаниас хэдээр зарагдсан юм. Нэгдүгээр асуудал.

Хоёрдугаарт энэ нүүрсний хулгайг чинь бид нар ярих юм бол ганцхан түр хороо дээрээ л ярих гээд байна л даа. Тэгэхээр тэр тухайн компанийн хийсэн гэрээ, худалдан авалтын асуудлуудыг нягталж үзмээр байна. Миний авсан мэдээллээр бол энэ хуучин Ардчилсан намын дарга байсан Зандаахүүгийн Энхболд гэдэг хүн чинь сүүлийн бараг 10-аад жил тэнд хөрс хуулалт хийдэг. Жилийн гэрээ 1.5-2 их наяд төгрөгийн гэрээ, ажил хийдэг гэсэн ойлголттой байгаа. Энийг нягталж үзмээр байна.

Гуравт, энэ нууцад хамруулсан гэрээнүүдээ ил болгож, яг олон нийтэд ил тод, нээлттэй мэдээллийг өгмөөр байгаа юм.

Дөрөвт бол энэ энэ төмөр зам бариулахгүй байсан. Нарийн, өргөн цариг гээд л баахан маргаан яваад байсан. Энэ асуудлын зангилаа нь энэ дээр л байгаад байна л даа. Энэ улаан асуудал бол төмөр зам бариулаагүйгээс болоод л үүдсэн л асуудал гарч ирж л байна л даа. Тэгээд яах вэ энэ залуучуудыг харахаар нэг л эмзэглэмээр зүйл байгаад байгаа юм. Үндсэндээ яг Монгол мөрөөдөл, залуучуудын мөрөөдөл гэж юм байхгүй болж байна л даа. Устаж байна гэсэн үг. Бизнес хийх ямар ч боломж байхгүй. Нэг бол төрд орж ажиллах ёстой. Төрд орохоор баахан хулгай, дээрэм. Хэн яг үлгэр жишээ хүн юм. Ойлгомжгүй. Юу хийх нь ойлгомжгүй ийм л нөхцөл байдал орчихлоо л доо. Хулгай хийсэн хүмүүсээ зарлаж чаддаггүй. Сая Нямбаатар сайдын мэдэгдлийг үзээд сууж байхад нэг ээлжийн тэр хил, гааль бүгдээрээ оролцсон байна гэсэн ийм мэдэгдэл хийгээд тавьж байгаа. Энэ чинь бол ерөөсөө дээрээсээ доошоо бүх шатанд мафийн сүлжээнд орчихсон байгаад байна л даа. Түр хороо дээр бид нар алинаас алийг хүртэл хэмжээнд ярьж болох юм байгаа юм. Нэгэнт түр хороо байгуулаад хугацааг нь сунгаж байгаа юм чинь хамрах хүрээг нь нэлээн сайн тэлж байгаад, нэлээн сайн нухацтай үзмээр байна. Яарч сандралгүйгээр. Эцсийн эцэст бид нар л яг ард түмнийг төлөөлөөд наадхыг чинь үзэж хараад, ард түмэнд эргээд мэдээ мэдээлэл өгөх ёстой хүмүүс. Тэгэхээр хамрах хүрээгээ жоохон тэлэх боломж байдаг бол амрах хүрээгээ тэлчихмээр байна. Тэгэхгүй ганцхан хил гаалиар гарч байгаа хэмжээ харах бол энэ чинь зөвхөн том мөсөн уулын оргилыг л яриад байна л даа. Энэ хууль хяналтын байгууллагуудын улсуудыг ч гэсэн нэлээн сайн дуудаж өмнө нь шалгалт хийсэн хүмүүстэй холбоотойгоор бүгдээс нь мэдээлэл авмаар байна. Ингэж байж жоохон дүр зураг нь харагдах юм болов уу л гэж бодож л байна л даа. Урьдчилсан байдлаар энд хамаарал бүхий нэрс тодорч байгаа юм байгаа юу гэдэг асуулт асуумаар байна даа. Баярлалаа.

**Ц.Цэрэнпунцаг:** Ганболд гишүүн хариулъя.

**Г.Ганболд:** Манай түр хорооны шинжээчид, хянан шалгагч нар Гашуун сухайтын боомт дээр ажиллаж байгаа юм. 41 дэх ажлын хэсэг юм байна лээ. Өмнө нь 40 удаа Засгийн газар, яам, тамгын түвшинд ажлын хэсэг очсон. Нэг ч шийдвэр гараагүй. 40 удаа. Тийм учраас одоо 41 дэх хэсэг нь л явж байна л даа. Тэгэхээр таны хэлж байгаа үнэн. Бид нар хамрах хүрээгээ хэт их тэлэхээр бол барахааргүй. Энэ чинь ганцхан таны хэлж байгаа шиг нууц гэрээ.

Хоёрдугаарт нь үнийн зөрүү. Нөгөө амаар гарч байгаа болон биржийн үнийн зөрүү. Тээврийн асуудал, тэгээд дээр нь чанарын асуудал байгаа байхгүй юу. Бид нар чинь эндээс нүүрсийг чинь бүрэн коксжих, хагас коксжих, исэлдсэн, эрчим хүчний нүүрс гээд 4 ангилал байна. Гэтэл бид нар энэ ангиллын зөрүүнүүд асар их. Бүрэн коксжих нүүрс нь юу гэдэг юм хилийн цаана 200 гаран долларын үнэтэй байх юм бол эрчим хүчний нөөц 15, 16 мянган төгрөг л байгаа байхгүй юу. Тэгэхээр эрчим хүчний нүүрс нэрээр коксжих нүүрсийг бүрэн гаргасан байх магадлал асар өндөр. Яагаад гэхээр бид нар эндээс гаргадаг. Хятадууд хилийн цаана гаргасан нүүрсээ хурааж байгаад тэндээсээ гарсан машин болгон дээрээ шинжилгээ хийгээд тийм төрлийн ангиллын нүүрс гэж ингэж оруулдаг.Тэгэхээр асар их зүйлүүд байгаа юм. Яг өнөөдрийн байдлаар бол таны хэлээд байгаа хүний нэр хэлээд, зарлаад явах нь бид нарт яг өнөөдрийн байдлаар хянан шалгах ажиллагаа явагдаж байгаа учраас боломжгүй. Бид нар удахгүй түр хорооны тайлан тавихдаа тодорхой асуудлууд ярина. Үнэхээр тэр өнгөрсөн 2022 онд хийсэн гаалийн байгууллагын судалгаа бол 22,600 машин хоосон гарсан гэж байгаа шүү дээ. Тэр нь бүх автобус жижиг такси бүгдийг нь хасаад, цаана нь зөвхөн нүүрсний машин шүү дээ. Энэ дотор шалгаад ирэхэд зөвхөн нэг машин гэхэд 60 хэдэн удаа хоосон гарсан тодорхой жишээнүүд, кэйс байгаа. Тэгэхээр энэ бол зүгээр ямар ч гэсэн тодорхой хэмжээнд тогтоогдоно. Энийг тодорхой болохоор бид нар энэ тайлан, нээлттэй сонсголуудын үер нэлээн тодорхой болно гэж бодож байна.

**Ц.Цэрэнпунцаг:** Бат-Эрдэнэ чин асуулт асууя.

**Ж.Бат-Эрдэнэ:** Сая гишүүд ярилаа. Энэ оффтейк гэрээнийхээ учрыг олж өгөөч гээд. Яг хэдий хэмжээний оффтейк гэрээнүүд байж байгаа юм. Эндээс тэр нууцын зэрэглэлтэй, бүгдээрээ нууцын зэрэглэлтэй байгаад байгаа юм уу. Эсвэл нууцын зэрэглэлгүй гэрээнүүд байгаад байна уу? Мэдээж эрдэнэс Тавантолгой дээр байгаад байгаа байх, тэр төмөр замтай холбоотой гэрээ байгаа. Төмөр замтай холбоотой гэрээ ер нь Эрдэнэс тавантолгой дээр компани дээр гадагшаа гарч байгаа гэрээнүүдээ ер нь яаж хийж байгаа юм. Тэр дээр та хэд маань очиж хяналт шалгалт хийж үзсэн үү. Зүгээр захирал мэдээд гарын үсэг зураад гэрээнүүд байгуулаад байдаг юм уу. Эсвэл оффтейк гэрээ гээд дээрээс нь үндэсний аюулгүй байдал миний сонссоноор шүү дээ. Үндэсний аюулгүй байдлын зөвлөлөөс эд нар үүрэг даалгавар өгөөд нууцын зэрэглэлтэй байлга энэ тэр гээд явчихдаг юм уу. Зааварчилгаа нь ер нь яаж яваад байгаа юм. Энэ нэг жоохон мэдээллийг өгөөч гээд. Бид яг үндсэндээ хэвлэлийн мэдээлэлтэй л байж байгаа шүү дээ.

Хоёрдугаарт “С” зөвшөөрөлтэй холбоотой асуудлаа наад бөмбөлөгтэй чинь холбоотой асуудлуудыг ер нь нэг тийш нь олговол яасан юм бэ? Даваасүрэн гишүүн ч хэллээ. Тээврийн яам гэж байдаг юм уу. Зам, тээврийн хөгжлийн яам гэж хэрвээ байгаа бол энэ Зам, тээврийн хөгжлийн яаманд яг таны энэ түр хороотой холбоотой төмөр замтай холбоотой авто тээвэртэй холбоотой энэ асуудалд яагаад өөрсдөө асуудлуудаа шийддэггүй юм бэ. Яг үнэндээ тэр боомтын захиргаа гэдэг асуудлууд нь яриад тэд нар нь бүх асуудлуудыг нь базаад явчих юм. Тээврийн яамны оролцоо байхгүй, дээрээс нь “С” зөвшөөрлийг хураагаад авчихсан бололтой юм шиг. Энэ боомтын захиргаа гэдэг нь. Энэ чинь 2 улсын хоорондын тээврийн гэрээ хэлэлцээр дунд бий болсон зөвшөөрлийн асуудал шүү дээ. Өөрөөр хэлбэл зүгээр л тээврийн хэрэгслийн паспорт гэсэн үг. Бид иргэн гадагшийгаа хилээр зорчихдоо гаргаж үзүүлдэг иргэний паспорттой адилхан тухайн ачаа тухайн машинд автомашин өгч байгаад л “С” зөвшөөрөл гэдэг чинь паспорт нь байхгүй юу даа. Энийг ач холбогдол өгөөд явчих юм.

Хоёрдугаарт ачаа тээврийн асуудлуудыг бид нар нэлээн дээрээс ерөөсөө төр ингэж барьж аваад ач холбогдол өгөөд наймааны хэрэгсэл болгоод явчих энэ “С” зөвшөөрлийг. Бөмбөлөг гэдэг асуудал чинь яг энэ рүү давхар ороод байгаа байхгүй юу даа. Ер нь худалдан авах худалдагч, өөрөөр хэлбэл уурхай, худалдан авагч тэр Хятадын ямар компани байдаг юм. Тэр компани энэ 2 чинь хоорондоо тээврийнхэн асуудлуудыг шийднэ шүү дээ. Нийлүүлж байгаа компани нь тээврийнхээ асуудлыг шийдэх юм уу, худалдан авч байгаа компани нь тээврийнхээ асуудлыг шийдэх юм уу, Энэ чинь өөрсдөө цаашаагаа тээврийн тодорхой байгууллагуудтай гэрээ хийгээд ороод ирж байгаа байхгүй юу. Жишээ нь Эрдэнэс Тавантолгой гэхэд жилдээ 10 сая тонн нүүрс зарна гэвэл хэдэн компанид өгөх юм. Тэр 5 компанид өглөө гэж бодоход л 2 сая, 2 саяар нь хуваагаад өглөө гэхэд чинь тэр 5 гэрээ байх ёстой. Тэр 5 компани өөрсдийнхөө тээврийн асуудлуудыг ямар компанитай хийсэн гэрээ цаашаа байх ёстой. Хэдэн машинаар эргэлдүүлээд ямар хэмжээнд тонн, километр хэдээр бодоод ямар гэрээ хийгээд явсан юм гээд ерөөсөө энгийн тээврийн процесс, тээврийн журмаар шийдэгдэх асуудал байхгүй юу даа. Жишээ нь яг одоо хил дээр байгаа өнөөдрийн бид нарын гарч байгаа нүүрсний эргэлтийг тооцоод үзэхэд 2 сая 500 машин байх ёстой байхгүй юу даа. 2500-аа больё, бүр 5000 болъё. Гэтэл одоо хил дээр хэд байж байгаа билээ. 14, 15 мянган машин овоорчихсон байж байгаа шүү дээ. Тэгэхээр энэ “С” зөвшөөрөлтэй холбоотой асуудлуудыг төр авч бужигнуулж наймааны хэрэгсэл сонирхлын том хэрэгсэл болгож ингэж хаясаар байгаад өөрсдөө энэнийхээ учрыг олж чадахгүй хэлбэрт орчхоод байгаа юм. Тэгэхээр энэ 3С” зөвшөөрөлтэй холбоотой асуудал ер нь газар дээр ямар хэлбэртэй байж байгаа юм. Одоо тэр яг 2 улсын хоорондын тээврийн асуудлыг шийддэг Зам, тээврийн хөгжлийн яам энэ асуудлаа авч хийж чадаж байгаа юм уу, чадахгүй байгаа юм уу эсвэл та бүхэн яг яаж харж байгаа гэсэн нэг ийм 2 асуулт байна. Баярлалаа.

**Ц.Цэрэнпунцаг:** Ганболд гишүүн хариулъя.

**Г.Ганболд:** Нууц гэрээнүүдийн хувьд бол 3 зэрэглэлийн гэрээнүүд байгаа юм байна лээ. Таван толгой компани дээр нөгөө бүрэн эрхт төлөөлөгч томилогдоод онцгой дэглэмтэй байгаа учраас эднийх дотоод асуудлаа цэгцлээд яах вэ бид нар бол түр хорооны зүгээс энэ нууц гэрээнүүдтэй холбоотой асуудлуудыг бүгдийг нь танилцахаар хүсэлтүүдээ явуулчихсан. Тэгэхээр ямар ч гэсэн энэ нээлттэй сонсголоос өмнө бол энэ асуудлуудыг бид нар бүрэн танилцчихна. Тэр хүрээнд асуудал явна гэж бодож байна. “С” зөвшөөрөлтэй холбоотой асуудал бол Зам, тээврийн хөгжлийн яамнаас аваад Боомтын зөвлөл рүү өгчихсөн байгаа. Цаашдаа ерөөсөө шууд аж ахуйн нэгжүүдэд нь өгье гэж төлөвлөж байгаа юм байна лээ. Тавантолгой гэхэд өөрөөс нь шууд тээвэрлэж байгаа компаниуд шууд өгдөг. Орон нутгийн Тавантолгой гэхэд тээвэрлэж байгаа машинууддаа өгдөг ийм хэлбэр лүү оруулъя гээд явж байгаа юм байна. “С” зөвшөөрөл бол яг таны хэлж байгаа үнэн л дээ. Яагаад гэхээр наана нь. 20-иод мянган машин байхад цаанаас нэг 6000 машинд зөвшөөрөл өгөөд , тэрнээсээ болоод нөгөө орох гэсэн зөвшөөрөл авах гэсэн эрэлт их, тэр дээр нь тоглосон ийм авлигын асуудал бол зөндөө байсан. Нэг ёсондоо 60 машинтай бөмбөлөг үүсгэчихсэн байж байтал цаанаас ирсэн тоондоо тохируулаад 30 машины зөвшөөрөл өгчихдөг. Тэгэхээр заавал наад үлдсэн 30 машиндаа “С” зөвшөөрлийг ямар нэгэн хэлбэрээр олгох ийм шаардлага гардаг. Энэнээсээ болоод “С” зөвшөөрлийн хомсдолд ордог зүйлүүд байгаа юм. Бөмбөлөг тээвэр ч гэсэн таны хэлж байгаагаар бөмбөлөг тээвэр дээр бол нэг давуу тал байгаа. Харьцангуй өмнө нь нөгөө бөмбөлөг байхгүй байхад чинь жолооч нар чинь кабиндаа хонодог, зах замбараагүй хаана хамаагүй зогсдоггүй байсан бол нөгөө бөмбөлгийнхөө кемпэд ороод бүгдээрээ тэнд жолооч нар ая тухтай, хоол ундтай, халуун байртай амраад байж байх орчин нөхцөлийг бүрдүүлчихсэн. Энийг цаашдаа ер нь энэ наана нь хүлээгдээд байгаа олон компаниудад өгөх үү, зөвхөн энэ бөмбөлөг тээврээс гадна наана гаалийн хяналтын талбай гэж 30 гаруй юм байгаа юм. Тэр гаалийн хяналтын талбайнуудтай холбоотой асар их зөрчлүүд байна. Хятадын тэр цаанаас нь бид нарын судалгаагаар аваад байгаа. Хятадын талаас зохицуулдаг хүмүүсийнх нь талбайгаас ихэнх нүүрс нь гардаг. Эсвэл гаалийнхан бараг өөрсдөө байгуулчихсан талбай гэх мэтчилэний маш олон зөрчилтэй зүйлүүд байгаа юм. Ер нь Зам, тээврийн яам бол өөрөө энэ асуудал руу бол бараг орох боломжгүй шахуу болчихсон юм байна лээ л дээ. Бараг хөндлөнгийн шахуу бид нартай адилхан шахуу болчихсон. Боомтын зөвлөл гээд нөгөө “С” зөвшөөрлийг нь авчихсан болохоор зам, тээврийн яамд бараг оролцоо байхгүй. Тэгэхээр энийг яамнуудад нь өөрсдөд нь хариуцуулах чиглэлээр бид нар ер нь бол дүгнэлтдээ тодорхой саналууд бол гаргана. Энэ хүрээнд бид нар зам, тээврийн яамтай, төмөр замынхантай уулзалтууд хийгээд явж байгаа зүйлүүд бол байгаа.

**Ц.Цэрэнпунцаг:** Ж.Бат-Эрдэнэ гишүүн тодруулж асууя.

**Ж.Бат-Эрдэнэ:** Энэ түр хорооноос гарах саяын таны ярьдаг дүгнэлт дотор энийг нэлээд тодруулж өгөөч гэж хүсэж байгаа юм. Зам, тээврийн хөгжлийн яам өөрсдийнхөө тээврийн асуудлуудыг шийддэг байх энэ талынх нь зүйлийг ярихгүй бол тэнд ямар нэгэн тээврийн асуудал мэдэхгүй, тээвэртэй холбогдож байгаагүй хүмүүс очоод, дур дураараа нэг ийм бөмбөлөг энээ тэрээ гэсэн юмнуудыг зохион байгуулаад явчхаад байгаа байхгүй юу даа. Гайхалтай бөмбөлөг гэдэг юм бол гайхалтай сайхан юм гээд бүх хүмүүст ойлгуулчихсан. Тэр бөмбөлөг гэдэг үг нь ч ямар учиртай юм. Тэр дотор орж байгаа зохион байгуулалт нь ч ямар учиртай юм. Энэ чинь үндсэндээ иргэний хуулийнхаа дагуу л 2 харилцагчийн хоорондын асуудал шүү дээ. Тээвэрлэгч нийлүүлэгч хоёрын л хоорондын асуудал байхгүй юу даа. Энгийн хуулиар явах ёстой байсан зүйлийг татаж аваачаад тэнд шал ондоо хачин нэр өгөөд ерөөсөө хорвоо дэлхийд байхгүй адилхан юм болгож өгөөд тэр нийлүүлэгчийн хариуцлага гэж хаана байгаа юм. Худалдан авагчийн хариуцлага.../минут дуусав/

**Ц.Цэрэнпунцаг:** Баттөмөр гишүүн асуулт асууя.

**Б.Баттөмөр:** Түр хорооны хугацааг сунгах гэдгийг дэмжиж байна. Гэхдээ хэцүү л дээ энэ түр хороо болоод л ажиллаж асуудал шийдэхэд бол. Би тэр түр хороо биш ч гэсэн тэр Хөгжлийн банкны ажлын хэсгийг ахалж байсан. Маш төвөгтэй юм байна лээ. Ганболд даргад бид нар энэ Их Хурлын зүгээс дэмжлэг өгөх ёстой. Тэр төсөв төлөвлөгөөтэй холбоотой юмнуудыг нь ч гэсэн шийдэж өгөхгүй бол гар хоосон ажиллахад их төвөгтэй юм байна лээ. Энийг нэгдүгээрт хэлье гэж бодож байгаа.

Хоёрдугаарт энэ хууль хяналтын байгууллагуудтай хамтарч ажиллах ёстой. Авлигатай тэмцэх газар ажиллаж байна л гээд байгаа. Яг яаж ажиллаж байгаа нь тодорхойгүй мөрдөн байцаалтын нууц гэж хэлдэг. Их Хурлын ажлын хэсгээс бол тэр Авлигатай тэмцэх газрын хийж байгаа ажил тусдаа явж болохгүй. Тэд нарын хийж байгаа ажлыг энд ажлаа уялдуулах ийм шаардлагатай. Энэ дээр юу гэж хэлэх гэж байна гэхээр зарим газар шинжээч энэ тэр томилоход л тэнд нэг томилоод л, энд нэг томилоод л үргүй зардал гаргадаг. Тэнд хийгдэж байгаа ажлыг энэ давхар хийгээд хэрэггүй гэж зүгээр хууль дүрэмтэйгээ яаж нийцдэг юм. Тэрийг нь сайн мэдэхгүй юм. Эрүүгийн хуультайгаа. Ер нь бол энэ шалгаж байгаа хүчний байгууллагатай манай энэ түр хороо ажлаа уялдуулах л ийм л шаардлага зайлшгүй байна. Өргөтгөх, барих ямар юм байдаг юм бүх талын дэмжлэгийг Их Хурал энэ байгаа түр хороонд үзүүлэх хэрэгтэй. Энэ анх энийг байгуулсан хүний нэг, байгуулж гарын үсэг зурсан хүний нэг бол би л дээ. Энэ далд эдийн засаг гээд л бид нар юм яриад л улиг болтол ярьсан. Зарим хүмүүс энэ нөхөр юу яриад байна л гэж зарим нь залхдаг байсан байх. Энийг чинь л хэлээд байсан байхгүй юу. Монгол жижигхэн шүү дээ. Би Татварын ерөнхий газрын дарга байсан. Монголд бизнес яаж явагддаг, Монголын эдийн засаг ямар хэмжээтэй вэ, ямар орлого олдог юм. Энэ Улаанбаатар хотын энэ Богд уулын 2 талаас баригдаж байгаа мянга гаруй тансаг, том хаусууд ямар мөнгөөр баригдсан юм гэхээр л эргэлзээтэй л байдаг байхгүй юу. Энэ том том байшингууд чинь татвар төлсний дараах мөнгөөр барьсан уу гэхээр байхгүй. Зээл аваад барьчих ийм боломж Монголд байхгүй. Энэ чинь дандаа далд эдийн засгийн юм яваад байгаа байхгүй юу. Тэгээд энийг чинь хэлээд л яриад энэ түр хороог байгуулахад гар хөлийн үсэг зурж ингэж л орсон хүний нэг г л дээ. Энэ үнэхээр хүнд ажил. Энийг бол бид нар тал талаас нь дэмжиж хийх ёстой. Энэ оффтейк гэрээ нууцлалтай гэрээнүүдийг бол ил болгох хэрэгтэй. Төмөр зам барихад тэр усны хоолой татахад, тэр нэг нефтийн хоолой татахад нууцлаад байх юм ерөөсөө байхгүй. Энэ хулгайгаа л нууцалж байгаа байхгүй юу. Тийм учраас энийг энэ нууцлалаас гаргахад ямар бэрхшээл тулгарч байна. Ганболд даргаас би энийг асууя гэж бодож байгаа юм. Засгийн газар нууцлалаас гаргадаг юм гэсэн. Энэ яагаад удаад байдаг юм. Ард түмэнд энийгээ зарлах хэрэгтэй. Төчнөөн тонн нүүрсээр тонныг нь төчнөөн тонноор бодож төчнөөн километр зам төчнөөн долларын гэрээ байгуулсан гэдгээ ил тод зарлах хэрэгтэй. Нэг дэх асуудал бол.

Хоёр дахь нь юу вэ гэхээр хэдэн хүн шалгаж байгаа хилийн цэргийн хошууч, нэг гаалийн байцаагч гэх шиг энэ хулгайг бол том албан тушаалтнууд хийдэг байхгүй юу. Тэрнээс биш нэг гаалийн ганц байцаагч хийчихнэ гэж ерөөсөө байхгүй. Тийм учраас энийг яг яаж шалгаж байгаа юм бол. Та нарт ямар мэдээлэл байгаа юм бол. Ер нь Монголын энэ хулгай бол дээрээсээ ихтэй шүү дээ. Энэ том, том хулгайг бол том албан тушаалтай хүмүүст хийнэ гэхээс биш нэг гаалийн байцаагч, нэг хилийн цэргийн байцаагч, шалгагч 2 хэзээ ч хийнэ гэж бол байхгүй. Урьд нь хийгдсэн Эрдэнэтийн 49 хувь хүртэл Дархан төмөрлөгийн үйлдвэр, Монголрос, тэгээд энэ бүх асуудлууд чинь бол дандаа.../минут дуусав/

**Ц.Цэрэнпунцаг:** Баттөмөр гишүүн нэмж 1 минут өгье.

**Б.Баттөмөр:** Тийм учраас бол энэ бол маш их тийм эр зориг шаардсан ажил. Монголын төр бол энэ дээр бүгдээрээ за гэсэн нэг уриатай ингэж орж ажиллахгүй бол энэ түр хороо ганцаараа ажиллаад энэ бүтэхгүй. Тийм учраас бол энэ дээр Улсын Их Хурал бол их онцгой анхаарч ажиллах шаардлагатай гэсэн ийм зүйлийг би хэлэх гээд байгаа юм л даа. Тэгээд энэ гаднын улсууд мэдээлэл их 89.5 тэрбум юань гээд л өнөөдөр хятадын сайтуудаар гарч байна гээд л явж байна л даа. Энэ ер нь хэр зэрэг түр хорооны даргын хувьд энэ дээр мэдээлэл байна уу. үгүй юу. Үнэхээр 89.5 тэрбум юань юм бол энэ чинь 12 тэрбум доллар болчхож байгаа шүү дээ. Энэ дээр мэдээлэл байна уу гэсэн ийм 2 асуултад хариулт авъя.

**Ц.Цэрэнпунцаг:** Ажлын хэсгийн ахлагч Ганболд гишүүн хариулъя.

**Г.Ганболд:** Оффтейк гэрээнүүдтэй холбоотой та асуулт асуулаа. Энийг яах вэ Хяналт шалгалтын хуулийн дагуу түр хорооны гишүүд бол энийг аваад нууцын баталгаа гаргаад танилцах боломж бол байгаа. Тэгэхдээ бид нар өчигдөр та мэдэж байгаа байх. Бид нар Ерөнхий сайд, Хэрэг эрхлэх газрын даргад хүсэлт тавьсан. Үүний дагуу ямар ч гэсэн ил болгоно гэдгээ хэлсэн байгаа. Энийг ил болгож байж бид нар хэчнээн мэдээлэл аваад ч гэсэн нууц дээр гарын үсэг зурчих юм бол тэрийг цааш нь мэдээлэх боломжгүй болчхоод байгаа байхгүй юу. Тийм учраас бид нар өөрсдөө мэдээлэл авч байгаа ч гэсэн цаашдаа заавал энэ нууцаас гаргаж байж нийгэмд мэдээлэхгүй бид нар өөрсдөө нууцын хууль зөрчсөн, нууцтай холбоотой асуудлыг гаргасан асуудалд орох гээд байгаа учраас энийг заавал Засгийн газраас ил болгосны дараа нийтэд мэдээлэхээс өөр аргагүй байгаа юм. Мэдээж бид нар өөрсдийн хэмжээнд мэдээллүүд аваад бас тодорхой хэмжээний сүлжээнүүдийг иймэрхүү хэмжээний сүлжээ байна гэдгийг өөрсдийн хэмжээнд бол тогтоочхоод байгаа юм. Зүгээр тэр гаалийн ахлах байцаагчаар тогтохгүй. Хятадын талын оролцоотой хүмүүс ч байна. Монголын талын оролцоотой хүмүүс ч байгаа. Тэгэхээр энийг бид нар мэдээж тайлангийн үеэр бол тодорхой болгоно. Тэнд гаалийн хяналтын талбай дээр ихэнх нүүрснүүд энэ хулгайн гэж хэлэгдээд байгаа хоосон машинууд гарсан. 2 том гаалийн хяналтын бүс байгаа. Нэг нь тэр Хятадын нөхөд оролцоотой, нэг нь гаалийн байгууллагын хүмүүсийн оролцоотой. Эндээс бараг ихэнх машинууд нь гарч байгаа. Тэрийг мэдээж бид нар мэдээлэх нь тодорхой .

3 дахь асуудал нь бол яах вэ энэ зүгээр бид нар Доржханд гишүүн ч ярих байх. Бид нар нөгөө үнийн дүнтэй холбоотой асуудлыг бол гаалийн шалгалтын хүрээнд ярьж байгаа. Зүгээр одоо энэ нийгэмд яваад байгаа асуудлууд бол олон улсын нөгөө сайт дээр гарсан төлбөртэй сайтууд байна. Хятад, Америк 2 өдөр тутам гаалийн мэдээллээ солилцдог. Энийгээ төлбөртэй зардаг. Тэгээд төлбөртэй өгснийхөө төлөө тэрнийхээ үнэн мэдээллийнхээ хариуцлагыг хүлээдэг ийм сайтуудаас авсан мэдээллээр юу гэдэг юм манай гаргасан нүүрсний Хятадын яг боомт болгоноор гарсан нүүрсний зөрүү бол байгаа. Энэ зөрүүтэй холбоотой зүйлүүд дээр манай түр хорооны гишүүд бол зарим нь ярьж байгаа байх. Тэгэхээр энийг бид нар дахиад зөвхөн ганцхан тэдний мэдээлэл биш дахин 2 3 мэдээллүүдийг авч, өдөр тутмаар нь авах ийм ажлууд хийгдээд явж байгаа.

**Ц.Цэрэнпунцаг:** Баттөмөр гишүүн хариулт хангалттай гэж үзсэн үү? Доржханд гишүүн асуулт асууя.

**Т.Доржханд:** Баярлалаа. Надад бол асуулт байхгүй. Ажлын хэсгийн гишүүний хувьд тодорхой мэдээллүүдийг өгөх нь зүйтэй гэж бодож байна. Энэ түр хорооны зорилго нь болохлоор хил, гаалийн боомтын үүсээд байгаа нөхцөл байдлыг хянан шалгах юм байгаа юм. Түүнээс яг энэ нүүрсний үүсээд байгаа хулгайг бүхлээр нь шалгах тийм чиг үүрэг байхгүй байгаа. Тэгэхээр энийг манай гишүүдээс жаахан ялгах хэрэгтэй байх. Яг нүүрстэй холбоотой асуудлаар энэ хяналтын ерөнхий сонсгол хийе хулгайтай асуудлаар гээд энэ дараагийн асуудал орж ирж байгаа нь тийм учиртай юм шүү. Тэгэхээр нөгөө хүлээлт нь болохлоор түр хороо дээр л бүх асуудал шийдэгдэх ёстой гэсэн байдлаар өрөөсгөл болоод явчих вий дээ. Тэгэхээр санал нэг байгаа юм гишүүдтэй. Ийм том хулгай Монгол Улсын түүхэнд бол байгаагүй байх. Цаашдаа ч байлгаж болохгүй. Байлгаж болохгүй болохоор бид нар энийг парламент дээрээ нээлттэй, ил тодоор хэлэлцье гэж байгаа юм. Бүгдээрээ. Тэгээд бүх холбогдох байгууллагуудыг нь авчирч байгаад хууль хүчний байгууллагуудын тэр хулгайд оролцсон хэсгүүдийг нь бүгдийг нь байлгаж байгаад ярилцъя гээд ийм байдлаар асуудал явж байгаа гэдгийг хэлчихмээр байна.

Хоёрдугаарт, энэ тоонууд зөрөөд байгаа юм. Оюунчимэг гишүүн асуугаад байгаа нь зөв. Тодорхой болгох хэрэгтэй байна. Тодорхой болгохын тулд юу вэ гэхээр тоогоо маш ойлгомжтойгоор өөрсдөө ч гэсэн нэг тоотой болоод иргэддээ ч гэсэн нэг тоотой болохгүй бол төөрөгдөл үүсээд байна.

Хоёрдугаарт санаатай, санамсаргүйгээр нөгөө хэрэгт холбогдсон нөхдүүд чинь өөр, өөр тоо яриад төөрүүлээд байна. Энэ дээр бол бид нар маш хариуцлагатай байх ёстой юм. Ийм болохлоор би өөрт байгаа мэдээллээ хуваалцъя гэж бодож байна.

Тэгэхээр яг энэ нүүрстэй холбоотой асуудлаар бол 2 төрлийн асуудал байна. Нэг нь болохоороо нийт нүүрсний салбарын экспорттой холбоотой асуудал. Хулгайтай холбоотой асуудал. Энэ дээр бол төрийн өмчийн компаниуд нь ч байна. Хувийн сектор нь ч байна. Хоёр дахь нь бол зөвхөн Эрдэнэс тавантолгой компанитай холбоотой 2 асуудал байгаа. Энийгээ битгий холиорой гэж хүсэж байгаа юм. Тэгээд энд 40 их наяд төгрөгийн асуудал яаж гарч ирэв гэсэн байдлаар маш олон асуултын тэмдгүүд гарч ирээд байх шиг байна. Манай Ганболд дарга болохоор яг нөгөө түр хорооныхоо хүрээнд Монголын гаалиас гарсан нүүрс Хятадын гаалиар орсон нүүрсний зөрүүг яриад байдаг. Энэ чинь шал өөр тоо байхгүй юу? Энэ чинь бол 40 их наядаас тусдаа юм. 40 их наяд гэдэг тоог хэн анх гаргаж ирсэн юм бэ гэж. Энэ чинь Монгол улсын Ерөнхий сайд 2022 оны 4 сард нийт бид нарын орж болох ёстой орлого маань нийт эдийн засагтай тэнцэх хэмжээнд байсан байна. Сүүлийн 10 жилийн хугацаанд гэдэг энэ мэдээллээ бол өгсөн. Үүн дээр үндэслээд манай ХҮН намын эдийн засагчид бол суусан. Тэгээд өөр дээрээ байгаа мэдээлэл дээрээ үндэслээд ерөнхий тооцоо гаргасан. Тэр нь бол мөргөж байгаа юм. Ямар агуулгаар юм бэ гээд тэгэхлээр сүүлийн 10 жилийн хугацаанд нийт экспорт, нүүрсний экспорт дотор нь коксжих нүүрс орж байгаа, дотор нь эрчим хүчний нүүрс орж байгаа. Нийт экспорт гэдэг чинь зөвхөн Эрдэнэс тавантолгойн нүүрс биш шүү. Бүх нийт экспортын дүнг нь тооцоод үзэхээр 250 орчим сая тонныг бол экспортолсон байгаа юм. Ингэж экспортлохдоо үнийн дүнг яаж тооцсон бэ гэхээр ам нөхцөлөөр тооцсон байгаа юм. Гэтэл цаана нь нөгөө хилийн гадаа шал өөр зах зээлийн үнэ байгаад байдаг. Маш олон тохиолдол дээр зөвхөн нүүрс ч гэхгүй маш олон экспорт дээр эндээ хямдхан үнээр борлуулаад, цаашаагаа өндөр үнээр зараад зөрүү нь орлого нь хилийн цаана үлдээд байгаа нь бодитой шүү дээ. Тэгэхдээ энийгээ бид нар тооцоод үзэх юм бол дунджаар хамгийн багадаа 60 долларын зөрүү байна. 15 сая тонноор үржүүлээд тооцохоор бид нар 40 гаран.../минут дуусав/

**Ц.Цэрэнпунцаг:** Доржханд гишүүнд 1 минут нэмж өгье.

**Т.Доржханд:** Тэгэхлээр түрүүн хэлсэн. Бид нар 40 гаруй их наяд төгрөгтэй тэнцэх хэмжээний орлогоо бид нар алдчихсан байгаа юм. Яг энд ногдох бид нарын татвар гээд тэгэхээр ашигт малтмалын нөөц ашигласны төлбөр 5 хувьтай байдаг. Тэгээд аж ахуйн нэгж байгууллагын орлогын албан татвар нэмэх нь хураамжуудаа аваад үзэхлээр 10 гаруй их наяд төгрөгийн төсөвт олох орлогоо бид нар бол алдчихсан байгаа. Дээрээс нь нөгөө гааль хоорондын зөрүү гээд байгаа нь бас нэг тусдаа хулгай нэмэх нь Эрдэнэс тавантолгойн тэр оффтейк гэрээ гээд байгаа бас тусдаа хулгай. Энийгээ бол бид нар зайлшгүй ил болгох хэрэгтэй. Нэмэх нь төмөр зам руу оруулчихсан тэр хөрөнгө чинь ялгаатай байгаад байна. Нууцалчихсан байна. Шууд гэрээгээр хийчихсэн байна. Зүүн тийшээ явж байгаа төмөр замаас урагшаа явж байгаа төмөр зам нь 3-4 дахин өндөр үнэтэй байна. Энд бол би хулгай байна л гэж харж байгаа юм. Нүүрс тойрсон, санхүүжилт тойрсон энэ хулгайнуудаа бид нар ангилахгүй бол бүгдийг нь нэг шуудайд хийчихлээр үл ойлголцол үүсгээд байна. Энийгээ ялгая гэж байгаа юм шүү. Ийм байдлаар бид нар ажиллаж байгаа. Баярлалаа.

**Ц.Цэрэнпунцаг:** Доржханд гишүүн ерөнхийдөө мэдээлэл өглөө. Дараагийн асуудал байгаа. Манай Байнгын хорооны Булгантуяа гишүүн асуулт асууя.

**Х.Булгантуяа:** Өнөөдөр хэд хэдэн гишүүд хэлж байна. Нээрээ л Улсын Их Хурлын түр хороо байгуулчихаар ерөөсөө нэрсийг нь бид нар тогтоогоод л хариуцлагыг нь бид нар тооцоод л шоронд хийхийг нь хийгээд л явах юм байна гэж ийм ойлголт байгаад байх шиг байна. Хүмүүсийн дунд. Тэгээд Улсын Их Хурлын гишүүд бүх мэдээллийн дунд байдаг гэж үнэнийг хэлэхэд хэрвээ л нууцалчихсан бол нууцалсан л байдаг юм байна. Бид нарын гар дээр өнөөдрийг болтол барьж авсан тоо бол алга. Яг сая Доржхан гишүүн ч гэсэн хэлж байна. 3, 4 янзын байдлаар энэ хулгай явагдаад байна гээд. Засгийн газар дээр бас нэг ажлын хэсэг явж байгаа юм байна лээ. Тэгэхээр та бүхэнд нэгдүгээрт Ганболд даргаас түр хорооны даргаас Засгийн газрын ажлын хэсэгтэй Та бүхэн маань ажлаа хэрхэн яаж нэгдүгээрт уялдуулж ажиллах гэж байгаа юм бэ?

Хоёрдугаарт, энэ байгууллага руу чинь өмнө нь хэд хэдэн аудит энэ тэр орсон байлгүй дээ. Энэ чинь төрийн өмчит компанийн хувьд тэд нарыг ер нь та бүхэн маань авч харсан уу. 2019 онд аудит хийгдчихсэн юм байна лээ. Тэгэхдээ нөгөө нууцлалтай гэрээнүүдийг нь олж харж чадсан юм уу, үгүй юм уу. Энэ онд дахиад нэг аудит хийгдэж байгаа юм байна лээ. Хэрвээ жил болгон шахам аудит хийгээд нөгөөдүүл нь хэрвээ ахиад уг нь бол төрийн өмнөөс аудит хий гэж оруулж байна гэдэг чинь тэнд луйвар байна уу, үгүй юу, санхүүгийн хувьд болж байна уу, болохгүй байна уу гэдгийг илрүүлээд ир гээд явуулж байхад хэрвээ тэд нар илрүүлээгүй байх юм бол тэр хүмүүстээ ч гэсэн бид нар хариуцлага тооцох ёстой. Тэгэхээр энэ Засгийн газрын нэгдүгээрт энэ ажлын хэсэгтэй та бүхэн маань яаж уялдаж ажиллаж байгаа вэ. Үнэнийг хэлэхэд өмнө нь ч гэсэн олон удаа л том, том сүрхий нэртэй ажлын хэсгүүд байгаад заримдаа ажил нь уялдаа муутай, давхцал муутай ингэж явж байгаад үр дүн муутай болчих вий гэдэг нэг тийм айдас байна.

Хоёрдугаарт энэ өмнө нь хийж байсан аудит, мэдээлэл, тайлан энэ бүгдийг та бүхэн маань ялангуяа Үндэсний аудитын газраас орж байсан Уул уурхайн яамнаас орж байсан энэ зүйлүүд дээр та бүхэн маань юу гэж харж байна вэ. Дээрээс нь энэ чинь тэнд уг нь бол Эрдэнэс тавантолгой дээр чинь ТУЗ гэж байсан биз дээ. ТУЗ-ийнхан ер нь энэ асуудлуудыг хэдэн удаа авч сонсож байсан, мэдээлэл ер нь ямар байсан юм бэ. ТУЗ-даа эс үгүй бол нууц гээд танилцуулдаггүй байсан юм уу. Уг нь бид нарын өмнөөс Улсын Их Хурлын гишүүд бид нар төрийн өмчит компанийн ТУЗ-д суух эрх байхгүй хуулиараа. Тэнд баахан төрийн өмчит төрийн албан тушаалтнууд байгаа байх. Дээрээс нь Төрийн өмчийн удирдлага зохицуулалтын газраас байгаа байх салбарын яамдаас нь байгаа байх. Ер нь та бүхэн маань цаашлаад энэ төрийн өмчит компаниудыг энэ төрийн байгууллагууд хоорондоо наашаа цаашаа байнга шийдэлцдэг. Төрийн өмчийн удирдлага зохицуулалтын газрын харьяа байснаа миний санаж байгаагаар Уул уурхайн яамны харьяа очсон. Тэгснээ дараа нь буцаад төрийн өмчийн газар луу ирсэн юм шиг байгаа юм. Одоо буцаад нэг хэсэг төрийн өмчийнхөө газар дээр ирээд Засгийн газры Хэрэг эрхлэх газрын харьяа очоод гээд тэгээд нөгөө нэг гөлөг төөрүүлж байгаа юм шиг гэдэг шиг төрүүлсээр байгаад ерөөсөө эс үгүй бол хариуцлагыг ийш нь тийш нь шидээд байдаг юм уу. Энэ дээр та бүхэн өмнө нь ТУЗ-аас гаргаж байсан энэ шийдвэрүүдийг олж харж байв уу. Уг нь бол ТУЗ энэ хулгайг энэ асуудлыг түрүүлж олж мэдээд Засгийн газрын Хэрэг эрхлэх байдаг юм уу эс үгүй бол Уул уурхайн яамныхаа харьяа бол Уул уурхайн яамдаа мэдэгдээд Уул уурхайн яам энийг ганцаараа шийдэхэд хүч нь дутаад байгаа бол Засгийн газраа татан оролцуулаад Засгийн газар нь хүчин дутаад байгаа бол Улсын Их Хурлаа татан оролцуулаад та бүхэн холбогдох хуульд нь өөрчлөлт оруулж өгөөч. Энэ та бүхэн илүү их эрх мэдэлтэй байх ёстой гэж татан оролцуулах ёстой юм. Тэгж явахгүй байсаар байгаад өнөөдөр 6 жилийн дараагаар гэв гэнэт ийм асуудал яриад эцэс сүүлд нь Улсын Их Хурал энд бараг буруутай болоод Улсын Их Хурлын гишүүд зарим нь Чинзориг гишүүн тэр бөмбөлөг гэж юу яриад байгаа юм гээд бөмбөлгөө ч ойлгохгүй хэдэн хүмүүс хамгийн сүүлд бүгдээрээ гэм буруутан болчхоод сууж байх шиг байна. Тэгэхээр энэ бүгд энэ тооцоо мэдээллүүдийг тайлан мэдээллүүдийг та бүхэн маань авч харсан уу. Тэр нууцын мэдээлэл нь олддоггүй юм гэхэд.

**Ц.Цэрэнпунцаг:** Ганболд гишүүн асуултад хариулъя.

**Г.Ганболд:** Би түрүүн хэлсэн шүү дээ. Булгантуяа дарга аа. Бид нар нөгөө манай хянан шалгагч нар очиход бол 41 дэх ажлын хэсэг байсан гэж. Өмнө нь 40 удаа Засгийн газар, яам, Тамгын зүгээс ажлын хэсэг ажилласан юм байна лээ. Засгийн газрын ажлын хэсэг бид нарын ажил манай түр хороо 2 зорилго нь нэг боловч яг явуулах үйл ажиллагаа нь бол арай өөр. Засгийн газрынх ерөнхийдөө энэ хууль хүчний байгууллагуудын хүмүүс орсон, яг гүйцэтгэх ажиллагаа ч юм уу тиймэрхүү түвшинд явагдаж байгаа. Бид нарынх яг Улсын Их Хурлын Хяналт шалгалтын тухай хуулиар бол би танд хэлсэн. Бид нарын гаргаж ирж байгаа нотлох баримт цуглуулах хэмжээнд гэрч асуух хэмжээнд явж байгаа тохиолдолд бүр бид нар бүр цаашаа лавшраад тэрний араас хөөцөлдөөд дансны хуулга руу ч юм уу ороод явах боломжууд бол байхгүй. Тийм учраас хувь хүнтэй холбоотой асуудлыг бол бид нар яг үзээд явахад их зовлонтой байхгүй юу. Тэгэхээр манайх ерөөсөө би түрүүн хэлсэн нийгэмд гаргах зорилго нь. Энэ асуудлуудыг гаргаж энэ хууль шүүхийн байгууллагуудыг шахах ийм л зорилготой.

Тийм учраас бол бид нар тус тусдаа үйл ажиллагаа явуулж байгаа. Аудитын газрын шалгалтыг та ярилаа. Тэгэхдээ энэ хулгай яг үнэндээ бол Тавантолгой компанийн яг дотоод гүйцэтгэлийн аудитаас бол гадуур шал өөр асуудал. Тавантолгой дээр аудит хийх юм бол энэ яг дотоод тендерийн, дотоод үйл ажиллагаатай холбоотой тэр нэг хөрс хуулалтын юм уу тиймэрхүү зүйлүүдийнх нь л аудит байгаа юм. Яг нүүрсний асуудал гэх юм бол шал өөр асуудал болчхоод байгаа юм. Би түрүүн хэлсэн энэ нүүрсний чанарын асуудал одоо бид нар чинь хамгийн том хардалттай байгаа зүйл бол очиж үзээд байгаа зүйл бол Цагаан хадан дээр байгаа тэр 30 гаран тэр гаалийн хяналтын талбай. Тэрнээс гадна Тавантолгой компани чинь байгаа шүү дээ. Бид нарт мэдээлэхдээ бид нар 3 сая орчим тонн исэлдсэн, эрчим хүчний хагас коксжих нүүрсээ гаргаад тавьчихсан гээд байгаа юм. Тэгэхээр нэг ёсондоо сорчилж гаргаад байна гэсэн үг. Тэгэхээр тэр гаргасан нүүрсийг нь хүртэл бид нар хэмжилт хийгээд явж байгаа шүү дээ. Яг одоо тэр гаргачихсан нүүрс чинь байна уу, үгүй юу гээд. Эсвэл тийм байдлаар гаргаад урагшаа коксжих нүүрс болоод явчхаж уу гээд нэг ёсондоо хашаанаас гадуур асуудал болчхоод байгаа юм. Тэр битгий хэл Тавантолгой компанийн хяналтын цэг 1, хяналтын цэг 4 хоёр нь хүртэл өөр хоорондоо зөрүүтэй. Хяналтын цэг 1 гэдэг нь яг уурхайн амнаас гарч байгаа нүүрс, амнаас гарч байгаа нүүрс хяналтын цэг 4 гээд 4 дүгээр талбай дээр яг Цагаан хадан дээр очиход очиж байгаа тээврийн хэрэгсэл 2 хоорондоо зөрөөтэй. Нэгдүгээр оноос гараад шороон замаар гараад 4 дүгээр хяналт руу орохгүй байх гэх мэтчилэний тэр хулгайн асуудал бол тэр амнаас гарснаас хойших асуудал бол гол нь байгаад байгаа юм. Гол нь тэр мөргөцөг хулгайд алдагдсан. Тэгээд нүүрсний тэр ангиллын зөрүү энэ тэр дээр бол бид нар бол нэлээ. Одоо жишээлэх юм бол нүүрсний ангиллын зөрүү бол манайхаас гарч байгаа коксжих нүүр, эрчим хүчний нүүрс, исэлдсэн нүүрс гээд байгаа чинь Хятадын талын гаалийн мэдээ дээр бол ер нь бараг л ихэнх нь коксжих нүүрсээр бүртгэгдсэн байгаа шүү дээ. Тэгэхээр үнэлгээний зөрүү чинь та нар бод л доо. Бүрэн коксжих нүүрс чинь хилийн цаана л 200 гаран доллар шүү дээ. Тэгэхэд эрчим хүчний нүүрс чинь 17, 20 хэдэн мянга л байгаа шүү дээ. Эрчим хүчний нүүрс. Тэгэхээр түүгээрээ бодож татвараа төлнө. Тэгэхээр Хятадын энэ зөрүүнүүд гээд нүүрсний чанарын зөрүү энэ тэр гээд асар том юм байгаад байгаа юм. Тэгэхээр тэр Тавантолгой компанийг аудит бол яг дотоод үйл ажиллагаатай холбоотой аудит байгаа учраас бид нарын яг энэ явж байгаа үйл ажиллагаанд бол холбогдохгүй байгаа юм.

**Ц.Цэрэнпунцаг:** Булгантуяа гишүүн нэмэлт 1 минут өгье.

**Х.Булгантуяа:** Яг нээрээ энэ нүүрсний хулгай гэдгийг бол бүүр мафи гэдэг юм чинь үнэнийг хэлэхэд улс орон дамжсан бараг мафи болчхоод байгаа юм шиг байгаа юм. Тэгээд энд нь би бол бараг энэ улс орон дамжсан мафитай нэгдүгээрт улс орон дамжсан компани ажиллуулах нь бараг зүйтэй гэж бодож байгаа юм. 1870-аад онд Английн төмөр замын том буруу бичиг баримт бүрдүүлсэн. Төр засгаа хулхидсан гэсэн энэ асуудлыг Делойт компани өөрөө олж илрүүлж байсан юм байна лээ. Одоо энэ Делойт компанийн үүсгэн байгуулагч Делойт гэдэг хүн нь өөрөө үүнийг орж илрүүлж байсан. Тэгэхээр энэ магадгүй жишээлбэл, Хятадын талаас харьцдаг компаниудаас нь бид нар хүртэл бичиг баримт авч тулгаж үзэх шаардлагатай болж магадгүй. Тэнд нь мэдээж нөгөө талдаа орлогоо хэрхэн яаж бүрдүүлж тайлагнасан байна гэдгийг бид нар харж авч магадгүй. Тэгэхээр яг үүнтэй холбоотойгоор бид нар хил хаагдчихсан байгаа. тэнд очиж чадахгүй. Мэдээ мэдээллийг нь авч үзэж чадахгүй .

**Ц.Цэрэнпунцаг:** Булгантуяа гишүүнд дахиад 1 минут өгье.

**Х.Булгантуяа:** Тэгэхээр миний зүгээр айгаад байгаа нь бид нар шалгаж, шалгаж хэсэг бүлэг хүмүүсийн нэрс гаргаж ирээд л жагсахаар ард түмэн аягүй бол тэрэнд нь тайтгарахгүй л дээ. Тэгээд энэ хангалттай биш байна гэж үзэх байх. Тэгээд Ардын намын нэг хэсэг хүмүүс ахиад өөрийнхөө нэг хэсэг хүмүүсийг шалгаад, тэгээд нэг хэсэг хүмүүсийг хариуцлага тооцжээ гээ. Тэгэхээр эрх биш олон улсын нэр хүндтэй компаниуд Монголын нэг нүүрсний хулгайнаас энэ дундаас нь юм аваад өөрийнхөө том тусгай зөвшөөрлийг том нэр хүндийг алдъя гэж бодохгүй байх. Тэгэхээр иймэрхүү байдлаар бид нар нэг арай өөрөөр үзвэл яасан юм бэ. Энэ бол Хөгжлийн банкны хулгайгаас аягүй өөр болчхоод байгаа байхгүй юу. Хөгжлийн банкны асуудлаас. Эсвэл Эрдэнэтийн асуудлаас өөр болчхоод байгаа учраас олон улсын хэрэг дээр олон улсын компани л оруулъя л гэж би бодож байна.

**Ц.Цэрэнпунцаг:** Булгантуяа гишүүн санал хэллээ. Ингээд би энэ ажлын хэсгийг ахалж байгаа Ганболд гишүүндээ зүгээр нэг санал хэлье. 2 товч тодорхой санал.

Нэгдүгээрт бол ард түмний энэ ажлын хэсгээс хүлээж байгаа хүлээлт бол нүүрсний хулгай гээд нэг юм байна. Үүний ард яг ямар хүмүүс байгаа юм. Ялангуяа тэр ард нь энэ улс төрийнхөн байгаа гэж бүгд л ард түмэн гадаа байж байгаа залуучууд чинь бүгд л тэгж байгаа шүү дээ. Хэн хэн нь байгаа юм. Энийг бид нар нэрийг нь тодорхой болгох ёстой. Мэдээж Хяналт шалгалтын хуулиар бол бид нар өнөөдөр түрүүн Ганболд гишүүний ярианаас ойлгосон. Бид нар бол тэр хууль хүчний байгууллага хуулийнхаа шийдвэрийг гаргахад, шүүхийн шийдвэр гаргахад нотлох баримт болох юм уу, болохгүй юм уу гэдэг нь өөр асуудал. Тэгэхдээ бид нар энэ өнөөдөр байж байгаа энэ хуулийнхаа хэм хэмжээ, энэ хүрээнд бол бид нар ямар ч байсан нотлох баримтыг нь олох, цуглуулаад яг бодитой мэдээлэл ийм байна гэдгийг л ард түмэндээ гаргаж өгөх ёстой. Ерөөсөө л ганц тодорхой юм бол яг тодорхой үүний ард байгаа хүмүүсийг л бид нар яг эзэд нь гаргах, гаргаж тавих энийг л энэ мэдээллийг л ард түмэнд ил болгож өгмөөр байгаа юм. Энийг л ард түмэн хүсээд байгаа шүү.

Дээрээс нь бол мэдээж Хяналт шалгалтын хууль гарснаас хойш Хяналт шалгалтын түр хороонууд 3 түр хороо байгуулагдсан байна гээд түрүүн ярьж байна. Танайх бол 3 дахь хороо нь юм байна. Ер нь яах вэ эндээс бид нар Хяналт шалгалтынхаа хуулийг хэрэглээд үзэхэд бид нарт энэ бодит практик дээр гарч ирж байгаа дутмаг байгаа юм байдаг бол бид нарт Их Хурал энэ дээрээ ажиллаад энэ нэмэлт, өөрчлөлт оруулаад, сайжруулаад явж болно. Тэгэхээр энэ нь бол нэг талдаа бид нар эргэж энэ гаргасан хуулиа хэрэглээд, энэнийхээ яг бид нарын зорьж гаргасан хууль маань энэ бодит практик шаардлага дээр нийцэж байна үү, нийцэхгүй байна уу гэдгийг өөрсдөө туршиж үзэх ийм бололцоотой байна. Тэгэхлээр энэ дээр бол бид нар анхаарч ажиллах хэрэгтэй байх. Цаашдаа хуулиа сайжруулаад явах нь зүйтэй байх гэж бодож байна. Энэ дараагийн энэ манай Байнгын хорооны хэлэлцэх асуудал бол энэ сая Доржханд гишүүн хэлсэн. Бид нар ерөнхий хяналтын сонсгол зохион байгуулах энэ ажлын хэсэг байгуулагдсан. Энэ дээр Хяналт шалгалтын түр хорооноос бол бид нарт хангалттай сайн мэдээ шуурхай гаргаж өгөх хэрэгтэй байна. Хугацаа богинохон байгаа учраас бол бид нарт ялангуяа тэр хаалттай, нууцлалын зэрэглэлтэй байгаа мэдээллүүдийг бүгдийг нь ил болгосон байх шаардлагатай. Энэ дээр та бүхэн хамтарч шуурхай ажиллах байх гэж найдаж байгаа.

Гишүүд асуулт асууж, үг хэлж дууслаа. Санал хураалт явуулъя. Монгол Улсын Их Хурлын чуулганы хуралдааны дэгийн тухай хуулийн 93 дугаар зүйлийн 93.1 дэх хэсгийг үндэслэн “Хянан шалгах түр хорооны ажиллах хугацааг сунгах тухай” Улсын Их Хурлын тогтоолын төслийг чуулганы нэгдсэн хуралдаанаар хэлэлцүүлэхийг дэмжье гэсэн томьёоллоор санал хураалт явуулъя. Санал хураалт. Гишүүдийн 91.7 хувь нь дэмжиж санал дэмжигдлээ. Санал хураалт явуулж дууслаа.

Тогтоолын төслийг хэлэлцсэн талаар Байнгын хорооноос гарах санал, дүгнэлтийг нэгдсэн хуралдаанд Улсын Их Хурлын гишүүн Хянан хянан шалгах түр хорооны гишүүн Т.Доржханд танилцуулна. Тогтоолын төслийг хэлэлцэж дууслаа.

**Дараагийнхаа асуудалд оръё. Хэлэлцэх асуудал 4. Монгол Улсын Их Хурлын даргын 2022 оны 12 дугаар сарын 5-ны өдрийн 190 дүгээр захирамж болон Улсын Их Хурлын гишүүн Т.Доржханд нарын 9 гишүүний хүсэлтийг үндэслэн “Нүүрсний тээвэрлэлт, экспортын асуудлаар ерөнхий хяналтын сонсгол явуулах товыг тогтоох, сонсгол даргалагчийг сонгох тухай” Байнгын хорооны тогтоолын төслийг хэлэлцэж эхэлье.**

Улсын Их Хурлын гишүүн Тогмидын Доржханд ерөнхий хяналтын сонсгол явуулах тухай хүсэлтээ танилцуулна.

**Т.Доржханд:** Баярлалаа. Тэгэхээр Монгол Улсын Их Хурлын дарга Гомбожавын Занданшатарт нэр бүхий Их Хурлын гишүүдийн зүгээс Нүүрсний олборлолт, тээвэрлэлт, экспортын асуудлаар ерөнхий хяналтын сонсгол явуулах тухай саналыг гаргасан байгаа. Үүний талаар танилцуулга хийе. Монгол Улсын Их Хурлын тухай хуулийн 8 дугаар зүйлийн 8.1.12, Монгол Улсын Их Хурлын чуулганы хуралдааны дэгийн тухай хуулийн 115 дугаар зүйлийн 115.1.2, Монгол Улсын Хурлын хяналт шалгалтын тухай хуулийн 3 дугаар зүйлийн 3.1.3, 3.1.7, 6 дугаар зүйлийн 6.1.6, 25 дугаар зүйлийн 25.1.3, 28 дугаар зүйлийн 28.1, 28.2.2, Нийтийн сонсголын тухай хуулийн 4 дүгээр зүйлийн 4.2.3, 6 дугаар зүйлийн 6.2.2, 8 дугаар зүйлийн 8.2.2 дахь заалтыг тус тус үндэслэн Монгол Улсын Их Хурлын гишүүд бид дараах асуудлаар ерөнхий хяналтын сонсголыг нээлттэй хэлбэрээр зохион байгуулах саналыг гаргаж байна. Үүнд үндсэндээ 4 зүйл асуудлыг тусгасан байгаа.

1.Эрдэнэс тавантолгой ХХК-ийн үйл ажиллагааны хүрээнд өнөөг хүртэл төлбөрийг ашигт малтмал түүхий эдээр төлөх нөхцөлтэй оффтейк болон төлбөрийг урьдчилан авсан, ашигласан гэрээнүүдийн талаар

2.2020-2022 онуудад Монгол Улсаас нийт хэдэн боомтоор ямар хэмжээний коксжих нүүрсийг гаргасан коксжих нүүрсийг хэдэн аж ахуйн нэгж ямар хэмжээгээр олборлож, экспортолж хэдэн аж ахуйн нэгж тээвэрлэж, ямар хэмжээний орлого олсон эсэх асуудлыг,

3.Коксжих нүүрсний дэлхийн болон БНХАУ-ын зах зээл дээрх үнэ Монгол Улсын экспортлох өртөг хоорондын хэт их зөрөөний учир шалтгаан юу болох энэхүү үнийн зөрүү нь 2 улсын тодорхой этгээдүүдийн авлига, хууль бус үйл ажиллагааны орлого, татвараас зайлсхийх нөхцөлийг бүрдүүлдэг эсэх,

4.Эрдэнэс тавантолгой компанийн зүгээс Тавантолгой-Зүүнбаян, Тавантолгой- Гашуун сухайт чиглэлийн төмөр замын бүтээн байгуулалтын төслүүдэд ямар хэлбэрээр, ямар хэмжээний санхүүжилт гарган оролцсон болон эдгээр төмөр замуудын 1 километр тутмыг ямар өртгөөр барьж байгуулсан тухай зэрэг асуудлуудыг хамаарч байна.

Иймд бидний саналыг хүлээн авч Монгол Улсад олборлож, тээвэрлэж экспортолж буй коксжих нүүрсний болон эрчим хүчний нүүрсний талаарх ерөнхий хяналтын сонсголыг 2022 оны 12 сард багтааж зохион байгуулж өгнө үү.

Хүндэтгэсэн Улсын Их Хурлын гишүүн Доржханд, Адьшаа, Батсуурь, Бат-Эрдэнэ, Бейсен, Ганбат, Ганибал, Одонтуяа, Цогтгэрэл, Ж.Батжаргал, Баттөмөр, Бат-Эрдэнэ, Г.Ганболд, М.Оюунчимэг, Тогтохсүрэн, Энхбаяр, Энхтүвшин нар. Баярлалаа.

**Ц.Цэрэнпунцаг:** Та бүхэнд Байнгын хорооны тогтоолын төслийг уншиж танилцуулъя.

Ерөнхий хяналтын сонсголын төв тогтоох, сонсгол даргалагчийг сонгох тухай Монгол Улсын Их Хурлын тухай хуулийн 23 дугаар зүйлийн 23.2.14, Монгол Улсын Их Хурлын чуулганы хуралдааны дэгийн тухай хуулийн 118 дугаар зүйлийн 118.1, 119 дүгээр зүйлийн 119.1. Монгол Улсын Их Хурлын хянан шалгалтын тухай хуулийн 28 дугаар зүйлийн 28.2.2, Нийтийн сонсголын тухай хуулийн 8 дугаар зүйлийн 8.2.2, 20 дугаар зүйлийн 20.1 дэх хэсэгт заасныг тус тус үндэслэн Эдийн засгийн байнгын хорооноос ТОГТООХ НЬ:

Нэг.Нүүрсний экспорт, тээвэрлэлттэй холбоотой асуудлаар холбогдох эрх бүхий байгууллагуудын тайлан, мэдээлэлтэй танилцах, ерөнхий хяналтын сонсгол явуулах өдрийг 2022 оны 12 дугаар сарын 21-ний өдрийн 10 цагт товлосугай.

Хоёр.Ерөнхий хяналтын сонсгол даргалагчаар Улсын Их Хурлын гишүүн Гочоогийн Ганболдыг сонгосугай.

Гурав.Сонсгол зохион байгуулах бэлтгэл хангаж ажиллахыг Улсын Их Хурлын даргын 2022 оны 190 дүгээр захирамжаар байгуулагдсан ажлын хэсэг /Г.Ганболд/, Улсын Их Хурлын Тамгын газар /Л.Өлзийсайхан/-д тус тус даалгасугай.

Ерөнхий хяналтын сонсгол явуулах тухай хүсэлт болон Байнгын хорооны тогтоолын төсөлтэй холбогдуулан асуулт асууж, үг хэлэх Улсын Их Хурлын гишүүд нэрсээ өгнө үү. Ганхуяг гишүүнээр тасаллаа. Оюунчимэг гишүүн асуулт асууя.

**М.Оюунчимэг:** Энэ нөгөө гаальтай холбоотой хянан шалгах түр хороо Ганболд дарга ахалж байгаа одоо тэгээд энэ бэлтгэл хангах дээр Ганболд дарга ахлах юм байна. Тэгэхээр мэдээлэл байгаа. Та нар өмнө нь гааль, хууль хүчний байгууллагынхантай нээлттэй сонсгол маягаар уулзсан. Одоо энэ дээр бол ганц сая түрүүн Доржханд гишүүний хэлдгээр ганц гааль биш яг энэ нүүрс тойрсон асуудлаар тэр нүүрсний экспорт, тэр Эрдэнэс тавантолгойн нүүрс, оффтейк гэрээ гээд яг энэ бодит зүйл дээрээ цаг алдалгүй бүгдээрээ нээлттэй сонсголоо хийгээд, авах ёстой арга хэмжээ засгийн газарт нь өгөх ёстой үүрэг чиглэлийг нь өгөөд цаг хугацаа зарлаад шуурхай ажилламаар байна. Маргааш 4 дэх, 5 дахь өдөр чуулган бараг 5 дахь өдрийн чуулганы хуралдаанаар энэ нээлттэй сонсголыг хийгээд явчих бололцоотой болов уу гэж бодож байна. Ард түмэн ч гэсэн зөвхөн нүүрсний хулгайгаа ил болго, бүхэл бүтэн гэр хорооллыг байшин хороолол болгочих их хэмжээний мөнгө эргэлдээд удаж байхад өнөөдрийг хүртэл нэр ч үгүй, ус ч үгүй яваад байгаад бухимдаж байна шүү дээ. Би ч бухимдаж байна. Тийм учраас энэ 5 дахь өдөр юм уу, энэ 7 хоногтоо багтаад нээлттэй сонсголыг явуулах ийм санал байна. Баярлалаа.

**Ц.Цэрэнпунцаг:** Оюунчимэг гишүүний сая тавьж байгаа саналыг сонслоо. Бид нар бол өнөөдөр өдөр Улсын Их Хурлын даргын дэргэдэх зөвлөл хуралдаад энэ дээр Улсын Их Хурлын дарга, даргын дэргэдэх зөвлөлөөс бол нэн даруй энэ сонсголыг зохион байгуулах хэрэгтэй байна гээд дахин энэ асуудлыг ярилцсан тэгээд хамгийн богино хугацаа бол хуулийн дагуу олон нийтэд мэдээллийг хүргэх, олон нийтэд мэдээллийг зарлах, олон нийтэд мэдээллийг нь хүргэх, мэдээллийг нь авах, оролцоог нь хангахад бол хуулиар тавигдсан хамгийн бага хугацаа бол 14 хоногийн хугацаа байх юм. Тэгэхлээр бид нар хамгийн бага хугацаанд нь дамжуулаад 21-ний өдөр гэдэг энэ өдрийг л бид нар энэ хуулийн хугацаандаа, хуулийнхаа 14 хоногийн хугацааг хангаж байгаа. Энэ бол энэ хамгийн богино хугацаандаа бид нар шуурхай нээлттэй сонсголоо хийж байгаа энэ өдөр нь 21-ний өдөр болж байгаа юм. Тийм учраас бид нар хамгийн богино хугацаанд хуулийнхаа хүрээнд ингэж хийж байгаа. Оюунчимэг гишүүнд 1 минут өгье.

**М.Оюунчимэг:** Хуулийн хугацааг бол ойлгож байна. Өнөөдөр Монгол Улсын Ерөнхийлөгч, Засгийн газар, хууль хүчнийхэнд үүрэг чиглэл өгсөн байна. Засгийн газар нээлттэй сонсгол хийх тухай мэдээ яваад байх юм. Бодитой мэдээлэл юм үү, үгүй юм уу. Тэгэхээр энд тэндгүй гэнэт ухаан орсон юм шиг нээлттэй сонсголууд хийх юм болов уу. Тэгэхээр ажлын хэсгийн ахлагч маань энэ талаар нэгдэж хамтарч энэ чинь нээлттэй сонсгол Их Хурал хийнэ гэдэг чинь яг энэ чиг үүргээрээ гүйцэтгэх засаглалын бүх хүмүүс, хууль хүчнийхэн маань оролцох ёстой. Энэнээс өмнө дахиад 1 нээлттэй сонсох л дараа нь давтаж байгаа юм шиг дахиад 1 нээлттэй сонсгол болгочих вий дээ. Ажлаа уялдуулах тал дээр анхаарч ажиллах нь чухал байгаа шүү гэдгийг хэлчихье.

**Ц.Цэрэнпунцаг:** Хуулиар бол нээлтээ энэ ерөнхий хяналтын нээлттэй сонсголыг явуулах эрх н эрх нь бол Улсын Их Хуралд байгаа. Тэгэхээр бол Засгийн газраас мэдээж мэдээлэл өгч байгаа янз бүрийн хэлбэрээр олон нийтэд өгч байгаа мэдээлэл маягаар хоорондоо будилахаар ийм мэдээлэл өгсөн байж магадгүй юм. Энэ дээрээс нь нэмээд хэлэхэд Улсын Их Хурал одоо бид нар бүгдээрээ сая энэ 2022 оны 11 дүгээр сарын 11-ний өдөр төсвийнхөө хуулийг батлаад, энэнтэй холбогдуулаад дагуулж Улсын Их Хурлын 72 дугаар тогтоол гаргасан. Энэ тогтоол дотор бол авч хэрэгжүүлэх арга хэмжээнүүд гээд үүний 6 дээр байна. Төрийн өмчит болон төрийн өмчийн оролцоотой хуулийн этгээдийн бараа, ажил үйлчилгээний худалдан авалт, хөрөнгө оруулалт, татвар төлөлт, өр төлбөр, хүний нөөцийн мэдээллийн тухайн хуулийн этгээдийн цахим хуудаст ил тод нээлттэй байршуулах,

7.Төрийн өмчит болон төрийн өмчийн оролцоотой хуулийн этгээдийн нэгдсэн цахим бүртгэл, мэдээллийн системийг бий болгох, ашигт малтмал олборлох, боловсруулах, тээвэрлэх бүх үе шатанд хамаарах гэрээг татварын нэгдсэн системд бүртгүүлж экспортод гаргах, нууцын зэрэглэлд хамаарах, худалдах, худалдан авах гэрээг Улсын Их Хуралд танилцуулах гэж энэ тогтоол гаргасан байна. Энэ тогтоолыг бол хэрэгжүүлэх, хэрэгжилтийг хангаж ажиллах чиглэлд бид нарын өнөөдрийн энэ яаралтай нэн хурдавчилсан горимоор зохион байгуулж байгаа ерөнхий хяналтын сонсгол бол энэ тогтоолын хэрэгжилтийг хангах чиглэлд хийгдэж байгаа юм. Дээрээс нь бол энэ ажлын хэсэг байгуулагдаад, нээлттэй сонсголыг зохион байгуулахад бол ердөө үндсэн нэг 4 гол асуудал дээр төвлөрч ажиллая гэж байгаа юм. Энэ дээр бол нэгдүгээрт, оффтейк гэрээнүүдийг нууцлалын зэргээс гаргая, ил тод болгоё гэж байна.

Ганболд гишүүний сая тайлбарлаж байгаа бол 3 зэрэглэлтэй байгаа юм байна гэж ойлголоо. Тэгээд энийг бол бид нар 21-ний нээлттэй сонсгол гэхэд бид нар энэ бүх нууцлалтай байгаа бүх оффтейк гэрээнүүдийг бол бид нар мэдээлэл нь авч болох ийм бололцоотой болох юм байна гэж ойлгосон. Өнөөдрийн Засгийн газрын хуралдаанаар бол миний ойлголтоор энэ нууцлалын зэрэглэлээс гэрээнүүдийг гаргах ийм шийдвэр нь гарна гэсэн. Өнөөдөр гараагүй юм шиг байна. Энэ ажил нь дараагийн Засгийн газрын хуралдаанаар энийг оруулж шийднэ гэж ингэж ярьсан гэсэн би мэдээлэлтэй байна.

Хоёрдугаарт бол энэ нүүрс ямар төрлийн, хэчнээн төрлийн сая Ганболд гишүүний ярьж байгаа бол 4 төрлийн нүүрс ярьж байна. Бүр нарийн энэ мэргэжлийн салбарын улсууд ярих юм бол 10, 20 төрлийн нүүрс байдаг ч юм ярьдаг. Энэний талаар хэчнээн хэмжээтэй, ямар, ямар төрлийн, ямар нүүрсийг ямар хэмжээтэй, ямар компаниуд хаана байрлалтай, ямар орд газруудаас авсан юм бэ гэдэг талаар бол бид нар маш тодорхой мэдээллийг ард түмэнд хүргэх ёстой. Тэр газрын зураг дээр нь зааж байгаад Өмнөговь юм уу, Дорноговь юм уу, хаана, аль сумын аль нутагт ямар нэртэй, ямар орд юм, эзэмшигч нь хэн юм, хаана юм. Олон нийтийн компани эзэмшдэг юм уу, төрийн өмчийн компани эзэмшдэг юм уу? Монголын эзэмшигчтэй юм уу? хэн гэдэг эзэмшигч ард нь байдаг юм, энэ эзэмшигчдийг бид нар маш нарийн энэ мэдээллийг нь ард түмэнд гаргаад тавих ёстой. Энэ ил тод болгох ёстой.

2 дахь, 3 дахь асуудал бол үнийн зөрүү гэдэг юм байгаа. Өнөөдөр ерөнхийдөө бол энэ түр хянан шалгах хороо байгуулагдсан энэ хорооны ажлын хүрээнд бол ер нь гааль дээр байгаа, цаад талын хятадад байгаа өнөөдрийн зах зээлийн үнэ, наад талын амны үнэ гэдэг 2 үнэ ярьж байна. Өнөөдөр нарийсаад зарим хүмүүсийн тавьж байгаа мэдээлэл олж авсан энэ албан бус мэдээллээс харах юм бол 5 нүүрсний үнэ ярьж байн. Ингээд энэ олон энэ зөрүүтэй үнэнүүдийг бүр нарийн тодорхой гаргаж ард түмнийгээ зүгээр энгийн энэ төрлийн бизнес сонирхдоггүй ч юм уу, энэ талын мэдээлэлгүй энэ талын нарийн мэргэжлийн бус иргэд битгий хэл, мэргэжлийнх нь улсууд ойлгохооргүй олон төрлийн үнэ ханш ярих юм. Энийг ерөөсөө тов тодорхой болгох ёстой. Энэ олон нийтийн сонсгол мэдээлэл хийхэд бол энэ хүмүүс энэ олон нийт ямар мэдээлэлтэй болж гарах вэ? Гэхдээ хэдэн төрлийн үнэ байдаг юм байна. Энэ үнэ нь яагаад ийм үнэнүүд гарч ирсэн юм бэ гэдгийг бид нар ард түмэнд тодорхой ойлголтыг нь өгсөн байх ёстой.

4-т бол энэ төмөр замын бүтээн байгуулалт. Тэр Гашуун сухайт, Зүүнбаяны төмөр зам гээд энэ төмөр замууд яг ямар өртөгтэй бүтээн байгуулагдсан юм. Энэ мөнгө нь хаанаас ямар хэлбэрээр гарсан юм. яасан юм. хэд нь хаана яваа юм? ямар компани барьсан юм. Яагаад энэ компани тэр барих эрхийг нь авсан юм? Энэ бүгдийг ард түмэн хүсэж мэдэж байна. Энэ 4 үндсэн асуудлыг сэдвийг бол бид нар гол тойруулж ярина. Цаг хугацаа бага, сонсох хүмүүс олон асуулт олон байгаа байх. Тэгэхдээ бид нар бол энийг маш зохион байгуулалттай Доржханд гишүүн ээ та энэ дээр бол бид нар энийг үр дүнтэй болгох хэрэгтэй. Тэгэхгүй бол бид нар энэ ард түмний хүсэж байгаа энэ мэдээллийг энэ богино хугацаанд өгөхийн тулд бид нар 14 хоногтоо энэ бэлтгэл ажлаа маш сайн хийх хэрэгтэй байна. Ганболд гишүүний ахалж байгаа энэ түр хорооныхонтой хамтарч ажиллах хэрэгтэй юм байна. Дээрээс Засгийн газраас бид нар цөмөөрөө шаардаж ажиллая. Өнөөдөр яагаад энэ тэр хил гаалиар явж байгаад гарч байгаа, орж байгаа бараа нь хэдэн захын манаач, нэг жижиг манааны бутик өнөөдөр камертай л байна шүү дээ. Яагаад өнөөдөр энэ орж, гарч байгаа юмаа техник, технологи ашиглаад хяначхаж болдоггүй юм? Үгүй ээ. Яагаад энийг чинь хариуцаад байж байгаа, хянаж байгаа хууль хяналтынхан нь хаанаа юу хийж байсан юм. Тэр тагнуул нь хаанаа байсан, тэр цагдаа нь хаанаа байсан, тэр эдийн засгийн цагдаа нь хаанаа байсан юм, эрүүгийн шинж чанартай үйлдлүүд явагдаж байна уу, үгүй юу гэж хянаж байгаа хууль хяналтынхан нь хаана байсан юм? Энэ бүх мэдээллийг бол бид нар шаардаж, шахаж, хариуцсан, хариуцах эзэнтэй нь тэр хариуцах чиг үүрэгтэй байгууллагатай нь энэ бүгдийг нь бид нар хамруулж оруулах хэрэгтэй байна. Энэ бүгдийг нийтийн сонсголоо хийхэд бид нар хамруулах хэрэгтэй байна. Бид нарын хэмжээнд ерөнхий хяналтын сонсгол явуулахад тэр хүмүүсийг дуудаж ирээд зарим эрх мэдэлтэй шийдвэр гаргагчид энд тэнд байгаа хүмүүсийг дуудаж ирээд энэ тэр асуултаа тавиад хариултаа авах боломж байдаг юм уу, үгүй юу. Энэ нь хуульдаа ямар байна? Өнөөдөр энэ бололцоог наана нь энэ 14 хоногийн хугацаанд нямбай ажилласан бэлтгэлээ сайхан нямбай хийх хэрэгтэй байна. Энэ дээр бид нар өөрсдөд байгаа бүх эрх мэдлийн хэмжээнд энэ сонсголд оролцуулах тэр эрх мэдэлтэй энэ шийдвэрийг гаргадаг, энэ ажлыг хариуцсан энэ улсуудыг бол бүрэн оруулах хэрэгтэй гэж энэ сонсголыг ахлагч ахалж энэ сонсголыг нь авч явах Ганболд гишүүн танд Байнгын хорооноос энэ чиглэл, үүрэг өгч байна. Энэ 4 асуудлаа бид нар тойрч ярина. Энэ 4 асуудал бол дотроо олон нарийн. олон асуудлууд байгаа. Энийг л бид нар бүгдээрээ жагсааж гаргаж ирээд энэнээс наана хэвлэл мэдээллээр ард нийт олон түмэндээ энэ асуудлуудаар ямар, ямар асуулт, асуудлууд байгаа гэдгийг нь бүр нарийн детальчилж асуудлууд дээр нь энэ 4 сэдвээ тойроод бүгдийг нь ингэж гаргаж тавьж, бэлтгэл ажлаа сайн хийнэ. Ганхуяг гишүүн та асуултаа асууна уу.

**Х.Ганхуяг**: Ганболд дарга, Доржханд гишүүн 2-т энэ ажлыг хийхдээ хэд хэдэн зүйлийг анхаараач гэж л гэсэн юм. Нэгдүгээр асуудал. Үнийн асуудлыг ярьчихлаа. Үнэтэй холбоотойгоор худалдан авалтын гэрээ төлбөрийн асуудлыг Хятад болон энэ банкнуудаар дамжуулж мэдээллийг нь авмаар байгаа юм. Оффшор данс юу байдаг юм? Хятдад байгуулсан компани данс.

Хоёрдугаарт оффтейкийг ярьчихлаа. Энэ бартертай холбоотой асуудлуудыг нэг шалгаад үзчихмээр байна.

3-т болохоор энэ дуудлага худалдаа гээд дээр нь Хүрэлбаатар сайд яриад байсан. 10 компани суулгаж байгаад л нэг компани нь нэг доллар үнэ нэмээд л худалдан авалтууд хийгээд байсан байна гэдэг энэ асуудлыг ярьсан. Тэгэхээр энэ дуудлага худалдаатай холбоотой асуудлын мэдээллийг нь лавшруулж үзмээр байна. Ямаршуу хэмжээтэй нүүрс, үнийн дүн энэ дуудлага худалдаа буюу нөгөө энэ зохиомол дуудлага худалдаагаар явсан байгааг нь хармаар байна.

Түрүүн ярьсан худалдан авалт буюу энэ компани дээр ер нь аудит хийгдсэн юм байдаг юм уу, үгүй юм уу. Нэг харчихмаар байх юм. Тэгэхээр ер нь энэ хугацаанд аудитын материалтай нь танилцаад магадгүй энэ түр хорооноос угаасаа 6 сарын хугацаагаар бид нар сунгаж байгаа юм чинь цаашдаа хараат бус аудитын байгууллага оруулах нь шаардлагатай юм болов уу гэж харж байгаа юм. Энэ яригдаад байгаа асуудал бол төрийнх нь бол угаасаа холбогдчихсон байгаа юм. Би бол энэ төрийн аудитад итгэж болох юм уу, үгүй юм уу мэдэхгүй байна. Магадгүй тэр том 4-өөс нэгийг нь урьж оруулаад үзэг хийлгэх шаардлагатай л гэж харж байна. Тэгээд энэ тал дээр нэг анхаараад үзчихээч гэж харж байгаа юм.

7-д бол энэ хэрэгжүүлж байгаа төслүүд гээд энэ зөвхөн 2023 онд 4.5 их наяд төгрөгийн 12 төсөл танилцуулагдсан. Яг төсвийн ажлын хэсэг дээр. Тэгэхээр энэ 4.5 их наяд энэ чинь зөвхөн хөрөнгө оруулалтын төслийг ярьж байгаа шүү дээ. Энэ асар олон гэрээг энэ дотроо 4 гэрээ нууц буюу нууцад хамруулаад шууд гэрээ байгуулсан байгаа. Би бол зүгээр оффтейкийн гэрээ гэдгээсээ гадна тэр нууцад хамрагдсан энэ хөрөнгө оруулалтын шинж чанартай гэрээнүүдийг бүгдийг нь гаргаж үзээч ээ гэж хэлмээр байгаа юм. Энэ чинь зарим нь бэлэнгээр мөнгийг нь төлсөн байгаа. Зарим нь оффтейкт хамрагдсан байх. Дараагийн тэр 8 төслийнхөн хийж байгаа ажил, цар хүрээ, тендерийн ажлыг нь мэдээллийг нь аваад үзээч гэж хэлмээр байгаа юм.

Дараагийн асуудал энэ хувийн хэвшилтэй холбоотой асуудлыг яриад байна. Би бол энэ дээр бол эсрэг байр суурьтай байна. Хувийн хэвшлийн тэр нүүрс хулгай мулгай гэдэг энэ хулгай биш байхгүй юу? Энэ татварын асуудал. Татварын байгууллагаар шалгуулаач ээ. Энийг энэ төрийн нүүрсний хулгайтай хольж хутгаж болохгүй. Өчигдөр нэг гишүүн маш хариуцлагагүй мэдэгдэл хийж байна лээ шүү. Ингэж явж, явж байгаад дараад нь зөвхөн хувийн хэвшлийнхнийгээ балбасаар байгаад л дуусгачихдаг шүү та нар. Энийг бол тэр хувийн хэвшлийн татвараар нь шалгуулаад, хэрвээ үнэхээрээ нуугдуулчихсан, дарагдуулсан байвал татварын актыг нь тавиад явмаар байна. Бид нар энэ зөвхөн нүүрсний хулгай гэдэг л юмыг яримаар байна. Тэр хувийн хэвшилтэй холбоотой асуудал бол энэ чинь бол татвар нуун дарагдуулсан асуудал байхгүй юу. Энийг нь битгий хооронд нь хольж хутгаач гэдэг асуудлыг яримаар байна. Төлбөртэй бол төлбөр бол угаасаа бүгдээрээ ул мөртэй байдаг. Дандаа swift-ээр дамжиж явдаг. Тийм болохоор энэ төлбөртэй холбоотой асуудлыг бол нэн түрүүн ээлжид Та бүхэн Хятадын элчин сайдын яаманд хүсэлт гаргаад мэдээлэл нь авч үзээч. Тэгээд энэ өдөр өдрөөр гарч байгаа нүүрс, нүүрс худалдан борлуулсан гэрээ, төлбөр 3-ыг ер нь харьцуулаад үзэхэд бүх юм гараад ирнэ дээ. Энэ л асуудлуудыг та бүхэнд хэлэх гэсэн юм аа? Баярлалаа.

**Ц.Цэрэнпунцаг:** Чинзориг гишүүн асуулт асууя.

**С.Чинзориг:** Надад асуулт алга. Санал байна. Би энэ нээлттэй сонсгол яаж явах юм бол? Гайхаад л байна л даа. Нэг тодорхой хэмжээнээс Засгийн газраас байх юм уу, түр хорооноос байх юм уу. Нэг мэдээлэл, тайлан сонсох байлгүй дээ. Тухайлбал, түр хорооны тайлан сонсох юм уу? яах юм? Тэгэхлээр чинь энэ чинь түр хорооны дарга маань өөрөө энэ сонсголыг удирдана гэхээр хэрвээ түр хороо мэдээлэл тайлан оруулбал яах юм? Энэ чинь түр хорооны хорооноос чинь гишүүд, оролцогч гэсэн асуулт нь асууна. Тэгэхээр Түр хорооны дарга чинь тэр асуултдаа хариулмаар юмаа бэлдмээр байдаг. Өөрийг нь хуралдаан сонсгол удирдана гэхээр жаахан зовлонтой болчих юм биш үү гэж би бодоод байна. Тэгэхээр тэр түр хороо тайлангаа тавьдаг, асуултдаа хариулах тэр юмаа хариуцаад Байнгын хорооноос тэр хуралдаан даргалах гээд нэг хүн тэр бол ройлгүй л нөхөр хуралдаан удирдах л нэг хүн байх юм шүү дээ. Тэр нь тусдаа байвал яасан юм? Би бол тэр саналтай байх юм. Хөгжлийн банк чинь тэгсэн шүү дээ ажлын хэсгийн ахлагч нь гээд Баттөмөр гишүүн тайлангаа, мэдээллээ хийгээд Бат-Эрдэнэ байх, манай Бат-Эрдэнэ гишүүн тэр нөгөө сонсголыг нь удирдана гээд явсан. Тэгэхгүй бол нөгөө түр хороо чинь өөрөө тэр түр хорооныхоо ажлыг хиймээр тэр нөгөө мэдээллээ цуглуулмаар, илтгэл тайлангаа бэлдмээр, асуултад хариулна гээд, тэгээд нөгөө дарга маань өөрөө хуралдаан удирдагч байдаг. Тэгээд жаахан асуудал жоохон зовлонтой хүндрэлтэй гарчих вий. Тэгэхээр энийг ялгаад түр хороо нь тэр тайлангаа бэлтгэх асуулт, хариултаа хариулах юмыг нь чөлөөлж өгөөд Байнгын хорооноос болдог тэр хууль захирамж нь зөрчигдөхгүй бол Байнгын хорооноос өөр нэг хуралдаан даргалагч гээд нэг хүн гаргаад явж болохгүй юу. Би бол тэр нь илүү оновчтой зохион байгуулалт нь зөвөөр болов уу гэж бодоод байгаа юм. Тэгэхгүй бол энэ даргыг чинь тэр түр хорооныхоо ажлыг хаяад энэ сонсгол бэлдэх юм руугаа ор гээд баахан улсууд хуралд оруулах улсуудын нэр гаргах жагсаалт гэж сууж байгаад явчих юм биш үү? Тийм учраас бол түр хороог нь ажлаа хийх нөхцөл, боломжийг энэ тэр мэдээлэл, тайлангаа бэлтгэх, асуултад хариулах, ажиллах нөхцөл боломжийг нь хангаж өгөөд тэр удирдах хүнийг нь өөр нэг хүнээр явж болохгүй юм уу?

**Ц.Цэрэнпунцаг:** Ганболд гишүүн та яах вэ? Тайлбар ярих уу? Би ингэж бодож байна. Та өөрийн талаас тайлбараа тавьчих. Би бол ерөнхийдөө бол сая Чинзориг гишүүний гаргаж байгаа саналыг бол үндэслэлтэй гэж байна. Тийм учраас өөрсдөө Байнгын хороо дотроо түрүүчийн нэг жишээ байна шүү дээ. Баттөмөр гишүүний түр хяналтын хорооны тайланг сонсохдоо бол тэгээд явсан. Энэ бол сая яг зохион байгуулж байгаа энэ нээлттэй сонсгол чинь бол энэ түр хорооны 6 сарын ажиллах хугацаа нь дуусаад энэнийх нь явцын тайланг сонсоод давхар хийчихье гэдэг агуулга байгаа юм шүү. Тийм учраас бол цөмөөрөө санал хураачихъя. Ганболд гишүүний микрофоныг нээе.

**Г.Ганболд:** Тэр бол Байнгын хорооны гишүүдийн асуудал байх. Тэгэхдээ байгуулах юм бол нөгөө саяын Их Хурлын даргын захирамжаар байгуулсан 8 хүн дотроос л явна шүү дээ. 8 хүн ажлын хэсэг. Тэр дотроос явна. Тэр дотроосоо даргалагчаа сонгох ёстой. Тэр ажлын хэсэг дотроосоо даргалагчаа сонгох юм байна лээ л гэж ойлгож байгаа. Одоо бол сонсголын сэдвээ та нар харсан байх. Эрдэнэс тавантолгойн оффтейк гэрээтэй холбоотой яг БЭТ-ийг авчраад л сонсоно. Хуулийн байгууллагуудтай холбоотой, хууль хүчний байгууллагууд мэдээлэлтэй байх юм байна. Түр хорооны тайлан бол энэ рүү орохгүй. Тэгэхээр түр хорооны тайлан орохоор энэ бол энэ бол өргөн хүрээтэй болчхоод нүүрсний хулгайгаас халиад явчихна. Тэгэхээр энэ хяналтын ерөнхий сонсгол зөвхөн нүүрстэй холбоотой асуудлаар явж байгаа гэдгийг бол ойлгох хэрэгтэй. Гол нь тэр хэлэлцэж байгаа асуудлууд дээрээ та хэд анхаарна биз. Тэр дээр бол надад бол өөр хэлэх юм алга. Өөрсдөө шийдээд л явах асуудал байх.

**Ц.Цэрэнпунцаг:** Ер нь бол Байнгын хороогоороо шийдчихэд бол хуулиар бол болохгүй юм алга. Тэгэхээр миний зүгээр бодит практик нөхцөл байдал тийм байна. Ганболд гишүүн өөрөө юу тайлангаа тавина. Таны наад тайлан чинь маш чухал байхгүй юу? Энэ бид нарын нээлттэй сонсгол хийхэд таны тайлан бол хамгийн таны авчирч байгаа, танайд байгаа мэдээлэл бол хамгийн гол мэдээлэл болон цөм нь болно. Тэгэхээр өнөөдөр яг энэ хуулиар бол болохгүй юм байхгүй учраас бол би зүгээр санал байна. Байнгын хорооны гишүүд та нар юу гэж бодож байна. Одоо энд Байнгын хороо дээрээ хураагаад, миний санал бол Чинзориг гишүүнээр, өнөөдөр шийдэх ёстой шүү дээ. Бид нар 21-ний дотор нээлттэй сонсголоо хийх гээд байгаа. Болохгүй байхгүй юу. Энүүгээр шийдээд цөмөөрөө санал хураая. Чинзориг гишүүнээр хурлаа даргалуулъя гэсэн ийм санал байна. Энэ саналын томьёоллоор санал хураалт явуулъя. Санал хураалт. Гишүүдийн 58.3 хувь нь дэмжсэн учраас Чинзориг гишүүнийг хурал даргалагчаар сонгосугай. Ингээд санал хураалт явуулж дууслаа. Дахиад уншчихъя Та бүхэнд.

Монгол Улсын Их Хурлын Байнгын хорооны тогтоол.

Ерөнхий хяналтын сонсголын тов тогтоох, сонсгол дараачийг сонгох тухай Монгол Улсын Их Хурлын тухай хуулийн 23 дугаар зүйлийн 23.2.14, Монгол Улсын Их Хурлын чуулганы хуралдааны дэгийн тухай хуулийн 118 дугаар зүйлийн 118.1, 119 дүгээр зүйлийн 119.1, Монгол Улсын Их Хурлын хяналт шалгалтын тухай хуулийн 28 дугаар зүйлийн 28.2.2, Нийтийн сонсголын тухай хуулийн 8 дугаар зүйлийн 8.2.2, 20 дугаар зүйлийн 20.1 дэх хэсэгт заасныг тус тус үндэслэн Эдийн засгийн байнгын хорооноос тогтоох нь.

Нэг.Нүүрсний экспорт, тээвэрлэлттэй холбоотой асуудлаар холбогдох эрх бүхий байгууллагуудын тайлан мэдээлэлтэй танилцах ерөнхий хяналтын сонсгол явуулах өдрийг 2022 оны 12 дугаар сарын 21-ний өдрийн 10 цагт товлосугай.

Хоёр.Ерөнхий хяналтын сонсгол даргалагчаар Улсын Их Хурлын гишүүн Содномын Чинзоригийг сонгосугай.

Гурав.Сонсгол зохион байгуулах бэлтгэл хангаж ажиллахыг Улсын Их Хурлын даргын 2022 оны 190 дүгээр захирамжаар байгуулагдсан ажлын хэсэг /Г.Ганболд/ Улсын Их Хурлын Тамгын газар /Л.Өлзийсайхан/-д тус тус даалгасугай.

Танилцуулчихсан, саналаа хураачихсан шүү дээ. Санал хураалт явуулж дууссан. Байнгын хорооны тогтоол батлагдсантай холбогдуулан сонсгол даргалагчаар сонгогдсон Улсын Их Хурлын гишүүн Содномын Чинзориг таныг нүүрс тээвэрлэлт, экспортын асуудлаар ерөнхий хяналтын сонсгол явуулах ажлыг хуульд заасан хугацаанд зохион байгуулж ажиллахыг хүсье. Тогтоолын төслийг хэлэлцэж дууслаа.

**Дараагийн асуудалдаа оръё. Хэлэлцэх асуудал тав. Хот, суурины ус хангамж, ариутгах татуургын ашиглалтын тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийг хэлэлцэж эхэлье.**

Төслийг Байнгын хорооны болон чуулганы нэгдсэн хуралдааны эцсийн хэлэлцүүлэгт бэлтгэгдсэн талаарх Ажлын хэсгийн танилцуулгыг Улсын Их Хурлын гишүүн М.Оюунчимэг танилцуулна. Оюунчимэг гишүүний микрофоныг нээе.

**М.Оюунчимэг:** Байнгын хорооны дарга, эрхэм гишүүд ээ.

Хот, суурины ус хангамж, ариутгах татуургын ашиглалтын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг Улсын Их Хурлын чуулганы 2022 оны 12 дугаар сарын 1-ний өдрийн нэгдсэн хуралдаанаар хэлэлцээд эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн.

Эдийн засгийн байнгын хорооноос байгуулагдсан ажлын хэсэг хуулийн төслийг эцсийн хэлэлцүүлэгт бэлтгэхдээ нэгдсэн хуралдааны анхны хэлэлцүүлгээр олонхын дэмжлэг авсан саналыг төсөлд нэмж тусгаж, төслийн зүйл, хэсэг, заалт хасагдаж өөрчлөгдсөнтэй холбогдуулан эшлэл, дугааруудыг нийцүүлэн өөрчилсөн болно. Төслийн агуулга, зарчмыг алдагдуулахгүйгээр хууль зүйн техникийн болон найруулгын шинжтэй зарим засваруудыг хийсэн. Ажлын хэсгээс хуулийн төсөлтэй холбогдуулан зарчмын зөрүүтэй санал гаргаагүй болно.Эцсийн хэлэлцүүлэгт бэлтгэсэн төслийг Та бүхэндээ хүргүүлсэн байгаа.

Байнгын хорооны эрхэм гишүүд ээ,

Ажлын хэсгийн танилцуулга, эцсийн хэлэлцүүлэгт бэлтгэсэн төслийг хэлэлцэн шийдвэрлэж өгөхийг та бүхнээсээ хүсье.

**Ц.Цэрэнпунцаг:** Ажлын хэсгийг танилцуулъя. Ганчулууны Цогтсайхан Барилга, хот байгуулалтын яамны Нийтийн аж ахуйн инженерийн дэд бүтцийн бодлогын хэрэгжилтийн зохицуулах газрын дарга, Батдэлгэрийн Нямдорж Барилга, хот байгуулалтын яамны Хуулийн хэлтсийн дарга, Рэнцэнпүрэвийн Батчимэг Барилга, хот байгуулалтын яамны Нийтийн аж ахуйн Инженерийн дэд бүтцийн бодлогын хэрэгжилтийг зохицуулах газрын ахлах шинжээч, Жамъянсүрэнгийн Батсуурь Хот, суурины усан хангамж ариутгах, татуургын ашиглалт, үйлчилгээний зохицуулах зөвлөлийн дарга, Гантөмөрийн Нарантуяа Хот, суурины усан хангамж, ариутгах татуурга, ашиглалт, үйлчилгээ зохицуулах зөвлөлийн Тусгай зөвшөөрөл хэрэглэгчийн газрын дарга. Ажлын хэсгийн танилцуулгаас асуух асуулттай Улсын Их Хурлын гишүүд нэрсээ өгнө үү. Ганхуяг гишүүнээр тасаллаа. Ганхуяг гишүүн асуулт асууя.

**Х.Ганхуяг:** Би нөгөө 3.8 дугаар зүйлийн 8.1.7-той холбоотой асуулт асуух гэсэн юм. Энэ нүхэн жорлонгийн тоог бууруулах ажлыг зохион байгуулах гээд л оруулсан байх. Энэ зүгээр нэг ийм лоозонгийн шинж чанартай л юм байгаад байна л даа. Тэгэхээр энэ нүхэн жорлонгийн энэ жорлонтой холбоотойгоор ариун цэврийн стандарт гэж юм байхгүй юу. Орост бол, Оросыг дурдахад ийм байна. Бусад оронд бүгдэд стандарт байдаг шүү дээ. Ахуйн хэрэглээний ариун цэврийн ямар байгууламж байх вэ? Тэндээс гарч байгаа шар усыг нь яах вэ гээд стандартууд байдаг байхгүй юу. Манайх чинь нөгөө нэг стандарт байдаггүй, юунаасаа болоод л зүгээр л нүхэн жорлонгийн тоог бууруулна. Манай нүхэн жорлонгийн бохирдол чинь цэвэр ус руугаа орчхоод байгаа байхгүй юу. 2018 оны Мянганы сорилтын сангийн хийсэн судалгаагаар. Хууль батлаад зүгээр лоозонгийн шинж чанартай хууль батлаад яах юм бэ. Энэ чинь угаасаа ажил хийгдэхгүй гэсэн үг шүү дээ. Ядаж энэ стандартыг нь тавиад иргэд нь юугаа хариуцах юм, Улс нь юуг хариуцах юм. Энийг тодорхой болгож өгөөч. Стандартыг нь оруулж өгөөч. Энд стандартыг нь оруулж өгөхгүй бол энэ чинь иргэд нь ч юугаа хийхээ мэдэхгүй, улс нь ч энэ хуулиа ер нь зүгээр ийм тоо бууруулах ажлыг зохион байгуулна гэхээр би энэ ажлын хэсгийн хэнээс асууя. Ямар ажил зохион байгуулах гээд байгаа юм. Жоохон бодитой юм бичээч. Энэ хууль гэж ингэж гурилдахаа болимоор байна. Ингэж гурилдаж юм хийхээ болимоор байна. Улаанбаатар хотын хот, суурины энэ газруудын гол ер нь асуудал бол утаа, хөрсний бохирдол шүү. Тэрийгээ янзлаад оруулаад ирэх юм байх гэсэн чинь зүгээр нэг лоозонгийн юм бичээд оруулаад ирэх юм. Энэ дээр хариулт авъя.

**Ц.Цэрэнпунцаг:** Ажлын хэсэг, Оюунчимэг гишүүн хариулъя.

**М.Оюунчимэг:** Ганхуяг гишүүний хөндөж байгаа сэдэв дээр бол би 100 хувь санал нэг байна. Яагаад гэвэл би өөрөө энэ нүхэн жорлонг, ялангуяа энэ Улаанбаатар хотын хөрсний бохирдлыг байхгүй болгох ёстой гэдэг дээр хатуу байр суурьтай байдаг. Тийм ч учраас төсөв хэлэлцэх болгонд энэ нүхэн жорлонгийнхоо асуудлыг тусгаач, Төсөвт хүртэл өнөөдөр нүхэн жорлонг байхгүй болгож, айл өрхүүдийг эко нойлтой юм уу, эсвэл ер нь цэгцлэх ёстой. Одоогоор Байгаль орчин аялал жуулчлалын яам дээр энэ хөрсний бохирдлыг буулгах ажлууд төсөвт тусгагддаг. Барилга, хот байгуулалтын яам дээр дэд бүтэц нь явдаг. Хот дээр болохлоор энийг манайх хариуцдаг гээд 3, 4 газар эзэнгүй байгаад байдаг. Сүүлдээ сая төрийн хэмнэлтийн хуулиар нөхөн жорлонтой холбоотой бүх санхүүжилт айл өрхүүд дээр хийгдэхгүй гэдэг заалт хүртэл орсон шүү дээ. Аудитын газар, Барилга хот байгуулалтын Барилга хөгжлийн төвийнхөн дагуулж явж байж би Чингэлтэй дүүрэгт хийсэн нөгөө нүхэн жорлонгуудыг эко 00 болгох төслүүдээ танилцуулсны дараа Аудитын газар дүгнэлтээ хүртэл өөрчилсөн. Ганхуяг гишүүний хэлсэн дээр бол стандарт байгаа. MNS59242015 гээд бүр стандарт үйлчилдэг. Энэ стандартаа харин мөрдөж, энийг хийхийн тулд төсөв дээр ийм мөнгө суулгая, айлууд энийгээ энэ талыг нь хариуцъя, төр өөрөө дэд бүтэц талаас нь хэсэгчилсэн инженер талаас нь ингэх ёстой гэхгүй бол одоо энэ бүр эзэнгүй болчхоод байгаа шүү. Яг энэ айл өрхтэй холбоотой стандарт дээр манай Цогтсайхан дарга хариулт өгье.

**Ц.Цэрэнпунцаг:** Ажлын хэсгийн 2 номерын микрофон нээе.

**Г.Цогтсайхан:** Алсын хороо 2050 дээр ер нь бол 2050 он гэхэд 90 хувийг нь шаардлага хангасан ариун цэврийн байгууламжаар хангана гэсэн зорилт, томьёо тодорхойлогдчихсон байгаа. Энийг хэрэгжүүлэхийн тулд бид нар ажиллаж байгаа. 2 янзаар. Төвлөрсөн болон хэсэгчилсэн шугам сүлжээнд хамруулах, нөгөө талаар айл өрхийн тэр сая Оюунчимэг гишүүний хэлдэг MNS59242015 стандартад нийцүүлсэн нүхэн жорлонтой болгох гэсэн энэ ажлуудыг зохион байгуулах ажлыг нь аймаг, орон нутагт хариуцуулж байгаа юм. Энэ засаг захиргаа, нутаг дэвсгэрийн нэгжийн тухай хууль батлагдсантай холбоотой орон сууц, нийтийн аж ахуйн чиглэлийн үйл ажиллагаа аймгийн Засаг даргын чиг үүрэгт орчихсон байгаа. Тийм учраас энэ заалт орсон.

**Ц.Цэрэнпунцаг:** Ганхуяг гишүүн нэмж асууя. 1 минут.

**Х.Ганхуяг:** Энэ дээр нөгөө Байнгын хорооны дарга аа, би нэг юу хэлэх гээд байгаа юм. Сая өнгөрсөн чуулган дээр стандартын хуулийн асуудлуудыг яриад байна лээ. Стандарт заавал ч үгүй дагаж мөрдөхгүй байж болно.Тохирлын гэрчилгээг бол заавал ч үгүй дагаж мөрдөнө гээд бага байхгүй юу. Энийг стандарт гээд оруулчихаар дагаж мөрдөхгүй байж болчхож байгаа байхгүй юу. Тэгэхээр тэр стандартын хуулийг нэгдүгээрт ойлгочихмоор байгаа юм. Энийг бол дагаж мөрдүүлнэ гэж байвал тохирлын гэрчилгээ болгодог юм уу, яадаг юм. Стандартынхаа хуулиа ойлгож байгаа хүн байхгүй. Нэг бол стандартын хуулийг шинэчлэн найруулмаар байгаа юм. Гадаадад чинь бол стандарт заавал ч гүй дагаж мөрдөх стандарт, сайн дураар дагаж мөрдөх стандарт гэж ингэж 2 л хуваадаг байхгүй юу. Тохирлын гэрчилгээ гэдэг юм чинь certification байхгүй юу. Тэгж нэрлэдэг. Манайх энэ чинь нөгөө шал өөр, өөрөөр тайлбарлаад явчихдаг. Эндээс чинь яг хийдэл нь гарчхаад байгаа байхгүй юу. Өмнө нь сая..../минут дуусав/

**Ц.Цэрэнпунцаг:** Ганхуяг гишүүн та Зөвшөөрлийн хуулиа дагаж гарч байгаа өөрчлөлт орж байгаа 89 хууль дээр ажиллана. Энэ дээрээ л та бүхэн яах вэ? Энэ дээр та цаашдаа энэ асуудалтай нээрээ жоохон бид нар хоорондоо хуулиа нийцүүлэх хоорондоо уялдаа холбоог хангаж ажилламаар байгаа юм. Ингээд гишүүд асуулт асууж, хариулт авч дууслаа. Тогтоолын төслийн эцсийн хувилбар дээр саналтай гишүүд байна уу? Алга байна. Хот, суурины ус хангамж, ариутгах татуургын ашиглалтын тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийг явуулж дууслаа. Хуулийн төслийн эцсийн хэлэлцүүлгийг явуулсан талаарх Байнгын хорооны санал, дүгнэлтийг чуулганы нэгдсэн хуралдаанд Улсын Их Хурлын гишүүн М.Оюунчимэг уншиж танилцуулна.

**Дараагийнхаа асуудалд оръё. Газрын тосны бүтээгдэхүүний тухай хуульд нэмэлт оруулах тухай хуулийн төслийн эцсийн хэлэлцүүлгийг хэлэлцэж эхэлье.**

Төслийг Байнгын хорооны болон чуулганы нэгдсэн хуралдааны эцсийн хэлэлцүүлэгт бэлтгэсэн талаарх Байнгын хорооны танилцуулгыг миний бие уншиж танилцуулъя.

Байнгын хорооны Эрхэм гишүүд ээ,

Монгол Улсын Засгийн газраас 2021 оны 11 дүгээр сарын 29-ний өдөр Улсын Их Хуралд өргөн мэдүүлсэн Газрын тосны бүтээгдэхүүний тухай хуульд нэмэлт оруулах тухай хуулийн төслийн анхны хэлэлцүүлгийг Улсын Их Хурал 2022 оны 12 дугаар сарын 1, 2-ны өдрийн чуулганы нэгдсэн хуралдаанаар хийж, эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн билээ.

Чуулганы нэгдсэн хуралдаанаар хураалгаж, дэмжигдсэн зарчмын зөрүүтэй саналыг төсөлд тусгасан хуулийн төслийн эцсийн хувилбарыг та бүхэндээ тараасан болно.

Байнгын хорооны дарга, эрхэм гишүүд ээ,

Газрын тосны бүтээгдэхүүний тухай хуульд нэмэлт оруулах тухай хуулийн төслийг хэлэлцэн шийдвэрлэж өгөхийг Та бүхнээс хүсье.

Ажлын хэсгийг танилцуулъя. Батнайрамдал Уул уурхай, хүнд үйлдвэрийн дэд сайд, Мөнхнасан Иргэний нисэхийн ерөнхий газрын дарга, Анхбаяр Уул уурхай, хүнд үйлдвэрийн яамны Газрын тосны бодлогын газрын дарга, Хишигдалай Уул уурхай, хүнд үйлдвэрийн яамны Газрын тосны бодлогын хэрэгжилтийг зохицуулах хэлтсийн дарга, Даваабаяр Ашигт малтмал газрын тосны газрын Газрын тосны бүтээгдэхүүний хэлтсийн дарга, Гүррагчаагийн Батбаяр Иргэний нисэхийн ерөнхий газрын Агаарын тээврийн бодлого зохицуулалтын газрын дарга, Цэгц “Миат” ТӨХК-ийн Санхүү, удирдлагын газрын захирал, Ширзана “Эрчис ойл” ТӨК-ийн захирал, Эрдэнэбилэг “Эрчис ойл” ТӨК-ийн менежер.

Танилцуулгаас асуух асуулттай Улсын Их Хурлын гишүүд нэрсээ өгнө үү. Чинзориг гишүүнээр тасаллаа. Чинзориг гишүүн асуулт асууя.

**С.Чинзориг:** 2 асуулт байна. Нөгөө бензин, ялангуяа дизель түлшний олдоц муудаад байна, хүрэлцээ муу, нөөц муудлаа гэж яригдаад байсан дарга нар аа. Одоо ер нь түлш, шатахууны нөөц хүрэлцээ ямар хэмжээтэй болсон бэ. Хятадаас орж ирнэ гээд байсан нөгөө түлш шатахуун чинь орж ирсэн үү. Үнийн савлагаа гарахгүй байх баталгаа байна уу, үгүй юу. Энэ 92, дизель дээр. Би та нараас нэг зүйл тодруулмаар байна. Засгийн газраас энэ авч байгаа арга хэмжээний үр дүнд 92-ын шатахууны үнэ тогтвортой байгаад байдаг. Гэхдээ 92 чинь хөдөөгийн иргэдийн хэрэглээ биш л дээ. Ялангуяа хөдөөгийн иргэд, малчид нөгөө портероор л энэ цагийн хүндэд өвөлжөө хүндэрсэн газар отор нүүдэл гээд л явж л байдаг. Энэ уул уурхай, газар тариалан энэ тэр гээд л бүх л салбар чинь түлш хэрэглэдэг шүү дээ. Хөдөөгийн малчид гээд. Тэгэхээр хөдөө орон нутагт өргөн хэрэглээтэй байдаг дизель түлш, түлшний үнэ дээр зохицуулалт хийх үнийг нь жаахан буулгах, үнийг нь тогтвортой байх 92 шигээ тийм арга хэмжээ авах уу, үгүй юу, тийм боломж байна уу, үгүй юу гэдэг 2 дахь асуулт байгаа.

3 дахь асуулт нь одоогийн хэлэлцэж байгаа энэ асуудал дээр чинь гишүүд нэлээн яриад л байсан. Та бүхэн тодорхой юм хэлээгүй дээ. Яг энэ хууль батлагдсанаар онгоцны түлш тогтвортой үнэтэй байх, үнэ нь тодорхой хэмжээгээр буух, үүнийгээ дагаад нөгөө онгоцны билет, тийзийн үнэ буух тийм боломж нь яг хэр байгаа юм. Бодитой тодорхой тоо хэлэх үү. Тэгээд энэ түл онгоцны түлшний үнэ нэмэгдэхгүй байх, Тийзийн үнэ буурах тогтвортой түвшинд байх гэдэг чинь ямар хугацааны асуудлыг яриад байгаа юм бэ? Гишүүдийн эргэлзээ Оросын компанитай хамтарсан компани байгуулаад явахаар эхэндээ яах вэ? Үнэ бууруулна. Тогтвортой үнэ хэлээд сүүлдээ нэмэгдчих юм биш үү? түүнийгээ дагаад энэ үнэ буурах чинь тогтвортой удаан хугацаанд мөрдөгдөхгүй байх вий. Нөгөө тийзийн үнэ буурна гэдэг чинь удаан хугацаанд мөрдөгдөхгүй байх вий гээд болгоомжлол байгаад байгаа шүү дээ. Энийгээ та бүхэн бүр нэг тодорхой хэлээч.

**Ц.Цэрэнпунцаг:** Ажлын хэсгээс хэн хариулах вэ. Ажлын хэсгийн 3 номерыг нээе.

**О.Батнайрамдал:** Та бүхэнд оройн мэнд хүргэе. Чинзориг гишүүний асуултад хариулъя. Уул уурхай, хүнд үйлдвэрийн дэд сайд Батнайрамдал. Эхлээд дизель түлшний хангамжийн талаар. Тэгэхээр дизель түлш дээр бол яг 10 сар орчим Оросын холбооны улсад бол ерөнхийдөө Эрчим хүчний яамнаас нь ажлын хэсэг гараад хэд хэдэн алхмыг бол авсан байгаа юм. Тэгэхээр дотоодын нөөц хэрэгцээ ихэссэнтэй холбоотойгоор мөн яг геополитикийн асуудалтай холбоотойгоор ялангуяа дундын зуучлагчаар гадагшаа экспортолж байгаа дизелийн бүтээгдэхүүнүүдээрээ хязгаарлалтууд хийж эхэлсэн. Тэгэхээр бид нар Роснефтээс бол ойролцоогоор 65-70 хувьтай бол роснефтээс аваад бусдыг нь бол гуравдагч, зуучлагч байгууллагуудаас аж ахуйн нэгжүүд бол авдаг. Тэгэхээр яг нөгөө тал дээрээ нийлүүлэлтийн шок үүсэхээр яг дизель дээр бол ийм хомсдол үүссэн байгаа. Яг өнөөдрийн байдлаар бол БНХАУ-аас бид нар энэ сардаа 21 мянга орчим тонн дизель түлш ОХУ-ын захиалга дээр нэмж авахаар баталгаажуулалт хийгдээд яг өнөөдрийн байдлаар бол 187 вагон буюу 9350 тонн дизелийн түлш бол Хятадаас наашаа ороод ирсэн гэсэн үг. Тэгэхээр цаашдаа бол дахиад Хятадаас нэмээд бол 11 мянган тонн орж ирэхээр байгаа. ОХУ-аас яг Роснефтээс өдөр болгон 26 вагоныг бол ачсан захиалга маань хэвээрээ явж байгаа. Тэгэхээр дизель түлшний яг хоногоор нөөцийг аваад үзэх юм бол яг улсын хэмжээнд бол 12, Улаанбаатар хотын хэмжээнд бол 16 болоод өсөж байгаа.

Тэгэхээр ер нь бид нар Хятадаас, Оросоос 2 талаасаа дизелийн түлш ороод ирэхээр бол урьд нь ч гэсэн тохиолдож байсан. Тэгэхээр илүү цаашдаа хангамж сайжирна. Дараа сардаа бол бид нар Роснефтээс 83000 тонн авахаар гэрээгээ баталгаажуулаад авсан байгаа. 83000 тонн гэдэг бол 1 сарын хангалттай Монгол улсын хэмжээг хангалттай хангах хэмжээний түлш гэсэн үг. АИ92 дээр та үнийн савлагаатай холбоотой ярьж байна. АИ92 дээр бид нар ОХУ-ын роснефттэй хийсэн гэрээнийхээ хүрээнд бол өнөөдөр үнэ 2390 бол хэвээрээ байгаа. Энэ бол яг энэ жилийг бүхэлд нь аваад үзэх юм бол 6 хувийн өсөлт л бид нар эхний 3 сард харсан. Тэрнээс бол үнийг бид нар тогтворжуулж чадсан. цаашдаа Роснефть компанитай бид нар 5 жилийн урт хугацааны гэрээгээ хийсэн байгаа. Амжилттай хийсэн. Тэгэхээр энэ дээр бол АИ 92 дээр бол яг өнөөдрийн авч байгаа ханшийг нэг ёсондоо тогтвортой байлгах чиглэлээр дизель түлш дээр бол бид нар одоог хүртэл бол яг 6 сараас хойш 5 хувийн хямдралтайгаар авч байгаа. 5 хувийн хямдралтайгаар урьд нь авч байсан үнээс. 2023 оны 1 дүгээр сараас эхлээд 5 жилийн гэрээний хүрээндээ бол энэ 5 хувийн хямдралыг бид нар 10 хувь болгож авч байгаа. Тэгэхээр энэ маань ч гэсэн үнэ дээр бол илүү бид нарт нөлөө үзүүлэх болов уу гэж харж байгаа. Үзүүлнэ. Өнөөдөр энэ 7.2 дугаар заалтад өөрчлөлт орж байгаатай холбоотойгоор онгоцны түлш дээр бид нарын ерөнхийдөө яг өнөөдрийн 11 сараас бид нар авсан үнийг аваад үзэх юм бол би танд яг хэлье. Улаанбаатар хотын шинэ нисэх буудал дээр төрийн өмчит “Эрчист ойл” компани ойролцоогоор 1350 доллароор онгоцны түлшийг хангаж байгаа. Энийг бусад компаниуд бол 1600 орчим доллароор. 300 долларын зөрүү буюу хувиар тооцоод үзэх юм бол 23 хувиар хямд. яг 11 сардаа бид нар нийлүүлсэн байгаа. Тэгэхээр энэ маань цаашдаа өнөөдөртөө бол яг хуулийнхаа хүрээнд бид нар хамтарсан компани байгуулах тэр нөхцөл нь энэ хуулиар бүрдэнэ. Тэр болтол бид нар яг Роснефть Аэро компанитай Эрчист ойл компани эхний ээлжид бол санамж бичгийн хүрээнд хямд үнийг бол аваад явж байгаа. Энэ нь цаашдаа тийз дээр бол бид нарын тооцоогоор энэ дээр Иргэний нисэхийн ерөнхий газар нэмэлт мэдээлэл өгөх байх. 8-10 хувийн хямдралыг бол шууд үзүүлнэ гэсэн тооцоо байгаа. Тэгэхээр бид нар энэ хамтарсан компаниа.../минут дуусав/

**Ц.Цэрэнпунцаг:** МИАТ-аас хэн байна. Тэр тийз дээр энэ яаж нөлөө үзүүлэх юм? Товч тодорхой хариулна шүү. 2 номерыг нээе.

**Б.Мөнхтамир:** Чинзориг гишүүний асуултад хариулъя. Миат компанийн гүйцэтгэх захирал Мөнхтамир. Ер нь Газрын тосны тухай хуульд өөрчлөлт орсонтой холбогдуулан Миат компанийн авч байгаа түлшний зардал хямдарна гэдэг маань нийт Миат компанийн гарч байгаа зардлын өнөөдрийн байдлаар 35 орчим хувь нь түлштэй холбоотой байгаа. Түлшний зардлын үнэ буурсантай холбоотойгоор бид тийзийн үнийг дагаад бууруулах боломжтой. Яг өнөөдрийн байдлаар хэрэгжиж байгаа Миат компанийн тодорхой хэрэгжиж байгаа тарифын үнэ маань бол 2011 оноос хойш өсөөгүй байгаа. Ард иргэдийн гар дээр өсөж байгаа гол шалтгаан валютын ханшийн өөрчлөлтийн үнийн дүнгүүд гараад байгаа. Энэ үнийн дүнгүүдийг өнгөрсөн 2019 оноос хойш өсөж байгаа огцом өссөн өсөлт дунд ерөөсөө нэмэгдүүлээгүй. Цаашдаа бол бууруулах боломжтой байгаа. 30 хувь тутамд 3 хувь гээд ерөнхийдөө бид нар 8-10 орчим хувиар бууруулах боломжтой байгаа. Бусад дотоодын агаарын тээвэрлэгчдийн хувьд иргэний нисэх ерөнхий газраас мэдээллийг нэгтгээд хэлэх байх. Ерөнхийдөө зардлын хувьд агаарын тээврийн компанийн хувьд бол 30 гаруй хувь байна гэдэг маань бол эргээд буух боломжтой л гэж бид харж байгаа.

**Ц.Цэрэнпунцаг:** Нэмж хариулах уу? Шаардлагатай байна уу.Тодруулж асууя Чинзориг гишүүн 1 минут.

**С.Чинзориг:** Энэ хуульд өөрчлөлт орчих юм бол миний тодруулах гээд байгаа юм. Онгоцны түлш тогтвортой, урт хугацаанд тогтвортой байх үнэ нь нэмэгдэхгүй байх тогтвортой, хямд бусад компаниуд оруулж байснаасаа тэр 300 доллар гэж байгаа бол тэр хэмжээндээ хадгалах юм уу, тэрнээсээ нэг их өсөхгүй байх тийм баталгаа байгаа юм уу. Ер нь та бүхэн энэ хууль батлагдсанаар тэр хамтарсан компани байгуулаад доод тал нь 10 жил ч юм уу, 5 жил ч юм уу. 10 жил ч юм уу хугацаанд шатахууны үнийг онгоцны түлшний үнийг тогтвортой, тэдэн жил тогтвортой байлгана. Хадгална гэсэн тийм гэрээ хийх юм уу. Хамгийн гол нь Роснефттэй хамтарлаа гээд ирэх жилээс үнэ чинь нэмэгдээд өмнөхөөсөө бүр дээрдсэн юмгүй болчих вий дээ л гэж гишүүд болгоомжлоод байгаа шүү дээ. Ямар хугацаанд доод тал нь үнэ тогтвортой байна гэж 5 жилийн, 10 жилийн хугацаанд гэрээ байгуулж ажиллах тийм чиглэл байгаа юм уу? Үгүй юу. Тийм боломж нь байгаа юм уу, үгүй л гэж байгаа юм.

**Ц.Цэрэнпунцаг:** Хэн хариулах вэ? Ажлын хэсгийн 3 номерын микрофон нээе.

**О.Батнайрамдал:** Чинзориг гишүүний тодруулгад хариулъя. Тэгэхээр Роснефть компанитай бид нар санамж бичгийнхээ хүрээнд бол энэхүү хамтарсан компанийг Монголын тал 60 хувь, ОХУ-ын тал бол 40 хувь байхаар тохирсон байгаа. Тэгэхээр эхний ээлжид санамж бичгийнхээ хүрээнд энэ хууль явсны дараа бид нар гэрээгээ байгуулна. Эхний ээлжид гэрээгээ бол бид нар 5 жилээр байгуулна гэж санамж бичиг дээрээ тусгаж өгсөн байгаа. 5 жилийнхээ гэрээнийхээ хүрээнд бол Роснефть компани энэхүү илүү хямдралтай үнээр бол дотоодын нийт хэрэгцээний 75 хүртэл хувийг, 75-аас дээш хувийг хангах боломжтой нөхцөлөөр бид нар байгуулахаар эхлээд гол пойнтуудаа бол санамж бичгийнхээ хүрээнд бол тохирсон байгаа юм. Тэгэхээр энэ хамтарсан компани байгуулаад хамтын ажиллагааны гэрээ байгуулна. Яг тэр гэрээ дээр бол бүгд 5 жилийн гэрээ дараа нарийвчлан тусгана.

**Ц.Цэрэнпунцаг:** Ганхуяг гишүүн асуултаа асууя.

**Х.Ганхуяг:** Ямар, ямар эрсдэл байна. Нэгдүгээрт, яг энэ эргэлтийн хөрөнгийг нь яаж яаж бүрдүүлэх юм? Нэгдүгээр асуудал.

2 дугаар асуудал. Энэ компани байгуулагдсанаар монопол компани үүсэх миний хувьд бол магадлалтай гэж харж байгаа юм. Энэ өрсөлдөөний хуультайгаа хэр нийцэж байгаа юм?

3-т манайх чинь бол ганцхан орноос л аваад байдаг энэ компани бас ганцхан орноос авах юм уу. Бусад орноос давхар эх үүсвэрээ судлах юм уу? Батнайрамдалаас дараагийн асуулт. Бид нар чинь нефть боловсруулах үйлдвэр бариад байдаг. Энэ нефтийн хайгуулын талбай гээд бараг хэдэн аймаг дамнасан ийм талбайнууд тендерээр өгөөд байгаа байхгүй юу. Энэ талбайгаа жоохон жижгэрүүлээд хайгуулынхаа ажлаа эрчимжүүлбэл яасан юм бэ? Нефтийнхээ нөөцөө жоохон нэмэгдүүлбэл яасан бэ гэдэг дээр одоогоос бэлдэж явахгүй бол нөгөө үйлдвэр маань 2024, 2025 он гээд ашиглалтад орчихдог. Нөөцөө ч бүрдүүлсэн юм байхгүй. Дараа нь тодруулъя.

**Ц.Цэрэнпунцаг:** 3 номерын микрофон.

**О.Батнайрамдал:** Ганхуяг гишүүний асуултад хариулъя. Яг онгоцны түлшийг бусад дизельтэй ч юм уу харьцуулах юм бол онцлогтой. Яагаад гэхлээр өнөөдөр бол яг одоог хүртэл сүүлийн 30 жил бол Монгол улс нөгөө онгоцны түлшээ бол Тес-1 буюу яг ОХУ-аас авч байсан. Яагаад гэхлээр нөгөө онгоцны түлшээ буцаад жишээлбэл яг Улаанбаатар шинэ онгоцны буудлын гидрант системтэй хольж болдоггүй. Хятадаас зөвхөн Жет-А төрлийн онгоцны түлш ирдэг. Тэгэхээр энэ 2-ыг нөгөө агуулахад нь бол хольж болдоггүй. Зөвхөн далавчид нь хольж болдог учраас ерөөсөө энд Тес-1-ээр дамжсан бол бид нар түүгээрээ дагнах ийм технологийн шаардлага байдаг юм байна лээ. Тэгэхээр монопол компани байгуулах уу гэдэг асуултад бол энэ ерөөсөө бусад компанийн оролцох нь бол нээлттэй байгаа. Урьд нь бол яг Роснефттэй байгуулсан тэр нөгөө Меригван гээд компанийн явж байсныг энэ бол ерөөсөө төрийн өмчит “Эрчист ойл” Роснефт Аэротой хамтарсан компаниар байгуулаад явж байгаа л хэлбэр байгаа. Нефтийн газрын тосны хайгуулын талбай зарлах дээр бол энэ бол бусад хайгуултай харьцуулах юм бол бүтээгдэхүүн авах гэрээгээр явдаг зарчимтай. Яг өнөөдрийн байдлаар бол 15 нээлттэй талбайгаасаа л 5 талбайг зарлахаар явж байгаа. Томоохон том хэмжээний блок харагддаг боловч яг илүү судалгаа хийгдээд, дараагийн шатандаа орохдоо бол энэ нь яг илүү илэрц орчихсон талбайгаараа хуваагдаж ихэнх талбай нь бол буцаагддаг байгаа. Ямар ч байсан эхний ээлжид бол бид нар 5 талбайг бол зарлахад бол бэлэн болчихсон байгаа.

**Ц.Цэрэнпунцаг:** Ганхуяг гишүүн хариулт хангалттай юу. Гишүүд асуулт асууж, хариулт авч дууслаа. Хуулийн төслийн эцсийн хувилбар дээр саналтай гишүүд байна уу. Алга байна.

Газрын тосны бүтээгдэхүүний тухай хуульд нэмэлт оруулах тухай хуулийн төслийн эцсийн хэлэлцүүлгийг явуулж дууслаа. Хуулийн төслийн эцсийн хэлэлцүүлгийг явуулсан талаарх Байнгын хорооны санал, дүгнэлтийг чуулганы нэгдсэн хуралдаанд Улсын Их Хурлын гишүүн Х.Ганхуяг уншиж танилцуулна.

Дараагийн асуудалдаа оръё оо. Оюунчимэг гишүүнд үг хэлэх 1 минут өгье.

**М.Оюунчимэг:** Хот, суурины усан хангамжтай холбоотой асуудал дээр Ганхуяг гишүүний гаргасан энэ гишүүний найруулгын саналыг Байнгын хорооны протоколд тусгуулж өгөхийг хүсэж байна. Бид нар найруулга дээр нь өөрчлөлт хийж байгаа. Нөгөө зайлшгүй ариун цэврийн шаардлага хангасан гэсэн үгээр өөрчилж байгаа юм. Өнөө хууль хэрэгжихэд чухал гэдгээр. Тэгэхээр та протоколд тэмдэглэлээ гээд л боллоо.

**Ц.Цэрэнпунцаг:** Саяын Оюунчимэг гишүүний саналыг протоколд тусгаарай. Дараагийн асуудал. Хэлэлцэх асуудал 7. Хамгийн сүүлийн асуудал байна.

**Уул уурхайн бүтээгдэхүүний биржийн тухай хуулийн төсөл болон хамт өргөн төрсөн бусад хуулийн төслүүдийн анхны хэлэлцүүлгийг хэлэлцэж эхэлье**.

Төслийг Байнгын хорооны болон чуулганы нэгдсэн хуралдааны анхны хэлэлцүүлэгт бэлтгэсэн талаарх Ажлын хэсгийн танилцуулгыг Ажлын хэсгийн ахлагч, Улсын Их Хурлын гишүүн Ж.Бат-Эрдэнэ уншиж танилцуулна. Бат-Эрдэнэ гишүүний микрофоныг нээе.

**Ж.Бат-Эрдэнэ:** Байнгын хорооны дарга, эрхэм гишүүд ээ,

Монгол Улсын Засгийн газраас 2022 оны 01 дүгээр сарын 05-ны өдөр Улсын Их Хуралд өргөн мэдүүлсэн Уул уурхайн бүтээгдэхүүний биржийн тухай хууль болон хамт өргөн мэдүүлсэн хуулийн төслүүдийн үзэл баримтлалын хүрээнд хэлэлцэх асуудлыг Улсын Их Хурлын чуулганы 2022 оны 01 дүгээр сарын 19-ний өдрийн нэгдсэн хуралдааныг хэлэлцэж, анхны хэлэлцүүлэг бэлтгүүлэхээр Эдийн засгийн байнгын хороонд шилжүүлсэн.

Улсын Их Хурлын даргын 2012 оны 01 дүгээр сарын 21-ний өдрийн 11 дүгээр захирамжаар Уул уурхайн бүтээгдэхүүний биржийн тухай хуулийн төсөл болон хамт өргөн мэдүүлсэн бусад хуулийн төслүүдийг Улсын Их Хурлын чуулганы нэгдсэн хуралдаанаар хэлэлцүүлэх бэлтгэл хангах, санал, дүгнэлтийн төсөл боловсруулах үүрэг бүхий Ажлын хэсгийг байгуулж, ажлын хэсгийн ахлагчаар Улсын Их Хурлын гишүүн Ж.Бат-Эрдэнэ миний бие ахалж, гишүүдэд Улсын Их Хурлын гишүүн Б.Баттөмөр. Х.Булгантуяа. Т.Доржханд. Г.Тэмүүлэн нар болон ажлын хэсгийн дэд хэсгийн бүрэлдэхүүнд холбогдох байгууллагын албан тушаалтнууд ажилласан. Ажлын хэсэг 3 удаа, дэд ажлын хэсэг 7 удаа хуралдсан бөгөөд дарга зарчмын зөрүүтэй саналыг гаргалаа.

Үүнд: уул уурхайн бүтээгдэхүүний биржийн үйл ажиллагаанд хяналт тавих чиг үүргийг Санхүүгийн зохицуулах хороо хэрэгжүүлэхээр, биржийн дүрмийн сан буюу хувь нийлүүлсэн хөрөнгийн доод хэмжээ, түүнд тавигдах шаардлагыг тогтоох, биржийн зах зээлд оролцогч нарын үйлчилгээний төлбөр, хураамжийг тухайн оролцогчдын саналыг харгалзан тогтоох зэрэг зарчмын зөрүүтэй саналыг бэлдлээ.

Байнгын хорооны эрхэм гишүүд ээ,

Уул уурхайн бүтээгдэхүүний биржийн тухай хуулийн төслийн талаарх зарчмын зөрүүтэй саналын томьёоллыг та бүхэнд тараасан болно. Хэлэлцэн шийдвэрлэж өгнө үү. Анхаарал тавьсанд баярлалаа.

Ажлын хэсгийг нь танилцуулъя. О.Батнайрамдал Уул уурхай, хүнд үйлдвэрийн дэд сайд, Б.Элбэгзаяа Уул уурхай, хүнд үйлдвэрийн яамны Уул уурхайн бодлогын газрын дарга, Т.Ганбаатар Уул уурхай, хүнд үйлдвэрийн яамны Хуулийн хэлтсийн дарга, Б.Дөлгөөн Санхүүгийн зохицуулах хорооны Үнэт цаасны газрын дарга, А.Нинжин Санхүүгийн зохицуулах хорооны Үнэт цаасны газрын ахлах референт. Ажлын хэсгийн танилцуулгаас асуух асуулттай Улсын Их Хурлын гишүүд нэрээ өгөөд явчхаж болно. Эсвэл та бүхэндээ энэ цаг үеийн байдлаас шалтгаалаад бид нар хурлаа цахимаар үргэлжлүүлэх болсон учраас 2 цагийн дараа гэртээ очоод холболт сайтай газарт очихоороо та бүхэнд линк хүргүүлнэ. Энэ дээр та бүхэн энэ асуулттай гишүүд нэрсээ өгөөд үргэлжлүүлээд явчихъя. 2 цагийн дараа цахимаар холбогдъё. Та бүхэндээ баярлалаа. Хуралдаанаа цахимаар үргэлжлүүлэхээр боллоо.

ЗАВСАРЛАГА.

**Ц.Цэрэнпунцаг:** Үргэлжлээд явъя. Тэгвэл шууд нэг горимын санал гаргая. Нөхцөл байдал ийм байгаа учраас бол санал хураалтаа гар өргөж явуулчихъя гэдэг горимын саналаа гаргаж байна. Энэ дээр санал хураая. Бүгдээрээ саналаа гар өргөөд хураачих уу. Энхбаяр гишүүн өргөж байна. Батлут гишүүн, Баттөмөр гишүүн, Оюунчимэг гишүүн, Булгантуяа гишүүн, Ганхуяг гишүүн өргөлөө. 7 гишүүн гар өргөж дэмжлээ. Ингээд санал дэмжигдсэн учраас цаашдаа гар өргөж саналаа хураая.

Ингээд түрүүн асуулт асуух гишүүдийн нэрсийг авсан. Авъя гээд бид нар завсарласан. Ингээд танилцуулгаа хийчихсэн. Асуулт асуух гишүүд гараа өргөнө үү. Чат дээрээ бичих үү. Энхбаяр гишүүн асуулт асууя гэж байна. Өөр хэн байна. Өөр алга байна. Тэгвэл Энхбаяр гишүүн, Батлут гишүүн байна. уна шүү. Тэгвэл Батлут гишүүнээр тасаллаа. Өөр гишүүн байна уу? Алга байна. Энхбаяр гишүүн асуултаа асууя.

Гишүүд нэг анхааруулаад хэлэхэд байна шүү дээ. Чат дээрээ асуулт, асуулт гээд биччихээрэй. Би чатаа хараад яваад байя. Асуулт гэж бичээд to everyone гэдэг дээрээ дараарай. Энхбаяр гишүүний асуултаа асуугаарай.

**Б.Энхбаяр:** Гишүүд дээ оройн мэнд хүргэе. Энэ уул уурхайн бирж чинь төрийн өмчит компани байх юм байна. Энэний хувьцаа эзэмшигч нь болохоор Засгийн газар, тэгээд хувь нийлүүлсэн бусад этгээд байж болно гэж төслөөрөө байгаа юм байна шүү дээ. Тэгэхээр энэ 100 хувь төрийн өмчит компани байх юм уу. Яагаад гэхээр төслийн чинь 5.1 бол 100 хувь төрийн өмчийн компани нь юм шигээр уншигдаж байна. Төрийн өмчит компани хэлбэртэй гээд. Төрийн өмчийн оролцоотой гэж хэлээгүй байгаа байхгүй юу. Төрийн өмчит гээд шууд хэлчхэж байгаа байхгүй юу. Төрийн өмчит гээд хэлчихвэл шууд 100 хувь л гэсэн үг шүү дээ. Төрийн өмчийн оролцоотой гэвэл хэдэн хувь байх юм гэдэг юм яригддаг. Төслийнхөө 5.1-ийг хэлж байгаа шүү. Тэгэнгүүт дараа нь болохоор 6.2 дээрээ биржийн хувьцаа эзэмшигч нь Засгийн газар биржид хувь нийлүүлсэн бусад этгээд байна гэж байгаа юм. 6.2-оор бол төрийн өмчийн оролцоотой бусад этгээд энэ компанийн бас хувь, хувьцааг эзэмшиж энэ нь өөрөө бас нээлттэй хувьцаат компани байх юм уу? Энэ чинь хязгаарлагдмал хариуцлагатай компани байх юм уу? Хувьцаат компани юм байна. Тийм үү. Хувьцаа эзэмшигчийн хурал байна гэхээр. Энэ чинь хувьцаат компани байна тийм үү? Бирж нь өөрөө. Бирж нь өөрөө хувьцаат компани байх юм байна гэж 6 дугаар зүйлээрээ уншигдаад байна.

Тавдугаар зүйл дээр болохоор 100 хувь төрийн өмчийн компани байх юм шиг уншигдаад байна. Тэгэхээр энэ чинь аль нь байх юм бэ гэдэг асуулт. Энэ яг төрийн эзэмшил нь хэдэн хувь байх вэ гэдэг харагдаж өгөхгүй байгаад байх юм. Энэ Засгийн газар дүрмээрээ зохицуулна гээд орхичхоод байна л даа. Энийг нь Засгийн газар өөрөө шийдэх гээд байгаа юм уу гэсэн эхний асуулт байгаа юм.

Хоёрдугаарт, энэ гүйцэтгэх удирдлага дээр тавигдаж байгаа шаардлагын байна шүү дээ. 8.4.3 юм уу, 8.4.2 юм уу. Бизнесийн нэр хүнд нь банкийг удирдахад харшлахгүй байх гэдэг чинь юу гэсэн үг билээ. Энэ чинь банк юм уу бирж нь. Энэ ямар шаардлага ороод ирчхэв. 8.4.2 дээр байгаад байгаа юм.

**Ж.Бат-Эрдэнэ:** Ажлын хэсгээс гаргаж байгаа санал дээр байна уу эсвэл төсөл дээр байна уу?

**Б.Энхбаяр:** Төсөл дээр.

**Ц.Цэрэнпунцаг:** Энхбаяр гишүүн асуултаа асуугаад дууссан уу.

**Б.Энхбаяр:** Банкны нэр хүнд халдахааргүй байх гэдэг... Асууж дууслаа. Цэрэнпунцаг дарга аа.

**Ц.Цэрэнпунцаг:** Энхбаяр гишүүн ээ, та асууж дууссан бол хэлээрэй. Ажлын хэсэг хариулъя. Ажлын хэсэг хариулах уу.

**О.Батнайрамдал:** Ажлын хэсгээс Батнайрамдал Уул уурхай, хүнд үйлдвэрийн дэд сайд. Энхбаяр гишүүний асуултад хариулъя. Та 5.1, 6.2-ыг ярьж байгаа. 5.1 дээр болохоороо яг бирж нь төрийн өмчит компани буюу эхний хувилбар дээрээ 100 хувь төрийн өмчит гэдэг утгаараа явж байгаад дараа нь ажлын хэсэг дээр төрийн өмчит гэдэг нь хасагдсан байгаа. Тэгэхээр хасах саналтай байгаа. Нэг ёсондоо бирж нь компани хэлбэртэй байх бөгөөд гээд үргэлжилнэ гэсэн үг. 6.2 дээр болохоор хувьцаа эзэмшигч нь нэг ёсондоо Засгийн газар болон бусад хувьцаа эзэмшигчид, хувь нийлүүлсэн этгээдүүд байна гэсэн хэлбэрээр ирж орж байгаа. Эхлээд Засгийн газраас өргөн барьсан хувилбар дээр бол 100 хувь төрийн өмчит гэж байгаа. Тэгээд ажлын хэсэг дээрээ санал гаргаад 100 хувь төрийн өмчит биш, хувийн хэвшилтэй хамтраад тэр орон зайг нээлттэй үлдээх ёстой гэсэн зарчмын дагуу ажлын хэсэг санал гаргаад 100 хувь төрийн өмчит гэдэг хувилбарыг энэ дээр хасах санал оруулсан байгаа.

Тэгэхээр нэг ёсондоо цаашдаа бирж бол өөрөө олон нийтийн компани ч юм уу эсвэл гадаадын биржтэй хамтрах ч юм уу тэр хэлбэрүүд нь бүгдээрээ нээлттэй үлдэж байгаа.

**Ж.Бат-Эрдэнэ:** 5.1 дээр ер нь бол төрийн өмчит гэдгийг нь больчихъё гэж байгаа. Хувь бол ярьж байсан юм. 51 хувиас доошгүй хувьтай байх энэ тэр гээд. Тэгээд сүүлдээ нээлттэй орхичихсон юм. Бид нар нээлттэй орхиод ажлын хэсэг хариулаарай. Нээлттэй орхиод томьёолол гаргаагүй, зөвхөн төрийн гэдгээ хасаад орхисон тийм үү.

**О.Батнайрамдал:** Тэгсэн. Яг зөв. 100 хувь төрийн өмчит гэдгээ хувилбараа төрийн өмчит гэдгийг нь дараад тэгээд нээлттэй орхисон гэсэн үг. Тэгэхээр бусад хувьцаа эзэмшигчид энэ төрийн өмчит компани дээр орж ирж болно гэсэн томьёоллоор ажлын хэсэг санал оруулсан байгаа.

**Ц.Цэрэнпунцаг:** Ажлын хэсэг хариул дууслаа. Энхбаяр гишүүн тодруулж асууя. Энхбаяр гишүүн асуултаа асууя.

**Б.Энхбаяр:** Тэгвэл энэ хуулийн чинь концепц нэлээн, бүхэлдээ өөрчлөгдөнө шүү дээ. Тухайлбал, 2 дугаар бүлэг чинь байгуулах шийдвэрийг Засгийн газар гаргах нь, өөрчлөх шийдвэрийг Засгийн газар гаргана, татан буулгах шийдвэрийг Засгийн газар гаргана, Бүтэц зохион байгуулалт, дүрмийг Засгийн газар батална гэдэг заалтууд чинь төсөлдөө үлдэж байна шүү дээ. Тэгээд хувийн өмчийн оролцоотой компанийн дүрмийг Засгийн газар байгуулаад, татан буулгаад явна гэвэл наад чинь өөрөө зөрчилдөөн болно. Зөрчилдөөн болно шүү дээ. Хувийн өмчийн оролцоотой, хувийн өмч нь яг хэдэн оролцоотой байх юм. Төрийн өмч нь хэд байх юм гэдэг чинь өөрөө маш чухал асуудал шүү дээ. Тэгж байж Засгийн газар ямар хэмжээнд оролцох вэ гэдэг чинь гарч ирнэ шүү дээ. Дүрмийг нь батлах дээр. Хэрвээ хувийн өмчийн оролцоо орж байгаа бол Засгийн газар дүрмийг дангаараа батлахгүй. Засгийн газар дангаараа татан буулгахгүй. Засгийн газар дангаараа өөрчлөхгүй болоод явчихна шүү дээ. Тэгж байж тэр хувь оруулсан иргэний хөрөнгийг чинь хамгаална биз дээ. Тэгэхгүй хувийн өмч дээр Засгийн газар шийдвэр гаргаад яваад байж болохгүй шүү дээ. Тэгэхээр энэ хууль хоорондын чинь зөрчилдөөн бий болчхоод байна шүү дээ. Энэ асуудлаа цааш нь яаж зохицуулж, ярьсан юм бол? Ажлын хэсэг дээр.

**Ц.Цэрэнпунцаг:** Ажлын хэсэг хариулъя.

**Ж.Бат-Эрдэнэ:** Ер нь бол төрийн гэж анх орж ирсэн юм. Тэгэхээр бид нар зөвхөн төрийн гэдгийг нь хасаад ерөнхийдөө төрийн өмч давамгайлсан байх нь зайлшгүй гээд тэгээд хувь тогтоох гэж байгаад орхичихсон юм л даа. Тэгэхээр энэ бирж нь төрийн өмчит хувьцаат компани хэлбэртэй байх бөгөөд гээд 5.1-гээ төрийн өмчит гэдгийг нь зүгээр бирж нь компани хэлбэртэй байх бөгөөд гээд явчхаж байгаа юм.

Биржийн удирдлага. Ер нь яах вэ. Бид нар чинь ганц 2 газрын биржүүдийг судлаад үзэхээр яг цэвэр төрийн гэхээсээ илүү хувьцаат компани хэлбэртэй л байгаад байна лээ. Тэгээд тэр дотроо жишээ нь, Москвад Орост уул уурхайн бирж гэхэд уул уурхайн бүтээгдэхүүн нийлүүлдэг компаниуд нь бас хувийг нь эзэмшсэн тиймэрхүү нөхцөл байдалтай л байгаад байна лээ дээ. Яг зөрчилдөх заалтууд хаагуур орж ирж байна? Энхбаяр гишүүн ээ. 51-ээс доошгүй гэх юм уу.

**Б.Энхбаяр:** Бирж нь компани хэлбэртэй байх бөгөөд биржийг үүсгэн байгуулах, өөрчлөх, татан буулгах шийдвэрийг Засгийн газар гаргана. 5.2. Биржийн бүтэц зохион байгуулалт, үйл ажиллагааны дүрмийг Засгийн газар батална. Ингээд яваад өгчхөж байгаа байхгүй юу. Тэгэхээр Засгийн газар чинь хувийн өмч оролцсон компанийн дүрмийг баталдаг газар биш байхгүй юу. Засгийн газар чинь. Энэ компанийн хуулиар явна шүү дээ. Тэгэхээр энэ зөрчилдөөн үүсээд байна шүү дээ.

**Ц.Цэрэнпунцаг:** Ажлын хэсгээс гар өргөөд байх шиг байна. Бат-Эрдэнэ гишүүн ээ, ажлын хэсэг рүү өгье. Ажлын хэсэг хариулаадах.

**О.Батнайрамдал:** Энхбаяр гишүүний тодруулгад хариу өгье. 5.2 дээр байгаа бол ажлын хэсгээс дарсан байгаа. Нэг ёсондоо хасагдсан байгаа. Биржийн бүтэц зохион байгуулах үйл ажиллагааны дүрмийг Засгийн газар батална гэдгийг нь бол хасах саналтай байгаа. Яагаад гэхлээр яг таны хэлсэн шалтгааны дагуу 5.2 бол хасагдсан. Хасагдах саналд орсон байгаа.

**Ц.Цэрэнпунцаг:** Энхбаяр гишүүн ээ хариулт хангалттай юу.

**Ж.Бат-Эрдэнэ:** 5.2 дахь хэсгийг дор дурдсанаар өөрчлөн найруулах. 5.2.Биржийн бүтэц зохион байгуулалт, үйл ажиллагаатай холбоотой дараах зүйлийг дүрэмд тусгана гээд явчихсан байна. Бүр тэгээд дүрэмд бол 5.2.1 гээд биржийн дотоод хяналт, төлөөлөн удирдах зөвлөлийн дэргэдэх дотоод аудитын албаны эрх үүрэг, уул уурхайн бүтээгдэхүүний биржийн дэргэдэх маргаан таслах зөвлөлийн эрх үүрэг энэ тэр гээд ингээд явсан байна шүү.

**Ц.Цэрэнпунцаг:** Энхбаяр гишүүн хариулт хангалттай юу.

**Б.Энхбаяр:** Хангалтгүй ээ.

**Ц.Цэрэнпунцаг:** Тэгвэл та нэмж асууя даа. Энхбаяр гишүүн асуултаа асууя.

**Б.Энхбаяр:** Ямар асуудал үүсэх вэ гэхээр одоо компанийн хууль байгаа. Улсын Их Хурал дээр Төрийн болон орон нутгийн өмчийн компанийн тухай хуулийн төсөл ороод ирчихсэн байгаа. Энэ хэдэн хувиас дээш оролцож байж төрийн өмчийн оролцоотой компани болох вэ гэдэг асуудал байгаа юм. Тэгэхээр одоо энд бол бид нар бүр төрийн өмчийн оролцоотой биш ч компани байж магадгүй юм байна шүү дээ. Энд ерөөсөө төрийн оролцоо орно гэдэг юм нь ерөөсөө бүхэлдээ байхгүй болчихоор энэ чинь 99 хувь нь хувийн өмчийн оролцоотой компани ч байж болох юм байна шүү дээ. Энэ уул уурхайн бирж гэдэг чинь. Тийм үү. Тэгж байна шүү дээ. Тэгэхээр хэрвээ 99 хувь нь хувийн өмчийн оролцоотой компани байж болох юм бол энэ хуулиар ингэж хувийн компани байгуулахгүй шүү дээ. Хуулиар. Тэгэхээр энэ төрийн өмчийн оролцооных нь минимум хэсэг нь заавал байж байж энэ өөрөө хууль болох гээд байна л даа. Заавал миний минимум хувь байх гээд байна шүү дээ. Заавал. Тэгж байж төрийн өмчийн оролцоо нь ямар байх юм. Засгийн газар тэнд хувь эзэмшигчийн төлөөллийг яаж хэрэгжүүлэх юм. ТУЗ дээр нь яах юм. Ямар төлөөлөл байх юм гэдэг асуудал чинь тэндээс гарч ирж байна шүү дээ. Бид нар чинь хувийн өмчийн компани байгуулах гэж байгаа бол энэ хууль хэрэггүй шүү дээ. Зүгээр хувийн өмчөөр ийм хууль компани байгуулахыг зөвшөөрсүгэй гэдэг хууль гаргаад л болох юм байна шүү. Би буруу ойлгоод байна уу.

**М.Оюунчимэг:** Тэгж ойлгогдохоор байна шүү. Энхбаяр гишүүн зөв хэлж байна.

**Ж.Бат-Эрдэнэ:** Ажлын хэсэг хариул даа. 5.1-ийн төрийн өмчит гэдгийг нь хасчхаад ард нь тэр Засгийн газар татан буулгах шийдвэрийг өөрчлөх, татан буулгах шийдвэрийг Засгийн газар гаргана гэдэг чинь үлдэж байгаа бил үү.

**О.Батнайрамдал:** Үлдэж байгаа.

**Б.Энхбаяр:** Хэрвээ үлдэж наадах чинь бүр зөрчил үүсчихлээ шүү дээ. Хувийн өмчийн компанийг Засгийн газар байгуулж, өөрчилж, татан буулгаж гэдэг асуудал байхгүй шүү дээ. Хувийн өмчийн компанийг. Тэгээд наадах чинь шууд 5.1 чинь 5.2-тойгоо зөрчилдөөд л явах гэж байна шүү дээ.

**Ц.Цэрэнпунцаг:** Ажлын хэсэг юу гэж үзэж байна.

**Б.Дөлгөөн:** Энхбаяр гишүүний асуултад тодруулъя. Ажлын хэсгийн гишүүн, Санхүүгийн зохицуулах хорооны Үнэт цаасны газрын дарга Дөлгөөн байна. Анх хуулийн төсөл өргөн мэдүүлэхдээ Энхбаяр гишүүний хэлсэнчлэн төрийн өмчит компани буюу 100 хувь төрийн өмчит компани хэлбэртэй байсан. Тус төслийн 6.2 биржийн хувьцаа эзэмшигчийн Засгийн газар болон бирж хувь эзэмшигч нь бусад этгээд байна гэснээрээ энэхүү заалт бол ерөнхийдөө зөрчилтэй болоод харагдсан.

Ингэхдээ энэ хуулийн 11 дүгээр зүйл дээр төрийн болон орон нутгийн өмчит компаниуд уул уурхайн бүтээгдэхүүний хувьд зөвхөн энэ биржийн уул уурхайн бүтээгдэхүүнийг заавал арилжина гэж заасны хүрээнд зайлшгүй Засгийн газар буюу төрийн өмчит оролцоотой байх ёстой гэдэг шаардлага үүссэн учраас бид нар бол бирж нь компани хэлбэртэй байх бөгөөд биржийг үүсгэн байгуулж, татан буулгах шийдвэрийг Засгийн газар гаргана гэсэн томьёоллоор оруулсан. Ингэснээр Засгийн газраас буюу төрийн өмч зайлшгүй байна гэсэн санаа. Түүнээс гадна 6.1 дээр биржийн хувьцаа эзэмшигч нь Засгийн газар биржид хувь нийлүүлсэн бусад этгээд байна гэж энэ уул уурхайн бүтээгдэхүүний бирж дээр зайлшгүй Засгийн газрын оролцоо байх ёстой байгаа. Түүнээс гадна Засгийн газар анх үүсгэн байгуулагдахдаа л тодорхой хувь хэмжээгээр бол үүсгэн байгуулагдана. Үүнийг бусад хувийн хэвшил хэрвээ зарах тохиолдол гарах юм бол төрийн өмчийн туршлага буюу Улсын Их Хурлын тогтоолоор зайлшгүй Улсын Их Хурлаас эргэж хэлэлцэж шийдвэрлэгдэх учраас энэ Засгийн газрын бүтэц бол энэ компанийн хувь эзэмшил нь бол Улсын Их Хурлаар эргэж бас хэлэлцэгдэх энэ төрийн өмчөөс хамгаалагдах ийм бүрэн боломжтой гэж үзээд ажлын хэсгийн зүгээс бол Бирж нь компани хэлбэртэй байна гэдэг ийм заалтыг бол оруулсан байгаа. Мэдээж түүнчлэн энэхүү компанийн дүрмийг бол Засгийн газар батлах нь бол Компанийн тухай хуульд заасан хувьцаа эзэмшигчийн бүрэн эрхэд хамаарахгүй асуудал учраас энэ хуулийн төслийн 5.2-т заасан бүтэц зохион байгуулалт, үйл ажиллагааны дүрмийг Засгийн газар батална гэсэн заалтыг ажлын хэсэг гаргаж байгаа санал дээр хасах саналаараа бол байгаа.

**Ц.Цэрэнпунцаг:** Энхбаяр гишүүн хариулт хангалтгүй юу.

**Б.Энхбаяр:** Үгүй ээ. Энэ чинь гол концепцын асуудал болчихлоо л доо. Нөгөө 2 янзын үндэслэл байна. Энэ нөгөө асуулт хариултын лимит ч дууссан байх л даа. Тэгэхдээ энэ нөгөө чуулган дээр ороод бас нэг асуудал болоод байхгүй талаас нь би асуугаад байгаа шүү.

Нэгдүгээрт асуудал нь энэ Үндсэн хуулийн өөрчлөлтөөр бид нар чинь байгалийн баялаг бол үр өгөөж нь нийт ард түмэнд, олонход хүртээлтэй байна гэдэг нэг ийм өөрчлөлт хийчихсэн. Энийг амилуулах хүрээнд л гол хийх гэж байгаа реформ энэ гадна, дотно энэ хулгай зэлгий, ард иргэдийн жагсаал шаардаад байгаа юмыг одоо шаардлагын дагуу ард түмэндээ хүртээх гэж байгаа. Баялгийг хүртээх гэж байгаа бид нар яг одоо тэгш шударга ийм баялгийн сангийн, байгалийн баялгийн менежмент хийх гэж байгаа. Энийг энэ хуулиар хийх гэж байгаа л гэж тайлбарлана шүү дээ гэж би ойлгоод байна шүү дээ. Тэгээд ингээд явахаар чинь хувийн байж болох юм шиг, тэгээд тэр нь хувь эзэмшил байхгүй ядаж байхад. 34 юм уу, 50 юм уу, 51 юм уу. Ингээд эхний асуултдаа бүдэрнэ шүү дээ. Тэгээд энэ одоо байгаа олигархид чинь бүгдээрээ ийм уул уурхайн биржээ өөрсдөө байгуулж аваад бүр Монголын баялгийг эзэн суугаад, энэ биржээр дамжуулаад бүр цаадуул чинь нээрээ чоно борооноор гэгчээр болох гэж байна гэдэг асуудал, ийм асуулт гарвал энд бол их тийм итгэл үнэмшилтэй хариулт өгчихвөл чадахгүй л байдалтай л байх юм байна даа. Тэгэхээр яамаар юм бэ дээ. Ийм асуултыг бол ингээд л тавина шүү дээ. Гол асуулт.

**Ц.Цэрэнпунцаг:** Бат-Эрдэнэ гишүүн та хариулах уу?

**Ж.Бат-Эрдэнэ:** Энэ төрийн өмчийн оролцоотой гээд л орж ирсэн юм. Тэгээд бид нар ярьж байгаад ерөөсөө дан төрийн өмч дээр энэ чинь оруулаад дахиад төр хамаг юмнуудаа хамгийг нь ингээд бариад явчихлаа гээд бид нар чинь компаниудаа жоохон задалъя. Хувьцаат компани болгоё эд нар гээд л тэр тал руу либералчлах тал руугаа яваад байгаа шүү дээ. Гэтэл дараагийн орж ирж байгаа хууль нь төрийн өмчийн гээд ороод ирэхээр чинь нэг жоохон хатуудаад байна уу даа гээд л задалъя гээд л хэдүүлээ ярьж байгаад төрийн өмчит гэдгийг нь авчихъя гэсэн юм. Тэгээд төрийн өмчид хэрэв авах юм хэдэн хувь нь төрийн байх юм гэдэг асуудал ярьж байгаад ерөөсөө задгай оръё гээд тухайн үеийн Ёндон сайдтай ярьж байгаад л ингээд л задгай оръё. Тухайн үед Засгийн газар шийдвэрийг нь гаргачихна биз гэдэг байдлаар Засгийн газар дээр өгөөд явсан юм л даа. Тэгэхээр эсвэл энэ төрийн өмчийн оролцоотой гээд хувийг Засгийн газар тогтооно гээд биржийн бүтэц зохион байгуулалт, үйл ажиллагааны дүрмийг Засгийн газар батална. Дүрэмд дараах зүйлийг тусгана гээд эсвэл 5.2-ыг хуучнаар нь явуулаад, дээрээ 5.1 дээр бол төрийн өмчийн оролцоотой гэж томьёоллоо өөрчлөөд санал хураагаад зарчмын зөрүүтэй санал оруулаад явчих юм уу. Тэгвэл яах вэ? Энхбаяр гишүүн ээ.

**Б.Энхбаяр:** Тэгэхээр шинэ сайд ер нь ямар бодолтой байгаа юм бол? Энэ компанийн хуулиар бол 3 янзын хувийн эзэмшил явж байна шүү дээ. Нэгдүгээрт компанийн хуулиар 66 хувийн эзэмшилтэй байх уу гэдэг асуудал байгаа. Энэ бол дүрмийг өөрчлөх эрх шүү дээ. Дүрэм. Нөгөөдөх нь 51, нөгөөдөх нь 50, 50. Энэ байгалийн баялгийн стратегийн орд газрын эзэмшил дээр манайх чинь хуулиараа 34-өөс доошгүй хувь гэдэг эзэмшилтэй. Энэ байгалийн нийт баялаг...

**М.Оюунчимэг:** Дүрмээ барья, Байнгын хорооны дарга аа.

**Б.Энхбаяр:** 34-өөс доошгүй гэдэг хувь байх ёстой болно. Тэгээд ингээд энэ асуудлууд гараад байна л даа.

**Ц.Цэрэнпунцаг:** За тэгье. Энхбаяр гишүүний гаргаж ирж тавьж байгаа энэ асуудал бол бидний сайн ярих ёстой. Энэ асуудал дээр бид нар сайн тогтож ярьж байж энэ цаашаа энийгээ энэ концепцоо ингэж явах юм уу эсвэл бүр энэ чинь энэ өөрөө эвдэж явах юм уу гэдэг асуудал яригдах нь. Тэгээд Бат-Эрдэнэ гишүүн та бод л доо. Өнөөдөр та нар Хөрөнгийн биржийн хуультай энийгээ яаж харьцуулсан юм. Өнөөдөр Хөрөнгийн бирж бол 100 хувь төрийн өмчтэй байгаа.

**Ж.Бат-Эрдэнэ:** 100 хувь байгаа.

**Ц.Цэрэнпунцаг:** 100 хувь байгаа. Тэгээд энэ өнөөдрийн Хөрөнгийн биржийн хуулиа барьсан юм уу? Ер нь зүгээр энэ хуулиа харж байж энэ хуулиасаа өнөөдөр бол бид нарын ойлгоход энэ хууль гараад, энэ төрийн өмчтэй компаниудынхаа уул уурхайн бүтээгдэхүүнийг биржээр зарахад бол өнөөдөр хөрөнгийн бирж дээр байж байгаа платформоо ашиглаад явах юм гэж бид нар тийм ойлголттой байгаа. Миний хувьд бол тийм ойлголттой байгаа. Тэгээд цаашдаа хөрөнгийн бирж дээр гээд явчихвал бид нар энэ Хөрөнгийн бирж төрийн өмчтэй явж байна. Тэгэхдээ цаашид хувьцааг нь гаргана. Хувийн хөрөнгө оруулагчдыг оруулж ирнэ гээд л хөрөнгийн биржийнхэн чинь яриад л бид нарт танилцуулаад л яваад байгаа шүү дээ. Энэ ямар холбоотой, энэ хөрөнгийн биржийн хуультайгаа нийцэж байгаа юм уу энэ уул уурхайн бүтээгдэхүүний бирж нь.

**Ж.Бат-Эрдэнэ:** Яах вэ, Хөрөнгийн бирж чинь 100 хувь байгаа. Ерөнхийдөө уул уурхайн бүтээгдэхүүн л зарж байгаа болохоос биш биржийн ерөнхий зарчим нэг шүү дээ. Биржийн ерөнхий зарчим бол нэг. Тэрийг бид нар арай жаахан либералчлаад л хувийн өмчийн оролцоотой байлгая гэсэн ийм зүйлийг л оруулж байгаа л ухаантай л юм л даа.

**Ц.Цэрэнпунцаг:** Үгүй ээ. Тэгээд цаашдаа одоо байгаа энэ хөрөнгийнхөө ер нь нь наад Хөрөнгийн бирж чинь энэ уул уурхайн бүтээгдэхүүний бирж чинь эхлээд бол төрийн өмчтэй компаниудынхаа бүтээгдэхүүнийг гаргаж зарна гэж байгаа шүү дээ. Тийм биз дээ. Тэгэхээр зэрэг энэ хөрөнгийнхөө биржийн хуульд нь нийцүүлээд л явчхаад дараа нь энэ нь цаашаагаа нээлттэй хувьчлагдах, тодорхой хувиудаа хувийн хөрөнгө оруулагчид нээлттэй болгох энэ зарчим нь одоо энэ хөрөнгийн биржээ яаж хувьчлах гээд яваад байгаа юм тэр зарчимтайгаа нийцүүлээд, одоо энэ хөрөнгийн биржийнхээ хуульд зохицуулаад зохицоод л явж байгаа бол нэг их асуудалгүй юм биш үү? 100 хувь төрийн оролцоотой байхаар явчих хэрэгтэй юм биш үү. Тэгээд л дараа нь тэр хувьчлах юм уу, хувийн хөрөнгө оруулагчдыг оруулж төрийн өмчийн оролцоотой болох юм уу гэдгийг нь шийдээд явж болохгүй юм уу? Тэгвэл шууд одоо концепцоо эхнээс нь 100 хувь төрийн хувийн төрийн өмчтэй компани байхаар, гэхдээ компанийн хэлбэртэй. Тэгэхдээ өмч нь бол 100 хувь төрийн өмчтэй байхаар ингээд явж болохгүй юу.

**Ж.Бат-Эрдэнэ:** Эсвэл энэ саналаа татчих юм уу. Саналаа татаад хуучин 5.1-ээ төрийн өмчит компани хэлбэртэй байна гэдэг рүү нь эсвэл оруулаад, тэгээд энд бид нар зарчмын зөрүүтэй нэг санал оруулчхаад байгаа юм. 5.8 дээр энэ хуульд заасан биржийн арилжааг үнэт цаасны зах зээлийн тухай хуулийн 24.1.11-д заасан үйл ажиллагаа эрхлэх эрх бүхий этгээдээр гүйцэтгүүлж болно гээ. Одоо өөрөөр хэлбэл Хөрөнгийн биржийн платформыг ашиглаж болно гэдэг нэг, үсэг хамгийн сүүлд оруулж ирж байгаа юм. Яагаад гэхээр Засгийн газар бол энэ платформыг ашиглаад явчих бололцоог нээж өгөөч гээд хамгийн сүүлд сайд нь санал тавиад байгаа байхгүй юу. Ажлын хэсэг хэл дээ. Энэ 5.1-ийн асуудлыг 5.1, 5.2 гэж орж ирж байгаа саналаа татаад эсвэл төрийн өмчит гэдгээрээ явчихъя.

**Ц.Цэрэнпунцаг:** Тийм. Тэгэхэд бид нар өнөөдөр энэ хэлэлцүүлгээ үргэлжлүүлж явах боломж бий юу ажлын хэсэг хариу л даа.

**Б.Дөлгөөн:** Санхүүгийн зохицуулах хорооны Дөлгөөн гишүүний асуултад хариулъя. Монголын Хөрөнгийн биржий тусгайлсан хууль бол байхгүй. Үнэ цаасны зах зээлийн тухай хуулиар яг үнэт цаасны үйл ажиллагаа эрхлэх эрх бүхий этгээдийн буюу зохицуулалттай этгээдийн зохицуулалтаар бол явж байгаа. Тэгээд яг энэ нөхцөл байдалд Монголын Хөрөнгийн бирж бол 100 хувь төрийн өмчит компани гэдэг хэлбэртэй явж байгаа. 2022-2023 онд төрийн өмчийг биржээр дамжуулан олон нийтэд хувьчлах үндсэн чиглэл бол Улсын Их Хурал батлагдсан. Түүнийг дагаад Засгийн газрын холбогдох тогтоолууд гараад энэ онд буюу энэ 2022 ондоо багтаж Монголын Хөрөнгийн биржийн 34 хүртэлх хувийг олон нийтэд хувьчлах ийм тогтоол шийдвэр гаргаад, түүнтэй холбогдсон ажиллагаанууд хийгдэж байгаа. Монголын Хөрөнгийн бирж дээр яг одоогийн байдлаар олон нийтэд танилцуулах бусад үйл ажиллагааг нь ер нь эцэслэх шатандаа байгаа. Санхүүгийн зохицуулах хороонд хүсэлтээ ирүүлэхэд бэлэн болсон байгаа. Өөрөөр хэлбэл ирэх жилээс эхлээд Монголын Хөрөнгийн бирж олон нийтэд хувьцаагаа амжилттай арилжаалж чадах юм бол 34 хүртэх хувь нь олон нийтийн өмчлөлийн буюу төрийн өмчийн оролцоотой компани гэсэн ийм статустай байж болохоор байгаа.

**Ж.Бат-Эрдэнэ:** Энэ 5.1-ийн оруулж ирж байгаа төрийн өмчийг хасах гэдэг саналаа бид нар татлаа. Тэгээд 5.2-оо буцаж татаад 5.1, 5.2-ынхоо эхний 2 саналыг буцаж татаад төрийн өмчит гэдгээр нь яваад ер нь цаашдаа концепцын хувьд жишээ нь Хөрөнгийн биржийг бид нар хувьчилж болж байгаа юм чинь энийгээ дараа нь тодорхой хэмжээгээр хувьчлаад дүрэмдээ өөрчлөлт оруулаад явна гэдэг байдлаар Засгийн газар нь байгуулаад, татан буулгаад л ингээд явчихъя л даа.

**Ц.Цэрэнпунцаг:** Би тэгж л бодож байна. Тэр зөв. Энэ уул уурхайн бүтээгдэхүүний биржийг гаргах гээд байгаа нь нэгдүгээрт, төрийн өмчтэй компаниудын чинь бүтээгдэхүүн зардаг, зараад энд чинь л энэ бүх энэ нүүрсний асуудал бүгд гарч ирлээ шүү дээ. Тэгэхээр

**Ж.Бат-Эрдэнэ:** Уучлаарай дарга аа, Ганбаатар сайд бол энэ хуулийг хойш нь байлгаж байгаад, дүрэм боловсруулж байгаа. Дүрмийнхээ, дүрэм журмынхаа дагуу худалдаагаа хийж үзчихээд дараа нь хуулиа оруулъя гэсэн саналыг тавьсан юм л даа. Тэгээд бид нар өнөөдрийг хүртэл хараад байж байтал Засгийн газраас оруулж ирэх саналуудыг нь яамнаас оруулж ирэх саналуудыг нь хүлээгээд байж байтал Хурлын дарга шийдвэр гаргаад л өнөөдөр ерөөсөө шахаад оруулж байгаа нь энэ байхгүй юу. Түүнээс биш бид нар сайдыг нь хүлээгээд байсан юм. Тэгэхээр сүүлд нь бид нар асуудлыг нь дахиад харж үзээд Их Хурлаар асуудлыг нь оруулаад, тэгээд биржид хувьчлах асуудлыг нь яриад явчихвал одоо энэ хөрөнгийн биржтэйгээ адилхан түвшинд хувьчлах асуудлаа яриад явахад буруутгахгүй байх. Одоо ер нь яамны орж ирсэн саналаар явчихъя.

**М.Оюунчимэг:** Тэгвэл Бат-Эрдэнэ дарга аа, хэлэлцэх хэсгийг нь дэмжээд яамны оруулж ирсэн саналаараа явчихвал зүгээр юм байна шүү дээ.

**Ж.Бат-Эрдэнэ:** Болохгүй. Бид нар татах саналуудаа одоо шууд газар дээр нь хэлээд явчихъя. Санал хураалтын явцад.

**Ц.Цэрэнпунцаг:** Болж байна уу. Ажлын хэсэг бэлэн үү.

**М.Оюунчимэг:** Энэ хууль чинь аягүй их хүлээлт байгаа юм байна лээ шүү дээ. Тэгэхээр жоохон нухацтай хандах ёстой шүү дээ.

**Ж.Бат-Эрдэнэ:** Бид нар олон талаас нь үзсэн юм. Тэгэхээр одоо өмчлөлийн асуудлыг хэвээр нь үлдээчихье.

**М.Оюунчимэг:** Монголын Хөрөнгийн биржийн платформ дээр суурилаад явчихвал гэдэг чинь уг нь зөв юм биш үү?

**Ж.Бат-Эрдэнэ:** Санал хураалт дээр дараа нь оруулчих юм.

**Ц.Цэрэнпунцаг:** Гишүүд ээ, та бүгд хүлээж бай даа. Ажлын хэсгийг сонсоодохъё. Ажлын хэсэг тодорхой хэлээдэх. Сая яг бид нар ярьсан хөрөнгийн биржээр ажиллаж байгаа энэ зарчмынхаа дагуу бид нар ингээд тэр саяын саналаа татаж аваад шууд 100 хувь төрийн өмчтэй компанийн хэлбэрээр ажиллах юм байна гээд явчихад одоо бид нар зөрүүтэй саналуудаа саналыг нь нураагаад шийдээд явчихвал болох юм уу. Ажлын хэсэг бэлэн байгаа юм уу? Ажлын хэсэг хариу л даа.

**Б.Дөлгөөн:** Гишүүний асуултад тодруулъя. Төрийн өмчит компани гэдэг заалтыг хэвээрээ үлдээгээд явчихаар Монголын Хөрөнгийн бирж маань өөрөө төрийн өмчит компани статусаа удахгүй алдах учраас энэ 2 маань зөрчилдөх вий гэсэн болгоомжлол байна л даа.

**Ц.Цэрэнпунцаг:** Сая яриад алдаагүй байна. Тэгээд хэрвээ төрийн өмч нь төрийн өмчийн тэр хувийнханд хэдэн хувь гээд Засгийн газрын шийдвэр гараад тавьчихвал тэртээ тэргүй энэ чинь олон нийт хувийн өмчийн, хувийн хөрөнгө оруулагчдын оролцоотой ийм компани болох гээд байна шүү дээ. Тэгэхээр зэрэг энэ чинь боломж байна шүү дээ. Энэ бол бид нар эхнийх бол энэ төрийн өмчит компаниудынхаа энэ бүтээгдэхүүнийг нь зарах гээд байгаа л зорилготой учраас энэ төрийн өмчтэй энэ бирж байхаар л явчихъя л даа.

**Ж.Бат-Эрдэнэ:** Ажлын хэсэг сонсож байгаарай. Төслийн 5 дээр.

**Ц.Цэрэнпунцаг:** Ингээд асуултаа хаачих уу.

**Б.Энхбаяр:** Бэлэн биш байна шүү. Наад хариулт чинь ер нь биш байна шүү. Энэ хуулийг маргааш батлаад өг гэж энэ залуучууд жагсаагүй шүү дээ.

**М.Оюунчимэг:** Яг үнэн. Ийм нухацтай хэлэлцэх ёстой асуудал дээр одоо хүртэл ажлын хэсэг өөр байна шүү дээ.

**Ж.Бат-Эрдэнэ:** Байнгын хорооны дарга аа, яг үнэндээ бэлтгэлгүй шууд шахаад оруулчхаж байгаа шүү дээ. Бид нар чинь сайдтай ч ярилцаагүй. Өнөөдөр бол шууд шахаад оруулчхаж байгаа байхгүй юу. Тэгэхээр эсвэл татвал яасан юм бэ.

**Х.Булгантуяа:** Өнөөдөр бид нар саналаа сайн хэлье. Ажлын хэсэг та бүхэн дахиад суу. Шаардлагатай бол бид нар маргааш өглөө чуулганы өмнө Байнгын хороогоор хуралдсан ч болно шүү. Энэ дээр чинь бас аягүй хүлээлт их байгаа. Бүр болохгүй бол нөгөөдрийн чуулганаар энэ тэр оруулъя. Тэгэхдээ энэ бол саяын Энхбаярын хэлж байгаагаар аягүй их асуудлууд байна шүү. Би ч гэсэн бас асуулт санал хэлье гээд гараа өгсөн байна. Энэ чинь бүр 2 хүний хоорондоо харилцан яриа болоод дууслаа.

**Д.Батлут:** Ингэмээр байна манайхан. Ерөөсөө энэ асуудлыг хойшлуулъя. Ерөөсөө асуудалд хуумгай хандмааргүй байна шүү дээ. Салбарын сайд нь байхгүй байхад энэ асуудлыг хэлэлцээд байдаг. Тэгээд наад хэлэлцэх чинь яг бэлэн биш байгаад байна. Тэгээд энэ жагсаал цуглаантай холбоод яаралтай хэлэлцэнэ гээд хачин юм гаргаж ирээд нөгөөдөх нь бас эргээд л нийгмийн бухимдлыг татсан буруу хазгай болчихсон ийм асуудал үүснэ шүү дээ. Тэрний оронд нэлээн сайн бодож боловсруулаад салбарын сайд нь ирж байгаад энийгээ оруулбал яасан юм. Өнөөдөр бол гишүүд маань өөрсдийнхөө саналыг хэлээд ажлын хэсэг нь суугаад заавал маргааш, нөгөөдөр гэхгүйгээр тэр салбарын сайд нь ирж байгаа энэ асуудлаа өөрөө оруулах нь зүйтэй байх гэдэг саналтай байна. Харилцан яриа болоод хувирлаа шүү дээ.

**М.Оюунчимэг:** Жагсагчид уул уурхайн биржийн хуулиа хурдан гарга гээгүй шүү дээ. Харин бид нар хулгай дээрмээ цэгцэлье. Энэ хууль Их Хурал дээр хэлэлцэгдэж байна гэдгээ яриад салбарын сайдын ирэхээр нухацтай хэлэлцье. Тийм санал гаргаж байна.

**Ц.Цэрэнпунцаг:** Ажлын хэсгийг сонсоодохъё. Ажлын хэсгээс нэг тодорхой хариул даа.

**Ж.Бат-Эрдэнэ:** Би ажлын хэсгийн даргын хувьд хариулъя.

**Х.Булгантуяа:** Цаг товлоод орсон юм чинь бид хэд асуух асуултуудаа асуугаад саналаа хэлье.

**Ц.Цэрэнпунцаг:** Гишүүдээ ингэе. Ер нь бол гарцаа байхгүй бид нар энийг танхимаараа уралдахаас өөрцгүй юм байна. Ер нь маргааш өглөө чуулган эхлэхээр Их Хурлын даргатай яриад нөхцөл байдлаа танилцуулаад, тэгээд энэ дээр дахиж ажлын хэсэг маргааш ордон дээр бэлэн баймаар байна. Бат-Эрдэнэ дарга аа, гишүүн ээ. Та ажлын хэсгээ маргааш байлгачхаад бид нар чуулганы завсраар яриад үнэхээр яаралтай гэж үзвэл бид нар чуулганы дараа ч юм уу танхимаар үргэлжлүүлж хуралдаад, тэгээд энэ асуудлаа бүр нухацтай ярилцъя. Тэгэхээр яг энэ бололцоог ашиглаад Булгантуяа гишүүн саналаа хэлье гэж байна. Нэг зарчим ярьчихъя. Бид нар бол энэ Байнгын хорооныхоо хуралдааныг ерөнхийдөө Мягмарцэрэн юу шүү дээ. Бид нар ерөнхий энэ хуультайгаа холбоотой асуулт, саналуудаа гишүүд хэлээд ерөнхийдөө саналуудаа тодорхой сонсчхоод маргаашийнхаа үргэлжлүүлж хуралдах танхимаар хуралдах ажлын бэлтгэл болгоод ингээд явуулчихъя. Тийм учраас бид нарын албан ёсны хурал бол танхимаар хуралдъя гэдэг ийм шийдвэр гаргаад, тэгэхдээ гишүүд минь та бүхэн нэгэнт орж ирсэн байгаа цаг, заваа зарцуулаад орж ирсэн байгаа саналуудаа хэлээд хэлээд явъя. Тийм учраас бол саяын тэр ерөөсөө бид нарын гаргаж ирсэн ерөөсөө 2 юм дээр байна. Цаашдаа төрийн өмчтэй компани гэдгээр явах юм уу. Эсвэл бүр эд нарын задлаад хэлсэн шиг тэр хувийн өмчийнхөө орж ирээд явахаар тэр төрийн өмчийнх нь оролцоо ямар байх юм гэдэг энэ тал дээр нь ярилцаад явах юм уу гэдэг дээр саналуудаа хэлээд явъя. Ингээд Оюунчимэг гишүүн үү, Булгантуяа гишүүн үү санал хэлье гэж байсан. Булгантуяа гишүүн саналаа хэлье.

**Х.Булгантуяа:** Бид хэд бас энэ Хөрөнгийн биржтэй холбоотойгоор Батнайрамдал дэд сайд бид нар Английн уул уурхайн бүтээгдэхүүний биржтэй бас очиж уулзсан. Энэ бол яг үнэнийг хэлэхэд зүгээр энэ үнэт цаасны биржтэй бол бас яг адилхан биш шүү. Энэ дээр уг нь бол урт хугацаандаа энэ чинь логистикийн компаниуд оролцох ёстой, агуулахууд оролцох ёстой. Их олон талын оролцогчтойгоор байх ёстой юм байна лээ. Үүний суурийг бас та бүхэн маань тавьж байгаа гэж бодоорой.

Хоёрдугаарт, энэ чинь хөрөнгийн биржийн ерөнхийдөө доор байдлаар ажиллана гэж байгаа юм. Гэтэл бид нар чинь толгой компаниа өнөө маргаашгүй хувьчилна гэж яриад байгаа шүү дээ. Тэгэхээр бид нар болохоороо юу гэж ойлгосон бэ гэхээр энэ хөрөнгийн бирж Английн хөрөнгийн бирж гэхэд маш олон хувийн хэвшлүүдийн оролцоотойгоор байдаг юм байна лээ. Хөрөнгийн бирж өнөөдөр олигтой хөгжихгүй байна, хяналт байхгүй байна гэдгээрээ 34 хувиа хувьчилна гэчхээд одоо үүнийг болохоороо 100 хувь төрийн өмчит компани гэж байгуулах нь бас яг адилхан хүмүүст бол ийм хардлага сэрдлэгийг бас төрүүлэх байх шүү. Тэгэхээр эс үгүй бол төрийн оролцоотой байж болно гэдэг юм уу эс үгүй бол тэр дээр нь нэг минимум хэмжээг нь заадаг юм уу. Тиймэрхүү байдлаар явах нь зүйтэй юм биш үү.

Тэгээд ил тод байдлын хувьд болохоороо бид нар аминдаа бүгдээрээ бас төрд байх нь тийм зөв үү, үгүй юу гэдэг энэ өнцгөөс л уг нь бол анх энэ хуулийг өргөн барьсныхаа дараагаар өөрчилсөн гэж би ойлгоод байгаа шүү дээ. Тэгэхээр та бүхэн маань ажлын хэсэг ахиад энэ дээр нэлээн сайн хариулттай баймаар байна. Бусад улс орнуудад яадаг юм, дээрээс нь Дөлгөөн дарга аа, Санхүүгийн Зохицуулах хорооны Дөлгөөн даргын хэлж байгаа үнэн. Яагаад гэвэл өнөө маргаашгүй өөрсдөө Хөрөнгийн биржээ хувьчилна гэчхээд хөрөнгийн биржийнхээ доор ахиад төрийн өмчит бирж байна гэхээр автоматаар хувьчлагдчихаагүй юм уу гэдэг ийм л асуудал үүсэх гээд байна л даа.

**Б.Энхбаяр:** Энэ хөрөнгийн биржийн доор байгуулагдана гэдэг нь хаана байгаа юм.

**Ж.Бат-Эрдэнэ:** Хөрөнгийн биржийн доор байгуулагдахгүй шүү Булгантуяа гишүүн ээ. Тийм юм байхгүй. Наадах чинь тусдаа бирж шүү. Ажлын хэсэг дээрээ орж ажиллаад, тэгээд л дараа нь дуугар л даа. Доржханд ч гэсэн тэр байж л байна.

**Х.Булгантуяа:** Намайг байхгүй хооронд хурал нь хуралдсан шүү дээ Бат-Эрдэнэ дарга аа.

**Ж.Бат-Эрдэнэ:** Зөндөө л ярьсан шүү дээ. Зөндөө цуглах гэж ярьсан шүү дээ. Тэгээд би зунжингаа л яаман дээр чинь ганцаараа суусан.

**Ц.Цэрэнпунцаг:** Бат-Эрдэнэ гишүүн ээ, Оюунчимэг гишүүн ээ. Бүгдээрээ эхлээд горимын санал хураая. Өнөөдрийн энэ асуудлаа хойшлуулъя гэдгээр санал хураая. Өнөөдрийн Байнгын хороогоор хэлэлцэх асуудлыг хойшлуулъя гэдгээр санал хураая. Дэмжиж байгаа гишүүд нь гараа өргөөрэй. Хэдэн гишүүн дэмжсэн байна. 8 гишүүн дэмжлээ. Ингээд 8 гишүүн дэмжээд энэ хэлэлцэх асуудлыг тодорхойгүй хугацаагаар хойшлуулъя.

Тийм учраас хэлэлцэх асуудал хойшилсон учраас өнөөдрийн 2022 оны 12 сарын 7-ны өдрийн Байнгын хорооны хуралдааныг хаая.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ Э.СУВД-ЭРДЭНЭ